Inthihabu gadubadunukuran inzaaru dhee kalhuthuhkalaa kohttah liyun thakeh alhaifi | Mihaaru\nއިންތިޚާބީ ރައީސް އިބޫއާ އެކު މޭޖަ ޖެނެރަލް ޝިޔާމް: އިންތިޚާބު ސައްހަ ކަމަށް ބުނެ ކަޅުތުއްކަލާ ކޮއްޓަށް ރޭ ވަނީ ލިއުންތަކެއް އަޅާފައި.\nއިންތިޚާބު ގަޑުބަޑު ނުކުރަން އިންޒާރުދީ ކަޅުތުއްކަލާ ކޮއްޓަށް ލިޔުންތަކެއް އަޅައިފި\n21 އޮކްޓޯބަރ 2018 - 12:10 47 comments\nރައީސް އަބްދުﷲ ޔާމީނަށް ނާކާމިޔާބުވެވަޑައިގަތް ރިޔާސީ އިންތިޚާބަކީ ސައްހަ އިންތިޚާބެއް ކަމަށާއި އެ އިންތިޚާބު ގަޑުބަޑު ކުރަން ކުރާ މަސައްކަތް ހުއްޓާލަން އިންޒާރު ދީ، ސިފައިންގެ ކަޅުތުއްކަލާ ކޮށި (ކޭކޭ) އަށް ލިއުންތަކެއް ރޭ އަޅައިފި އެވެ.\nމޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް)ގެ ފަރާތުން ޗީފް އޮފް ޑިފެންސް ފޯސް މޭޖަ ޖެނެރަލް އަހްމަދު ޝިޔާމަށް ދަންނަވާ ވާހަކައެއް ކަމަށް ބުނެ އަޅާފައިވާ ލިޔުމުގައި ހަތަރު ނުކުތާއެއް ފާހަގަކޮށްފައިވެ އެވެ. ޖުމްލަކޮށް ބުނެފައި ވަނީ، އިދިކޮޅު ކެންޑިޑޭޓު އިބްރާހިމް މުހައްމަދު ސޯލިހް (އިބޫ) ކާމިޔާބު ކުރެއްވި އިންތިޚާބު ބާތިލް ކުރަން ޖެހޭ އެއްވެސް ސަބަބެއް އޮތް ކަމަކަށް ސިފައިން ގަބޫލު ނުކުރާ ކަމަށެވެ.\nއެއީ، ސައްހަ އިންތިޚާބެއްގެ ގޮތުގައި ސިފައިން ބަލައި ގަންނަ ކަމަށް ވެސް ލިޔުމުގައި ވެ އެވެ. އެހެންވެ، އިންތިޚާބު ބާތިލް ކުރަން ކުރާ މަސައްކަތުގައި ސިފައިން އެއްބާރުލުން ނުދޭނެ ކަަމަށް ވެސް ލިއެފައި ވެ އެވެ.\nމި ލިޔުން ކޭކޭ އަށް އަޅާފައި މިވަނީ، ރިޔާސީ އިންތިޚާބު އޮޅުވާލާފައިވާ ކަމަށް ޕީޕީއެމްގެ ކެންޑިޑޭޓު ރައީސް ޔާމީންގެ ފަރާތްޕުޅުން ސުޕްރީމް ކޯޓަށް ހުށަހެޅި މައްސަލައިގެ ހުކުމް އިއްވުން މިއަދަށް ތާވަލްކޮށްފައި ވަނިކޮށެވެ.\n"ދިވެހި ސިފައިން ތިބޭނީ ރައްޔިތުންގެ ފަޅީގައި. ރައްޔިތުންގެ ހިމާޔަތުގައި. ރައްޔިތުންގެ ސަރުކާރުގެ ދިފާއުގައި،" ކަޅުތުއްކަލާ ކޮށްޓަށް އެޅި ލިއުމުގައިވެ އެވެ.\nމިދިޔަ މަހުގެ 23 ގައި ބޭއްވި ރިޔާސީ އިންތިޚާބުގައި ނެގި ވޯޓުގެ ނަތީޖާ ބަދަލުކޮށް، ރައްޔިތުންގެ ވެރިކަން ގާނޫނުއަސާސީއާ ޚިލާފަށް ބަދަލުކުރުމަށް ކުރަމުން ގެންދާ ހުރިހާ ކަމެއް ހުއްޓާލަން ވެސް ލިޔުމުގައި ގޮވާލާފައިވެ އެވެ.\nރައްޔިތުންގެ ވޯޓުން އާ ރައީސެއްގެ ގޮތުގައި އިންތިޚާބުކޮށްފައިވާ އިބޫ އަށް، ސިފައިން އެއްބާރުލުންދީ، ވެރިކަން ގަޑުބަޑު ކުރަން ކުރާ މަސައްކަތަށް އެއްބާރުލުން ނުދޭނެ ކަމަށް އެ ލިޔުމުގައިވެ އެވެ. ރައްޔިތުންގެ ވޯޓު ނަގަހައްޓައި ގާނޫނުގެ ވެރިކަން ގާއިމްކުރުމަށާއި އިބޫގެ ސަރުކާރަށް އެއްބާރުލުން ދޭނެ ކަމުގެ ޔަގީންކަން ވެސް އޭގައި ދީފައިވެ އެވެ.\n"ރިޔާސީ އިންތިޚާބުގެ ނަތީޖާ ބާތިލްކުރަން ޖެހޭ އެއްވެސް ސަބަބެއް އޮތް ކަމަކަށް ގަބޫލެއް ނުކުރެވޭ. އަދި އެ ވޯޓުގެ ނަތީޖާ ކޯޓުތަކުގެ ފަނޑިޔާރުންނަށް ބިރުދައްކައިގެން ބަދަލުކުރުމަށް މަސައްކަތް ކުރާ ހުރިހާ ފަރާތްތަކަކުން އެކަން ހުއްޓާލުމަށް ގޮވާލަން،" ލިޔުމުގައި ވެ އެވެ.\nIbu, Chief of defence force Shiyam aa badhalu kurahvaifi\nމިނިސްޓަރު އެދިވަޑައިގަތީ ސިޔާސީ ކަންކަމާ ސިފައިން ދުރުވުމަށް\nކޭކޭ އަށް ލިއުންތައް އަޅާފައި ވަނިކޮށް، ޑިފެންސް މިނިސްޓަރު އާދަމް ޝަރީފް ރޭ ވަނީ ސިޔާސީ ކަންކަމުން ސިފައިން ދުރުވުމަށް އިލްތިމާސް ކުރައްވައިފަ އެވެ.\nއެމްއެންޑީއެފުން ކަޅުތުއްކަލާކޮށީގައި ބޭއްވި ޖަލްސާއެއްގައި ޑިފެންސް މިނިސްޓަރު އާދަމް ޝަރީފް ބައިވެރިވެވަޑައިގަންނަވަނީ--. ފޮޓޯ: ނިޝާން އަލީ/މިހާރު\nއާދަމް ޝަރީފްގެ ފޭސްބުކްގައި ވިދާޅުވީ، ދިވެހި ސިފައިންނަކީ ގާނޫނުއަސާސީ އާއި ސިފައިންގެ ގާނޫނުން ލާޒިމްކުރާ ޒިންމާތައް އުފުލަން ޖެހޭ ބައެއް ކަމަށެވެ. ސިޔާސީ ކަންކަމާ ދުރުހެލި އަދި ދުރުހެލި ވާންޖެހޭ ބައެއް ކަމަށް ވެސް ވިދާޅުވި އެވެ.\n"ރިޔާސީ އިންތިޚާބަށް ފަހު ވެސް މިރެއާ ހަމައަށް، އެއްވެސް ވަރަކަށް ސިޔާސީ ކަމެއް ސިފައިންގެ ތެރެއަކުން ނުފެނޭ،" މިނިސްޓަރު ވިދާޅުވެފައިވެ އެވެ.\nރިޔާސީ އިންތިޚާބު ކާމިޔާބު ކުރައްވައި އިބޫ ވަނީ ސިފައިންގެ މައި މަރުކަޒަށް ޒިޔާރަތް ކުރައްވައި ޝިޔާމްއާ ބައްދަލުކުރެއްވި އެވެ. އެކަމަކު އެ ބައްދަލުވުމާ ގުޅޭ ތަފްސީލެއް ދެ ފަރާތުން ވެސް ހާމައެއް ނުކުރެ އެވެ.\nUPDATE: Rayyithunge nimmun dhamahattaane: Salaamathee baaruthah\nއިންތިޚާބު ބާތިލްކުރަން ކޯޓަށް ހުށަހެޅުމުގެ އަޑުތަކާ އެކު އިންތިޚާބުގެ ނަތީޖާ އެހެން ގޮތަކަށް ބަދަލުކުރުމަށް ސިފައިންނާއި ފުލުހުން އެއްބާރުލުން ނުދިނުމަށް އެދި އެކި ފަރާތްތަކުން ގޮވައިލުމުން އެ ކަމާ ގުޅިގެން، މޭޖަ ޖެނެރަލް އަހުމަދު ޝިޔާމް ކުރިން ވިދާޅުވެފައި ވަނީ ރައްޔިތުން ނިންމި ގޮތް ވަރަށް ސާފު ކަމަށާއި "ދެން ނިންމަން ޖެހެނީ ކޮން ގޮތެއް؟" ކަމަށެވެ.\nޕީޕީއެމުން ތުހުމަތުކޮށްފައިވާ ގޮތުގައި ރިޔާސީ އިންތިޚާބު އީސީން އޮޅުވައިލީ އެ ކޮމިޝަންގެ ރައީސް އަހްމަދު ޝަރީފް ރާއްޖެ ގެންނެވި ލިޔެވޭ އަނގޮނޓިތަކަކާއި ފާހަގަ ބަދަލުވާ ގޮތަށް ޗާޕްކުރި ވޯޓު ކަރުދާސްތަކަކާއި ދެލި ފުހޮވޭ ގަލަންތަކަކުންނެވެ. އަދި އިންތިޚާބު އޮޅުވައިލަން އެ ކޮމިޝަންގެ މެމްބަރުން ރިޝްވަތު ނަގާފައިވާ ކަމުގެ ތުހުމަތު ވެސް ކުރެ އެވެ. އެކަމަކު މި ހުރިހާ ތުހުމަތެއް އެ މެމްބަރުން ވަނީ ދޮގުކުރައްވައިފަ އެވެ.\nއިތުރު ލިޔުންތައް ޕޮލިސް އެމްއެންޑީއެފް މެމްބަރު އާދަމް ޝަރީފް (މަޑުއްވަރި) ދިވެހި ސިފައިން


Roagaa Jehey Konme Meehakah 50000 Rufiya Ge Musaara Akaai Eku Vazeefa Eh - Vaguthu\nރޯގާ ޖެހޭ ކޮންމެ މީހަކަށް 50000 ރުފިޔާގެ މުސާރައަކާއި އެކު ވަޒީފާއެއް!\nރޯގާ ޖެހުމަކީ ކިތަންމެ އާދައިގެ ބައްޔެއް ހެން ހީވި ނަމަވެސް އެއީ ވަރަށް ބޮޑު ވޭނެކެވެ. އަދާކުރާ ވަޒީފާ އަށް ނުނިކުމެވި އެނދުމަތި ވާން ޖެހެނީ ވެސް މަދެއްކޮށެއް ނޫނެވެ. ނަމަވެސް މިއޮތީ އުފާވެރި ޚަބަރެކެވެ.\nއެސްޓީ ލުއިސް ޔުނިވަސިޓީގެ ވެކްސިން ޑިޕާޓްމެންޓުން ކުރިއަށް ގެންދާ ވެކްސިން ޓެސްޓް ކުރުމުގެ ވަޒީފާ އަކަށް ވޮލެންޓިއާ ކުރާ، މީހުންނަށް 3500 އެމެރިކާ ޑޮަލަރު (54000 ރުފިޔާ) މުސާރައިގެ ގޮތުގައި ލިބޭނެއެވެ. އަދި ހުރުމާއި ކެއުމުގެ އިންތިޒާމް އެންމެ އަގުބޮޑު ހޮޓާތަކުން ލިބޭނެ އެވެ.\nހަމައެކަނި ޝަރުތަކީ އެމީހަކީ ރޯގާ ޖެހި ހުން އައިސްފައި ހުރި މީހަކަށް ވުމެވެ.\nވެކްސިއެއް ޓެސްޓް ކުރުން ނަމަވެސް މިއީ ކަންބޮޑުވާން ޖެހޭ ވަރު ކަމެއް ނޫނެވެ. ޓެސްޓް ކުރާ ވެކްސިން އަކީ މީގެ ކުރިން ވެސް މީހުންގެ ގަޔަށް ޖަހައި ޓެސްޓް ކޮށްފައިވާ ރަނގަޅު ވެކްސިން އެކެވެ. އަދި ވެކްސިން ޖެހުމާއި އެކު 24 ގަޑިއިރު ބަލި މީހާގެ ހާލަތު ބަލަން އެންމެ މޮޅު ޑޮކްޓަރުންގެ ޓީމެއް ތިބޭނެއެވެ.\nމިވަޒީފާ އަށް ކުރިމަތިލާ މީހުން ވަކި ގައުމަކަށް ނިސްބަތްވުން މަޖުބޫރެއް ނޫނެވެ.\nކުރިއަށް އޮތް ހަމަސް ދުވަހު, ރޯގާ ޖެހި ހުން އައިސްފައިވާ 24 މީހުން މިވަޒީފާ އަށް ބޭނުން ވެއެއެވެ. ވަޒީފާ ބޭނުންވާ ފަރާތްތަކަށް އެސްޓީ ލުއިސް ޔުނިވަސިޓީގެ ވެބްސައިޓުން އިތުރު މައުލޫމާތު ސާފުވާނެއެވެ. އަދި ވަޒީފާ އަށް ކުރިމަތިވެސް ލެވޭނެއެވެ.\nޖޫން 13, 2018 01:20\nމަންމަ ފަކީރު ޤުރުއާން ކިޔަވާދީގެން ހޯދި ފައިސާ ދަވާލާގެން މަންމަގާތު ރޮއެގެން ފުލެޓްގަތް ކަރާ އަލީވަހީދު ތިވަޒީފާ އަށް ވވވ ގުޅޭ... ސަބަބަކީ ފައިސާ އަށް ސަޖިދަކުރާތީ


Club thiladhunmathi athun balive mubaaraathun BSA kattaifi\nބީއެސްއޭ އަދި ކުލަބު ތިލަދުންމަތި ބައްދަލު ކުރި މެޗުގެ ތެރެއިން-- ފޮޓޯ ހިރަފުސް\nޕެންޓަގްރާމް ހިރަފުސް ކަޕް މިއަދުގެ މެޗުން ކުލަބު ތިލަދުންމަތި އަތުން ބަލިވެ މުބާރާތުން ބީއެސްއޭ ކަޓައިފި\nޕެންޓަގްރާމް ހިރަފުސް ކަޕުގައި މިއަދު ނޮޅިވަރަމްގެ ކްލަބު ތިލަދުންމަތި އަތުން ބަލިވެ ބަސީރު ސްޕޯޓް އެކަޑެމީ (ބީއެސްއޭ) މުބާރާތުން ކަޓައިފި އެވެ.\nމިއަދު މެޗުން ބީއެސްއޭ ދަށްވީ 4-1 ގެ ނަތީޖާއަކުންނެވެ. ބާކީ އެއް މެޗު ބީއެސްއޭއަށް އޮތްއިރު އެ މެޗު ކުޅޭނީ ޒިގުޒެގާއި ދެކޮޅަށެވެ.\nމި މެޗުގެ ފުރަތަމަ ލަނޑު ކުލަބު ތިލަދުންމައްޗަށް ކާމިޔާބު ކޮށްދިނީ މެޗުގެ 10 ވަނަ މިނެޓުގައި އެ ޓިމުގެ މުހައްމަދު އިބްރާހިމެވެ. ދެވަނަ ލަނޑު ކާމިޔާބުކޮށްދިނީ 11 ވަނަ މިނެޓުގައި ހުސެއިން ވަސީމެވެ. ފުރަތަމަ ހާފް ނިމުމުގެ ކުރިން ތިން ވަނަ ލަނޑު ކާމިޔާބު ކޮށްދިނީ ހަމްޒާ އަބޫބަކުރެވެ. އެއީ މެޗުގެ 37 ވަނަ މިނެޓުގައި އެވެ.\nބީއެސްއޭގެ ލަނޑު އެ ޓިމަށް ކާމިޔާބުކޮށްދިނީ 55 ވަނަ މިނެޓުގައި އަހުމަދު އިބްރާހިމެވެ. މެޗުގެ ފަހު ލަނޑު 77 ވަނަ މިނެޓުގައި ކުލަބު ތިލަދުންމައްޗަށް ކާމިޔާބުކޮށް ދިނީ ލިބުނު ޕެނަލްޓީއެއްގައި އެ ޓީމުގެ ހުސެއިން އީސާއެވެ.\nމެޗުގައި ކުލަބު ތިލަދުންމަތީގެ ފަރާތުން ރީތި ކުޅުމެއް ފެނިގެން ގޮސްފައިވާއިރު ގިނަ ވަގުތު ބޯޅަ ހިފަހައްޓާ ބީއެސްއޭއާ ދެކޮޅަށް އެ ޓީމުން ވަނީ ގިނަ ހަމަލާތަކެއް އުފައްދާފައެވެ. މެޗުގެ މޮޅު ކުޅުންތެރިއަކަށް ހޮވިފައިވަނީ ކުލަބު ތިލަދުންމަތީގެ ހަމްޒާ އަބޫބަކުރެއެވެ.\nމިއަދުގެ މޮޅާއެކު ކުލަބު ތިލަދުންމަތި ވަނީ ޖުމްލަ6ޕޮއިންޓް ހޯދާފައެވެ. ކުލަބު ތިލަދުންމަތި ޖުމްލަ3މެޗު ކުޅުނުއިރު2މެޗުން ވަނީ މޮޅުވެފަ އެވެ. ނަމަވެސް ބީއެސްއޭ މި މުބާރާތުން ކުޅުނު3މެޗުން ވެސް ވަނީ ބަލިވެފަ އެވެ.\nކުލަބު ތިލަދުންމަތި ދެން ބައްދަލު ކުރާނީ ކްލަބު ކޮރަލްސްއާ އެވެ.\nމި މުބާރާތުގައި މާދަމާ ބައްދަލު ކުރާނީ ހިރިމަރަދޫ އިންޓްގްރިޓީ ޔޫތު އެސޯސިއޭޝަން (ހިޔާ) އަދި ނޮޅިވަރަންފަރުގެ ލައިކަން އެވެ.\nބަންދުކޮށްފައިވާ ފަތްތަކެއް ނޮޅިވަރަމަށް ލައްގައިފި\nނޮޅިވަރަމްގެ ކަރަންޓް ކެޕޭސިޓީ އިތުރުކުމަށް އިތުރު ޖަނަރޭޓަރެއް ފޮނުވައިފި


Maldivian Idol ge finale ah Hamoodh, Bob adhi Baro | Mihaaru\nފިނާލޭ ޝޯ އަށް ހަމޫދު، ބޮބް އަދި ބަރޯ، ފިނާލޭ މޭ 13 ގައި\nމޯލްޑިވިއަން އައިޑޮލް2ގެ ގަދަ ތިނަކަށް ދިޔަ ހަމޫދް.\n30 އެޕްރީލް 2017 - 06:32\nޓީވީއެމުން ގެނެސްދޭ މޯލްޑިވިއަން އައިޑޮލް ސީޒަން ދޭއްގެ ފިނާލޭ ޝޯ އަށް ދާ ގަދަ ތިން ބައިވެރިން ރޭ ކަށަވަރުވެ، އަންނަ މަހުގެ 13 ވަނަ ދުވަހުގެ ރޭ އެ ޝޯ ބާއްވަން ނިންމައިފި އެވެ.\nފިނާލޭ އަށް ދަތުރުކުރި ތިން ބައިވެރިންނަކީ ހަމޫދު އަހުމަދާއި މުހައްމަދު ތަސްނީމް (ބޮބް) ގެ އިތުރުން ޝަމްވީލް މުހައްމަދު (ބޮރޯ) އެވެ.\nރޭގެ އެލިމިނޭޝަން ޝޯ ކުރިއަށް ގެންދިޔައީ ގަދަ ފަސް ބައިވެރިންނާ އެކުގަ އެވެ. ގަދަ ތިނެއް ކަށަވަރުވެގެން ދިޔައިރު، ރޭ ކެޓީ އިބްރާހީމް ވަހީދު (ބޮޑުބެ) އާއި އަބްދުﷲ ހިޝާން އެވެ.\nހިޝާން އަކީ މިދިޔަ އަހަރުގެ މޯލްޑިވިއަން އައިޑޮލް ސީޒަން އެކެއްގެ ތިން ވަނަ އަށް ދިިޔަ އަހުމަދު ހިޝާންގެ ކޮއްކޮ އެވެ.\nމޯލްޑިވިއަން އައިޑޮލްގެ ސީޒަން ދޭއްގެ ވެސް ޓައިޓްލް ސްޕޮންސަކޮށްފައިވާ ދިރާގުން ރޭ ވަނީ ފަސް ބައިވެރިންނަށް ހަދިޔާއެއްގެ ގޮތުގައި، ދާދި ފަހުން ތައާރަފު ކުރި ދިރާގު ޓީވީގެ ސަބްސްކްރައިބް އެއް އަހަރު ދުވަހަށް ހިލޭ ދީފަ އެވެ.\nމޯލްޑިވިއަން އައިޑޮލް2ގެ ރޭގެ ޝޯގައި މެހުމާނެއްގެ ގޮތުން ބައިވެރިވި ޑރ. ޝަމްރާހް ޖަޖުންނާއި ހޯސްޓުންނާ އެކު.\nރޭގެ ޝޯ ފެށިގެން އައީ ސީޒަން އެކެއްގައި މެހުމާނެއްގެ ގޮތުގައި ބައިވެރިވެ "މޫނު ބުރުގާ ނެގީމާ މިރޭ" ލަވަ ކިޔައިގެން އެތައް ބަޔަކު އަންތަރީސްކޮށްލި ޑރ. އަހުމަދު ޝަމްރާހްގެ ލަވައަކުންނެވެ. އޭނާ ވަނީ ރޭ ވެސް ވަރަށް ރީތި، ކުރީގެ އަމިއްލަ ރާގެއް ސްޓޭޖް މަތީގައި ހުށަހަޅައި ދީފަ އެވެ.\nއަދި ގެސްޓަ ޖަޖެއްގެ ގޮތުގައި އައިޑޮލްގެ ތިން ޖަޖުން ކަމަށްވާ އިބްރާހީމް ޒައިދު އަލީ (ކުޑަ އިއްބެ) އާއި މަރިޔަމް އުނޫޝާ (ކިޑީ) އަދި އިސްމާއީލް އައްފާނާ އެކު ޝަމްރާހް ބައިވެރިވި އެވެ.\nރޭ ބައިވެރިންގެ ހުށަހެޅުންތަކަށް ބަލާ އިރު، މުޅިން ވެސް ފެނިގެން ދިޔައީ ޑްއެޓް ލަވަތަކެވެ. އެއީ ބައިވެރިންނަށް އެންމެ ކަމުދާ އަންހެން ލަވަ ކިޔުންތެރިއަކާ އެކުގަ އެވެ.\nއެގޮތުް ބޮބް ލަވަ ކިޔާފައި ވަނީ ނިޝް ނާޝިދާ އެކުގަ އެވެ. ހަމޫދް ލަވަކީ ރާފިޔަތު ރަމީޒާއާ އެކުގަ އެވެ.\nބޮޑުބެ ބަތޫލް އަހުމަދާ އެކު ލަވަކީއިރު، ބޮރޯ ލަވަކީ މާއިން ރަޝީދާ އެކުގަ އެވެ. އަދި ހިޝާން ލަވަކީ އަންދަލާ ހަލީމާ އެކުގަ އެވެ.\nމޯލްޑިވިއަން އައިޑޮލް2ގެ ރޭގެ ޝޯގައި ބައިވެރިންނާ އެކު ލަވަ ކީ ފަސް އަންހެން ލަވަ ކިޔުންތެރިން ސްޓޭޖް މަތީގައި ބައިވެރިންނާއި ހޯސްޓުންނާ އެކު.\nމޯލްޑިވިއަން އައިޑޮލް ސީޒަން ދޭއް ނިމުމަކާ ހަމައަށް އަންނައިރު، އަންނަ ހަފުތާގައި ޝޯއެއް ނޯންނާނެ އެވެ.\nދެން އައިޑޮލްގެ ޝޯއެއް ބެލުންތެރިންނާ ހަމައަށް އަންނާނީ ޕްރި ފިނާލޭގެ ޝޯއާ އެކު އަންނަ މަހުގެ 12 ވަނަ ދުވަހުގެ ރެ އެވެ.\nޖެހިގެން އަންނަ ރޭ އޮންނަނީ މޯލްޑިވިއަން އައިޑޮލް ސީޒަން ދޭއްގެ ފިނާލޭ އެވެ. އެރޭ އެ ޓައިޓްލް އުފުލައިލާނެ ބައިވެރިއަކު އެނގޭނެ އެވެ.\nމޯލްޑިވިއަން އައިޑޮލް އަކީ ފްރެންޗައިޒް އުސޫލުން ރާއްޖޭގައި ބާއްވާ އެންމެ ބޮޑު ރިއަލިޓީ ޝޯ އެވެ.\n16 ކޮމެންޓް, 48 ރިއެކްޝަންސް\nބުރޯއަށް އަށް ވޯޓުދޭން އެތައް ބައިވަރުބަންގާޅީން ތިބޭކަން ދެނަހުރިބާ! ބުރޯމެންގެ ނުފޫޒު އޮންނަ ވިޔަފާރީގަ ގެންގުޅޭ ހުރިހާ ބަންގާޅީންނަށް މަޖުބޫރު ކުރުވައިގެން އެސްއެމްއެސް ކުރުވާކަމީ ހިތާމަ ހުރި ކަމެއް، އެއްވެސް ފެންވަރެއްނެތް އައިޑޮލެއް، ނަސީބެއް ތިޔަ އެއްޗެއްގެ މަތިން ފޫހިވެގެން ބަލާހިތް ނުވިކަންވެސް، އެކިޔަނީ ލަވަތަ! ފައްލަވަ ނޫންބާ!\nއެންމެ ރީތި ފިރިހެން އަޑު ހުރި ދެކުދިން ރޭ އެކެޓީ، ހީވަނީ އަލީ ރަމީޒަށް ސަޕޯޓް ކުރާ ތީހެން. ނޫނީ ރާއްޖެތެރޭގެ ދެރަ ނިކަމެތިންގެ ދަރިންވީމަހެން. ކަޓުވާލަންވުމުން މުޅިންވެސް ނެގެޓިވް ކޮމެންޓް. ބަހައްޓަންވުމުން ހަބޭސް. އާޅެ ހަމޫދު އެއީ ތިޔަހިސާބަށް ދާންޖެހުމުގެ ކުރިން ކަޓަންޖެހޭ ކުއްޖެއް. މިވާގޮތެއް ނޭންގޭ.\nޝަމްވީލް ނުކެޓީމަ ޙައިރާނެއް ނުވޭ. ސަބަބަކީ މިއީ ޤާބިލްކަމަށް ބަލައިގެން ކުރާ ކަމެއް ނޫން، އާމްދަނީ އެންމެ ގިނައިން ލިބޭނެ ގޮތެއް ބަލައިގެން ހިންގާ ޝޯއެއް. އައިޑެލްގެ ޓައިޓަލްވެސް މިފަހަރު ޝަމްވީލް އަށް ދީ. އޭރުން އެންމެ ގިނަ ލާރި ލިބޭނީ. އަޑެއް ނެތް މީހަކަށް އަޅެ ކޮން ލަވައެއް ކިޔޭނީ. އެކަމަކުވެސް އެހެން މީހުންނެއް ނު ކަޓަނީ. ބޯހަލާކު\nމިޝޯ ބަލަން ކަމުދާނެ ދުވަހަކީ ކޮންމެ ފޯނުނަންބަރަކަށް ވޯޓެއްލެވޭ ދުވަހަކު. މިހާކު ކަންތަށް ދާގޮތުން އެންމެ މުއްސަދިމިހާގެ ދަރިފުޅު މޮޅުވާގޮތަށް މީއޮތީ ޓެލެންޓް ނެތަސް. މީ އެއްގޮތަކަށްވެސް މިކަން ވެގެންވާނެ ގޮތެއްނޫން.\nއެންމެ ގިނަ އެސްއެމްއެސް ކުރަނީ ބުރޯގެ ޓީމުން، ދެން މަ ހީހީހީ.\nދެން ޝަމްވީލަށް ދީފަ ނިންމާލާ..ޖަޖުން މިހާރުވެސް ތިބީ އެގޮތަށް ނިންމައިގެން..މި ނޫން ލަވަކިޔުންތެރިއެއް ނުފެނުނީބާއޭ ވެސް ހިތަށް އަރާ ފައިނަލް އަށް ގެންދަން..\nހަމޫދަށް ވަރަށް ބޮޑަށް ޖެހިފަ ތިބި ބަޔަކު ތިބިހެން ހީވޭ. ފިނާލޭގައި ހަމޫދަށްވުރެ ބޮޑު ސަޕްރައިޒެއް އެބަހުރި. ބޮބް ނޫނީ ނެތް ތިތަނުގައި ފިނާލޭ އަށް ކަމުދާ ވަރުގެ މީހެއް.\nއަޅުގަނޑު އެންމެ ހިނި އަންނަނީ މުސާ ވަސީމް ހަމަ އިރުކޮޅު ކޮޅާ އެސްއެމްއެސްގެ ނަތިޖާ ގުނަނީ މިނިވަން އޮޑިޓް ފާމަކުންނޭ ބުނާތީ. މި ގައުމުގަވެސް "މިނިވަން" މި ނަން ކުރިއަށްލާފަ ހުރި މުއައްސަސާތަކާ ދޭތެރޭ ގިނަ ރައްޔިތުންދެކޭ ގޮތަށްބަލާއިރު މިގައުމަ ހިނގާ ތިކަލަ "މިނިވަން" އޮޑިޓް ފާމެއް އޮންނާނެކަމާދޭތެރޭ އަޅުގަނޑު އެއްޗެއްބުނާކަށް ނެތިން! މިވެސް #ވަރަށްވާހަކަ\nމިފަހަރު އައިޑޮލް ގްރޭންޑް ފިނާލޭގަ މަމެން އެއްވެސް ބޭރު ފަރަންޖީއެއް ބޭނުމެއްނޫން! މަމެން ގްރޭންޑް ފިނާލޭގަ ދެކިލަންބޭނުންވަނީ: *ޝަލަބީގެ ޕާފާމަންސްއެއް *މައުރީން *ގެސްޓް ޖަޖަކަށް އައްމަޑޭ *އެލައިޑް އިސްތިހާރުގަ އުޅޭ ކުޑަ ސޮރު *ބޮބް އަށް ޓައިޓަލް ލިބުން. މިއެވެ\nތިބުނީވެސް ތެދެކެވެ. އެލައިޑް އިސްތިހާރުތަށް ވަރެއް އަދި ނެތެވެ.ތި ދޮވެއްޔަށް ވުރެއްވެސް ފައްކަލެވެ. އިޝްތިހާރުގައި އުޅޭ ކުޑަ ސޮރަށް ގުޑް ލަކް :>\nކުޑަސޮރޮ ހަބޭސް ޓު ދަ މެކްސް.\nމޯލްޑިވިއަން އައިޑަލްގެ ޓައިޓަލް ބޭނުންނަމަ ކޮންމެ ބައިވެރި އަކުވެސް އުނޫ 18 އަހަރުގައި ކިޔާފަ އިން "ރޯންވީ ހޭ...ގިސްލާ ގިސްލާ މިހެން..." މި ލަވަ ކޮންމެހެންވެސް "ފަޅާލަންވާނެ"، އަދި ކިޔުމުގެ ކުރިން ދޭންޖެހޭ ބަސްދީގަތުމުގަ ބުނަންވާނެ މީ އަޅުގަނޑު ކުޑައިރުގެެ އެންމެ އެންމެ ފޭވަރިޓް ލަވައޭ، މި ލަވައަކީ އަޅުގަނޑުގެ މުޅި ހަޔާތާގުޅިފައިން، ލަވަ ކިޔުމަށް ޝައުގު އުފެދެން ހިތަށްވެސް އެރީ މިލަވަ އަޑުއިވުނީމައޭ...ދެން އަޅުގަނޑު މިލަވަ ޗޫސްކޮށްފަ މީނީ ވަރަށްބޮޑު ރިސްކެއް ނަގަންށޭ ފަހަރެއްގަވެސް އަޅުގަނޑަށް އުނޫ މޭމް އާ އެއްްވަރަށް މިލަވަ ކިޔޭނެތީކީ ނޫނޭ! އޮބިނެސް ޓު ދި މެކްސް\nމައުރީނަށް ވަރަށް ތާއީދު! އަދި ބުނަންވާނެ އަޅުގަނޑު ލަވަކިޔަން ފެށީމަ ވަރަށް ގިނަމީހުން މަލާމާތް ކުރެޔޭ. ވަރަށް ޗެލެންޖިންއޭ. އެވެންވެ އަޅުގަނޑަށް ލަވަ ކިޔިދާނެކަން ޕްރޫފްކޮށްދޭން ބޭނުމޭ.\nޙަމޫދު އަކީ ޓޮޕް 10 އިން ކަޓަންވީ މީހެއް\nކޮންމެއަކަސް މޯލިޑިވިއަން އައިޑޮލް ބަލާފަ އަޅުގަނޑުގާތަށް އަންނަނީ ޒާތެއްގެ ރަކި ހިންޏެއް، ހަމަ ފިސާރި ތެދެއް މިބުނީ، އަޅުގަނޑަކީވެސް ދިވެއްސަކަށްވެފަ، މިފަދަ ޝޯއަކުން ފެންނަންޖެހޭ ފެންވަރާގާތަށްވެސް އެއްވެސް ބައިވެރިއަކަށް ލަވައެއް ކިޔާދެވިފަ ނުވާތީ، އަންނަނީ ހަމަ ހިނި، ގައްނަލަދެއްގެ ވާހަކަ ހެޔޮވާނީ ނުދެއްކިއްޔާ.


Dho?! Ruthba ge jaadhoo akee Special Effects\nރުތުބާގެ ޖާދޫއަކީ "ސްޕެޝަލް އިފެކްޓް"\nމޭކަޕްކުރަން ލޯބިޖެހި އެކަން ކުރަން ފެށުނު ސީދާ ދުވަހެއް ބުނާކަށް ރުތުބާ އަހްމަދަކަށް ވެސް ނޭނގުނެވެ. ކިރިޔާ ހަނދާން ހުންނަން ފެށިއިރު ވެސް އޭނާގެ އަތުގައި މޭކަޕް ސާމާނު ހުއްޓެވެ. އަމިއްލައަށް މޭކަޕްކޮށް، އަދި އޭނާއާ އެކު އުޅޭ އެހެން ކުދިންނަށް ވެސް މޭކަޕްކޮށްދީ ހެދި އެވެ. އަދި މިހާރު އޭނާ ހުރި ހިސާބަށް އައުމަށް އަދި ނަން ހިނގާ ކާމިޔާބު މޮޅު މޭކަޕް އާޓިސްޓަކަށް ވެދާނެ ކަމުގެ ކުޑަ ވެސް ހީއެއް އޭރަކު ނެތެވެ.\nތަފާތު އެކި ވައްތަރުގެ މޭކަޕްތައް ކުރަމުން އަންނަ ރުތުބާ އެންމެ ޚާއްސަ ވަނީ ސްޕެޝަލް އިފެކްޓްސް މޭކަޕް (އެސްއެފްއެކްސް) އަށެވެ. މި ކަހަލަ މޭކަޕަކީ ތަފާތު ވައްތަރުގެ ކޮސްމެޓިކްސް އާއި ޕްރޮސްތެޓިކްސް ބޭނުންކޮށްގެން ފިލްމާއި ސީރީޒްތަކަށް ސްޕެޝަލް އިފެކްޓްސް ހެދުމަށް ބޭނުންކުރާ މޭކަޕެކެވެ.\nރުތުބާ ބޭނުންވަނީ ވެސް ހަމައެކަނި އެސްއެފްއެކްސް މޭކަޕްކުރާށެވެ. އެކަމަކު ރާއްޖޭގައި ހުރި ފުރުސަތުތައް ހަނިވުމުން ހަމައެކަނި އެކަމަށް ބަރޯސާވެގެން އުޅެވޭކަށް ނެތެވެ. އެހެންވެ، ބްރައިޑަލް މޭކަޕާއި އޮކޭޝަނަލް މޭކަޕް އަދި ބޮޑީ ޕެއިންޓް ވެސް އޭނާ ކޮށްދެ އެވެ. އަދި ފިލްމާއި ވެބް ސީރީޒްތަކަށް މޭކަޕްކޮށްދޭ މޭކަޕް އާޓިސްޓުންގެ ތެރެއިން ވެސް ރުތުބާ މިހާރު ވަރަށް ކުރި ހޯދާނެ އެވެ.\nA post shared by Ruthba Ahmed | Maldivian MUA (@ruthbaaa)\nރުތުބާ އެންމެ ފުރަތަމަ ފިލްމަކަށް މޭކަޕް ކޮށްދިނީ 2019 ގައި ގެނެސްދިން އައިފިލްމްސްގެ ކާމިޔާބު ސައިކޮލޮޖިކަލް ތުރިލާ "ބަވަތި" އަށެވެ. އޭގެ ފަހުން ހަމަ އެ ސްޓޫޑިއޯގެ ކުރިއަށް އޮތް ފިލްމު "ނީނާ" ގެ މޭކަޕާ ވެސް ހަވާލުވި އެވެ. އަދި މި ފިލްމުތަކުގެ އިތުރުން އެ ސްޓޫޑިއޯގެ ފުރަތަމަ ވެބް ސީރީޒް "ބިރުވެރި ވާހަކަ" ގައި ވެސް ރުތުބާ މޭކަޕްކުރެ އެވެ. އަދި ދިރާގު ޓީވީއާ އެކު އަމިއްލަ ޓީވީ ޝޯއެއް އުފެއްދުމުގެ މަސައްކަތް ވެސް އޭނާ އަންނަނީ ކުރަމުންނެވެ.\n1. މޭކަޕްކުރަން ޝައުގުވެރިވެ، ޕްރޮފެޝަނަލީ މިކަން ކުރަން ފުރަތަމަ ވިސްނުނީ ކިހާ ހިސާބަކުން؟\nރުތުބާ: ހައި ސްކޫލުގައި އުޅުނު ދުވަސްވަރު، ބައެއް ރައްޓެހި ކުދިންނަށް މޭކަޕްކޮށްދީ ހެދިން. މާ ގިނައިންނެއް ވެސް ނޫން، ބައެއް ފަހަރު ޕޭއަށް، އަނެއް ބައި ފަހަރު ހިލޭ ވެސް ކޮށްދިނިން.\nއެހެން އުޅެނިކޮށް ދައްތަގެ ރައްޓެއްސެއްގެ ބްރައިޑަލް ހިޖާބް އަޅައިދޭން ފުރުސަތެއް ލިބުނީ. މޭކަޕްކޮށްދޭން ފެށުމުގެ ކުރިން ކުރީ އެކަންތައް، ހިޖާބް އަޅައިދިނުން. އެއީ ވަރަށް ކުރި، 2011 ގައި. އެ ކްލައިންޓްގެ މޭކަޕްކުރުމާ ފުރަތަމަ ހަވާލުނުވީ އޭރުގައި އަތުގައި މާ ގިނަ މޭކަޕް ސާމާނެއް ވެސް ނެތީމަ. އެކަމަކު އެ ކްލައިންޓް ބޭނުންވީ ރުތުބާ އޭނާގެ މޭކަޕް ވެސް ކޮށްދޭން. ބޭނުންވާ އެއްޗެހި ނެތް ވާހަކަ ބުނީމަ އޭނާ އަމިއްލައަށް އެއްޗެހި ގަނެގެން ގެނެސްދިނީ ވެސް. އެ ފަހަރު ކޮށްދިން މޭކަޕް އޭނާއަށް ވަރަށް ކަމުދިޔަ.\nއެ ވެޑިން އިން އައި ގޮޓް ޕެއިޑް، ލިބުނު ހުރިހާ ލާރިއެއް ސްޕެންޑްކުރީ މޭކަޕް ސާމާނު ގަންނަން. އެ ވެޑިންނަށް ކޮށްދިން މޭކަޕް ފެނިގެން، އެ ރީތިވެގެން ވަރަށް ގިނަ އިތުރު ކްލައިންޓުން ލިބެން ފެށި. އެއީ ދެން އަސްލު ޕްރޮފެޝަނަލީ މިކަން ފެށުނު ހިސާބަކީ.\n2. ރުތުބާގެ މޭކަޕް ފުރަތަމަ ފަހަރަށް ފިލްމަކުން ފެނުނީ އައިފިލްމްސްގެ "ބަވަތި" އިން. އެ ފުރުސަތު ލިބުނީ ކިހިނެއް؟\nރުތުބާ: އަޅުގަނޑަށް "ބަވަތި" ގެ ޑައިރެކްޓަރު އިލްޔާސް ގުޅީ. އިލްޔާސް ބުނީ އެ ފިލްމުގައި އެސްއެފްއެކްސް ކުދިކުދި މޭކަޕްތައް ކުރަން ޖެހޭތީ، އެކަން ކުރާ ކުއްޖެއް ރިކޮމެންޑް ކޮށްދޭން މޭކަޕް އާޓިސްޓް ރިޒް ގާތުގައި ބުނީމަ، ރިޒް ރިކޮމެންކުރީ އަޅުގަނޑޭ. އޭގެ ފަހުން އަދިވެސް ހަމަ އައިފިލްމްސްގެ ޓީމާ އެކު ތަފާތު ޕްރޮޖެކްޓުތަކުގައި އެބަ މަސައްކަތް ކުރަން.\n3. އާންމުކޮށް ކުރާ މޭކަޕާއި ފިލްމެއްގައި ކުރަންޖެހޭ މޭކަޕް ވަރަށް ތަފާތު ވާނެ. "ބަވަތި" އާ އެކު ކުރަންޖެހުނު ތަފާތު ތަޖުރިބާ ކިޔާދީބަލަ!\nރުތުބާ: "ބަވަތި" ގައި ހުރީ އާންމުކޮށް ހަދާ އުޅޭ އެއްޗެހި، އާ އެއްޗެއް ވަރަށް ނެތް. އެކަމަކު ޝޫޓަށް ދިއުމުގެ ކުރިން އަބަދުވެސް އޭތި އިންނާނީ ޑައިރެކްޓަރާ ޑިސްކަސްކޮށްފައި އޭނާ އޭތި ދައްކަން ބޭނުންވަނީ ކިހިނެއްތޯ އޮޅުންފިލުވައިފައި. އަދި ހުރި އޮޕްޝަންތައް ވެސް ދައްކައިފައި އެންމެ ކަމުދާ އެއްޗެއް ޗޫޒްކުރަނީ.\nވަރަށް ފަން އެކްސްޕީރިއެންސްއެއް އެއީ. އެއްވެސް ވަރަކަށް އުނދަގުލެއް ނޫން "ބަވަތި" ގައެއް. ވަރަށް ފަސޭހަ، ވަރަށް ޓައިމް ލިބުނު ބޭނުންވާ ގޮތަށް ކުރަން.\n4. އާންމުކޮށް މި ކޮށް އުޅޭ މޭކަޕާއި އެސްއެފްކްސް މޭކަޕް ތަފާތު ވަނީ ކިހިނެއް؟ އަދި މި ދަސްކުރަން ވަރަށް ވަގުތު ހޭދަކުރަންތަ؟\nރުތުބާ: އެސްއެފްއެކްސްގައި މި ޖެހެނީ ވީހާ ވެސް ބޮޑަށް ރިއަލިސްޓިކް ކުރަން. ހިއުމަން އެނަޓޮމީ ވެސް ކިޔަވަން އެބަޖެހޭ، މިސާލަކަށް ބޯ ޖެހިއްޖެއްޔާ ކިހިނެއްތޯ ވާނީ، ބަނޑަށް ވަޅިއެއް ހަރާލައިފައި ނަގަންޏާމުން ބްލަޑް އަންނާނެ ގޮތާއި ފަހަރެއްގައި އެހެން ތަނަކުން ބްލަޑް އަންނަ ގޮތް ތަފާތު ވެދާނެ. ފެނޭނުން ފިލްމުތަކުގައި ކަރު ބުރިކޮށްލީމަ ލޭ ބުރައިގެން ދާ ތަން، އެއީ އަސްލު އާޓްރީއަކާ އެއްކޮށް ބުރި ވާތީ، އާޓްރީގައި ބްލަޑް ޕްރެޝާ ހައި ވާނެ. އެކަމަކު އެހެން ތަނަކުން، ބޮޑު އާޓްރީއެއް އެއްޗެއް ނެތް ތަނަކުން އެގޮތަށް ލޭ އަންނަންޏާ އޭތި ސެންސެއް މޭކެއް ނުކުރާނެ ދޯ. މި ސަބަބަށްޓަކައި މި ޖެހެނީ އެނަޓޮމިކަލީ ކަރެކްޓް ވާން.\nގޭގައި ހުރެގެން ވަރަށް ގިނައިން އެކްސްޕެރިމަންޓް ކުރަން. އަދި ވަރަށް ގިނައިން ކިޔާ އަދި ބަލާ ހަދަން މޭކަޕް އާޓިސްޓުންގެ އެއްޗެހި، ހޮލީވުޑް ކަހަލަ ތަންތަނުގެ މޭކަޕް އާޓިސްޓުން އެއްޗެހި. އަދި ކޯހެއް ކަހަލަ އެއްޗެއް ހަދައިފައި ނެތަސް އަމިއްލައަށް ދަސްކުރަން އުޅެގެން ގިނަ އެއްޗެހި މިހާތަނަށް ދަސްކޮށްފައި ހުރީ.\nއިޓްސް ލައިކް، ޓްރައި އެންޑް ފެއިލް، ޓްރައި އެންޑް ފެއިލް އަންޓިލް ޔޫ ފައިންޑް ދި ޕާފެކްޓް ތިންގް ދެޓް ވޯކްސް ފޯ ޔޫ. ހަމަ އެގޮތަށް މިހާތަނަށް ގިނަ އެއްޗެހި ހަދައިފައި ހުންނާނީ.\nރާއްޖޭގައި ދިމާވާ އަނެއް ތަންކޮޅަކީ ފިލްމު އެއްޗެހި ވެސް މި ނަގަނީ ކޮންޓްރޯލްޑް އެންވަޔަރަމަންޓަކު ނޫން. އަވިގަދަ ދުވަހަކަށް ވެދާނެ، ވައިގަދަ ދުވަހަކަށް ވެދާނެ، ހަމަ އޭގެ އިދިކޮޅަށް ދާ ދުވަހަކަށް ވެސް ވެދާނެ. އެހެންވެ، މި ޖެހެނީ އެ ހުރިހާ ކަމަކަށް ވެސް ވިސްނައިފައި މޭކަޕް ކުރަން.\n5. އެސްއެފްއެކްސް މޭކަޕްގެ ކްރިއެޓީވް ޕްރޮސެސް ފަށައިގެން ނިމެންދެން އެ މަސައްކަތް ކުރާ ގޮތް ވަރަށް ކުރުކޮށް ކިޔާދީބަލަ!\nރުތުބާ: މޭކަޕްކުރަން ދާއިރު، އީވެން ކެރެކްޓާ މޭކަޕެއް ކްލައިންޓަކަށް ކޮށްދޭން ދާއިރު، ވަރަށް ރީސާޗު ހަދަން. ސްކްރިޕްޓް ދިނީމަ، ސްކްރިޕްޓް ކިޔައިފައި، އެހެން މޫވީސްތަކުގައި ހުންނަ އެ ކަހަލަ މޭކަޕްތަކާއި އަދި ރިއަލް ލައިފް އެއްޗެހި މިސާލަކަށް ވޫންޑްސް ކަހަލަ އެއްޗެހި ހުންނާނެތާއި މެޑިކަލް ޕޭޖުތަކުގައި، އެ އެއްޗެހި ބަލައިފައި ގޭގައި ރީކްރިއޭޓް ވެސް ކުރަން.\nއާންމުކޮށް ވަރަށް އަވަހަށް މޭކަޕްކޮށް ނިންމަން، އެކަމަކު އެސްއެފްއެކްސް މޭކަޕްކުރާއިރު، އޭގެ ކުރިން ވިސްނުމަށާއި ރިސާޗްކޮށް ހެދުމަށް އަބަދު ވެސް ވަރަށް ޓައިމް ބޭނުންވޭ.\nމިސާލަކަށް، ކިހިނެއްތޯ ބްލަޑް އަންނާނީ މިވެނި ތަނެއްގައި މިވެނި ގޮތަކަށް ކަޓްއެއް އައިސިއްޔާމުން. އެތަނަކުން ބްލަޑް އަންނާނީ ކިހިނެއްތޯ އާޓްރީއަކާއި ވެއިންއަކާއި ބްލަޑް އަންނަ ޕްރެޝާ ވެސް ތަފާތު ވާނެ. ފްރެޝް ވޫންޑަކާއި ވަން ޑޭ އޯލްޑް ވޫންޑަކާ ތަފާތު ވާނެ. ބްލަޑް ކޯގިއުލޭޝަން ޕްރޮސެސް ތަފާތު ވާނެ، ބްލަޑްގެ ތިކްނެސް ތަފާތު ވާނެ، ގިނައިރު ވާ ވަރަކަށް.\nއެ ހުރިހާ އެއްޗަކަށް ވިސްނަންޖެހޭނެ. ސްކްރިޕްޓް ކިޔަފައި އޭގައި އެ ބުނާ އެތި ސީދާ އެ އިން ގޮތަކަށް ދައްކަން ޑައިރެކްޓަރާ ވެސް ވާހަކަދައްކާ މަޝްވަރާކުރަން.\n6. ރުތުބާގެ ވަރުގަދަ މަސައްކަތެއް ދެން އެންމެ އަވަހަށް ފެންނާނެ ފިލްމަކީ އެކްޝަން ތުރިލާ "ނީނާ". އެ ފިލްމުގެ ތަޖުރިބާއަކީ ކޮބާ؟\nރުތުބާ: "ބަވަތި" އާއި "ނީނާ" ވަރަށް ބޮޑަށް ތަފާތު. ނީނާ އަކީ އައުޓްޑޯގައި ވަރަށް ގިނަ ސީންތަކެއް ނަގައިފައި ހުރި ފިލްމެއް. އައި ކާންޓް ޓެލް ޔޫ އެގްޒެކްޓްލީ ދަ ސީން އެކަމަކު މި ވަރަށް ބުނެވިދާނެ ބައެއް ސީންތަކުގައި ހުންނާނެ މޭކަޕް ކޮށްފައި، އެ މޭކަޕްގައި ހުއްޓާ ގޮސްފައި މީހާ ވެލިގަނޑަށް ޖަހާތަން، ދެން މޭކަޕަށް ވެލިވަދެފައި، ވަރަށް އަވިގަދަ ތަނެއްގައި ޕްރޮބެބްލީ އެ ޕްރޮޑަކްޓު [މޭކަޕް] ނުވެސް ހިފަހައްޓާނެ ކަހަލަ ތަންތަނުގައި މޭކަޕްކޮށްފައި ހުންނާނެ.\nހަމަ އެ މޭކަޕްގައި ބަހައްޓައިފައި އެހެން ތަނަކުން، އެހެން ދުވަހަކު ވެސް ސީންއެއް ނަގަންޖެހިދާނެ.\nބައެއް ފަހަރު ކޮންޓިނިއުޓީ ދިމާކުރާށާއި، ދެ ވައްތަރުގެ ލައިޓަށް އެއް މޭކަޕް ތަފާތުކޮށް ކުރަންޖެހޭ، އެހެންވެ އެ ހުރިހާ ކަމަކަށް ވިސްނަން ޖެހުނު ވަރަށް ބޮޑަށް.\n"ނީނާ" ގައި ހުންނާނެ ލިޓްރަލީ އެއް މިނެޓުން ކޮށްފައި ހުންނަ އެސްއެފްއެކްސް. އެއީ މިސާލަކަށް މީހަކު ޖެހީމަ، ތަނެއް ހަލާކުވަނިއްޔޯ. ދެން އައުޓްޑޯގައި މި ނަގަނީ، ލައިޓިންއެއް ނުހުންނާނެ މީހާ ބޭނުންވާ ވަރަކަށް. އެހެންވެ ޖެހެނީ ކުޑަކުޑަ ވަގުތުކޮޅެއް ތެރޭގައި އަވަހަށް ނިންމާލަން.\n7. ދިރާގު ޓީވީއާ ގުޅިގެން ރުތުބާ ގެނެސްދޭ މޭކަޕް ޝޯ އަކީ ވަރަށް ގިނަ ބަޔަކު އިންތިޒާރުގައި ތިބި ޝޯއެއް. އޭގެ މަސައްކަތް މިހާރު އޮތީ ކިހާ ހިސާބެއްގައި؟\nރުތުބާ: އޭގެ ޝޫޓިން އާއި ހުރިހާ މަސައްކަތެއް އެއްކޮށް ނިންމައިފައި ދިރާގުއާ ހަވާލުކޮށްފައި ވީ. އޭގެ އިތުރު އެއްވެސް މައުލޫމާތެއް އަދި ދެވޭކަށް ނެތް.\n8. މި މަސައްކަތުގައި ރުތުބާ އަށް ހުރި އެންމެ ބޮޑު ގޮންޖެހުންތަކަކީ ކޮބާ؟\nރުތުބާ: ފުރަތަމަ ކަމަކަށް އެސްއެފްއެކްސް މޭކަޕް ސާމާނު ވަރަށް އަގުބޮޑު. މި ހިސާބަށް ގެންނަން ވެސް ވަރަށް އުނދަގޫ. ޔޫޝުއަލީ ހޮލީވުޑް ކަހަލަ ތަންތަނުގައި އެސްއެފްއެކްސް މޭކަޕް ކުރަން ގެންގުޅޭ ޕްރޮޑަކްޓްސް ގެނެސްގެން ބޭނުން ކުރަނީ. އެހެންވެ، އެކްސްޕެރިމަންޓަކަށް އެކަނި ބޭނުން ކުރަން ވެސް ދެރަވޭ. އެއީ އެންމެ ފަހަރަކު އޭގެ ބޭނުން ކުރެވޭނީ. ވަރަށް ސްޕެންޑް ކޮށްފައި ހުންނާނެ އެއްޗެހި ގެންނަން، ހަމައެކަނި ދަސްކުރަން ވެސް.\nއެކަމަކު އަދި ދުވަހަކު ވެސް ޝޫޓެއްގެ ތެރެއިން މޭކަޕެއް ފެއިލް ވެގެން ދެރަވެގެން އުޅޭކަށް ނުޖެހޭ. މީގައި މުހިންމީ ރީސާޗު ރަނގަޅަށް ކުރެވިފައި ހުރުން.\nރާއްޖޭގައި ވޯކްކުރަން މި ޖެހެނީ ވަރަށް ލިމިޓެޑްކޮށް. ބައެއް ޕްރޮޑަކްޓްސް އަކީ ރާއްޖެ ގެނެވޭ އެއްޗެއްސެއް ނޫން. ޝިޕްކުރަން ބަލާއިރު ޔޫއެސް އިން ބޭރުނުކުރެވޭ އެއްޗެއްސާއި ރާއްޖެއަށް އެތެރެ ނުކުރެވޭ އެއްޗެހި ވެސް އެބަހުރި. އެއީ ވަރަށް ބައިވަރު ކެމިކަލްސްއާ އެކުގައި މި އެއްޗެހި ގެންނަން މި ޖެހެނީ. އަދި ބައެއް އެއްޗެހި އެތެރެ ކުރަން ޚާއްސަ ހުއްދަ ވެސް ބޭނުންވޭ.\nމި ހުރިހާ ކަމެއް ހުރީމަ، އެކަނި މަސައްކަތް ކުރާ މީހާކަށް އަސްލު ވަރަށް އުނދަގޫ. އެހެންވެ، ކްރިއޭޓިވިޓީ ވެސް ލިމިޓްވެފައި އިންނަނީ، އެކްސްޕެންޑް މިކުރަނީ ވަރަށް ހާލުން. ޓްރައިކުރަން ބޭނުންވާ ބައިވަރު އެއްޗެހި އެބަހުރި، އެކަމަކު އަދި އެ ފުރުސަތެއް ނެތް.\n9. މޭކަޕް އާޓިސްޓެއްގެ ގޮތުގައި މި ހޭދަވި 10 ވަރަކަށް އަހަރުގެ ތެރޭގައި ލިބުނު އެންމެ ބޮޑު ކާމިޔާބީތަކަކީ ކޮބާ؟\nރުތުބާ: ރާއްޖޭގައި އަސްލު މޭކަޕް އާޓިސްޓުން އެޕްރިޝިއޭޓްކުރާނެ މާ ބޮޑު ޕްލެޓްފޯމްތަކެއް ނެތް. އެވޯޑެއް ކަހަލަ އެއްޗެއް ވެސް ނުދޭ. އެހެންވީމަ، އެވޯޑެއް ލިބުނޭ ނުވަތަ އެހެން ވެސް އެއްޗެއް ލިބުނޭ އެހެން ކިޔާކަށް އެއްވެސް އެޗީވްމަންޓެއް ނެތް. އެކަމަކު ލިބުނު އެންމެ ބޮޑު ކާމިޔާބީއެއްގެ ގޮތުގައި ދެކެނީ މިވީ ދުވަސްތަކުގެ ތެރޭގައި މީހާގެ ވޯކް އިމްޕްރޫވްމަންޓް އަދި ވަރަށް ފަހުން ހޮލީވުޑް ސެލިބްރިޓީންގެ ގޯ-ޓު މޭކަޕް އާޓިސްޓް ޕެޓްރިކް ޓާގެ މޭކަޕް ކްލާހަކަށް އިންވައިޓޭޝަން ލިބި އޭގައި ބައިވެރިވުން. އޭނާއަށް އަހަރެންގެ މަސައްކަތް ފެނިގެން، ދިން ދައުވަތެއް އެއީ. ދަ ފެކްޓް ދެޓް ހީ ނޯޓިސްޑް މީ އެންޑް އިންވައިޓެޑް ޓު ވަން އޮފް ހީޒް ކްލާސް އެއީ ހަމަ ވަރަށް ބޮޑު ކަމެއް.\n10. މި މަސައްކަތުގައި ހުރި ލިމިޓޭޝަންތަކާ އެކު ވެސް އަދިވެސް ކުރިއަށް ދާން ބޭނުންވާއިރު، ކޮބާ މިހާރު ރުތުބާގެ އެންމެ ބޮޑު ހުވަފެނަކީ؟ މި ބުނީ މި ދާއިރާއިން ހާސިލުކުރަން ބޭނުންވާ އިތުރު ކަންކަމަކީ ކޮބައި ހެއްޔޭ؟\nރުތުބާ: އަލްޓިމޭޓް ގޯލް ވެސް މި އޮންނަނީ ވަރަށް ލިމިޓްވެފައި. ވިިސްނުން ނުވަތަ އެކްސްޕެކްޓޭޝަން ވެސް ވަރަށް ލިމިޓްކޮށްގެން މި ގެންގުޅެން ޖެހެނީ. އަނެއްހެން ބުނާ ނަމަ އައި އޭމް ގޮއިން ވިތު ދަ ފްލޯ. އެކަމަކު މިހާރު އެންމެ ބޭނުންވަނީ ކިޔަވައިދޭން. ބޭނުންވަނީ އެކަޑެމީއެއް ހުޅުވަން، މޭކަޕާއި އެސްއެފްއެކްސް ކިޔަވައިދޭން.


ބާދަގަނޑުތަކެއް ނީލަމުގައި ވިއްކާލުން\nފެލިވަރު ފިޝަރީޒް ކޮމްޕްލެކްސްގައިހުރި 120 މެޓްރިކްޓަންގެ ޓީ.އެފް.އެސް. ސްކްރޭޕް އަދި 10 މެޓްރިކްޓަންގެ ޖަންކް ސްކްރޭޕް ނީލަމުގައި ވިއްކާލުމަށް ގަސްދުކުރަމެވެ. މި ޢަދަދުތަކަކީ، އަންދާޒާ ޢަދަދުތަކަކަށްވާތީ، އުނިއިތުރު އައުމަކީ އެކަށީގެންވާކަމެކެވެ.\nވީމާ، ނީލަމުގައި ބައިވެރި ވުމަށް އެދޭ ފަރާތްތަކުން، މިތަކެތީގެ މައުލޫމާތު ސާފުކުރެއްވުމަށް ފެލިވަރުން 7942775 ނަންބަރ ފޯނާ ގުޅުއްވުން އެދެމެވެ.\nނީލަން ކިޔުމަށް ހަމަޖެހިފައިވަނީ، މެޓްރިކްޓަނަކަށް ހުށަހަޅާ އެންމެ މަތީއަގު ލިޔުމަކުން ހުށަހެޅުއްވުމުން، ހުށަހެޅިފައިވާ އެންމެ މަތީއަގަކުން ނީލަން ފަށައިގެން، ހާޒިރުވެ ތިއްބެވި ބޭފުޅުންގެ މެދުގައި ނީލަން ކުރިއަށް ގެންދާގޮތަށެވެ.\nދަގަނޑުތައް ނީލަންކިޔުން އޮންނާނީ،07 ނޮވެމްބަރ 2019ވާ ބުރާސްފަތި ދުވަހުގެ މެންދުރުފަހު 14:00ގައި މިފްކޯގައެވެ.\nނީލަމުގައި ބައިވެރިވާ ކޮންމެފަރާތަކުންވެސް -/15،000ރ. (ފަނަރަހާސް) ރުފިޔާގެ ޑިޕޮޒިޓެއް ދައްކަވަން ވާނެއެވެ. ނީލަން ކާމިޔާބު ކުރާ ފަރާތުން، ނީލަންނިމޭތާ 07 (ހަތެއް) ދުވަހުގެތެރޭގައި، މިތަކެތި ގެންދިޔުމުގެ މަސައްކަތް ފަށަންވާނެއެވެ. ތަކެތި ދޫކެރެވޭނީ، އެދުވަހަކު ގެންދާ އެއްޗަކަށް ވާފައިސާ ދެއްކުމަށް ފަހުގައެވެ. ނީލަން ކާމިޔާބު ކުރައްވާ ފަރާތަށް ދޫކުރެވޭ ތަކެއްޗަށް އިންވޮއިސްކުރާއިރު މުދަލުގެ އަގުގެ އިތުރުން ޖީ.އެސް.ޓީ. ވަކިން ހިމެނޭނެއެވެ. މިގޮތުން ދައްކާ އެންމެ ފަހުގެ ޕޭމަންޓުން، ޑިޕޮޒިޓްގެ ގޮތުގައި ބެހެއްޓި ފައިސާ އުނި ކޮށްދެވޭނެއެވެ. ނީލަން ކާމިޔާބު ކޮށް، ތަކެތި ގެންދިޔުމަށް ދެވޭ މުއްދަތުގައި ތަކެތި ނުގެންގޮސްފިނަމަ، ޑިޕޮޒިޓްގެ ގޮތުގައި ބެހެއްޓިފައިސާ އަބުރާ ނުލިބޭނެއެވެ. ނީލަމުގައި ބައިވެރިވެ ނީލަން ކާމިޔާބު ނުކުރެވޭ ފަރާތްތަކަށް ޑިޕޮޒިޓްގެ ގޮތުގައި ބެހެއްޓި ފައިސާ ވަގުތުން އަބުރާ ލިބޭނެއެވެ.


ޔޯގާ ހަމަނުޖެހުން: މުހައްމަދު އިސްމާއީލްގެ ބަންދަށް ފަސް ދުވަސް، ޝެއިހް ނިޝާނަށް ހަތް ދުވަސް\n23 ޖޫން 2022 - 14:13 0\nލެވަންޑާ ރެސްޓޯރަންޓު ކައިރިން މުހައްމަދު އިސްމާއީލް ހައްޔަރުކޮށްގެން ގެންދަނީ --- ފޮޓޯ: މުހައްމަދު ޝާބިން/އަދަދު\nބައިނަލްއަގްވާމީ ޔޯގާ ދުވަސް ފާހަގަކުރުމަށް ޔޫތު މިނިސްޓްރީއާ ގުޅިގެން، ރާއްޖޭގައި ހުންނަ އިންޑިއަން ކަލްޗަރަލް ސެންޓަރުން ބޭއްވި ހަރަކާތް ކުރިއަށް ދަނިކޮށް އެތަނަށް ވަދެގަނެ, ހަމަނުޖެހުން ހިންގި މައްސަލާގައި އިއްޔެ ހައްޔަރުކުރި މީހުންގެ ބަންދުގެ މުއްދަތު ޖަހައިފި އެވެ.\nއެގޮތުން ހޯރަފުށީ ދާއިރާގެ ކުރީގެ މެމްބަރު މުހައްމަދު އިސްމާއިލާއި ޕީޕީއެމްގެ އެކްޓިވިސްޓް މުހައްމަދު ރައްޒާންގެ ބަންދަށް ފަސް ދުވަސް ޖަހާފައިވާއިރު ޝެއިހް އާދަމް ނިޝާންގެ ބަންދަށް ކްރިމިނަލް ކޯޓުން ހަތް ދުވަސް ޖަހާފައިވާކަން "އަދަދު" އަށް ވަނީ ޔަގީން ކުރެވިފަ އެވެ.\nއެ މީހުންނާ ދެކޮޅަށް އެ ހަރަކާތުގައި ބައިވެރިވި މީހުންނާ ކުރިމަތިލައި، މާރާމާރީ ހިންގައި، އެތަނުގައި ހުރި ތަކެއްޗަށް ގެއްލުންދީ، އާންމުންގެ ހިތްތަކުގައި ބިރުވެރިކަން އުފެދޭ ގޮތަށް ހަމަނުޖެހުން ހިންގައި، ފުލުހުންނާ ކުރިމަތިލައި، ފުލުހުންގެ ދައުރު އަދާކުރުމަށް ހުރަސް އަޅާފައިވާ ކަމަށް ތުހުމަތުކޮށްފަ އެވެ.\nރެހެންދި ފްލެޓު ކައިރިން ޝެއިހު ނިޝާން ހައްޔަރުކޮށްގެން ގެންދަނީ --- ފޮޓޯ: މުހައްމަދު ޝާބިން/އަދަދު\nއެ ސަރަހައްދުގައި ހަރަކާތްތެރިވި ފުލުހުންގެ ބަހާއި، ސީސީޓީވީ ފުޓޭޖުގެ އިތުރުން އިންޓެލިޖެންސް ރިޕޯޓު ވަނީ ހެކީގެ ގޮތުގައި އެ މީހުންނާ ދެކޮޅަށް ވަނީ ހުށަހަޅައިފަ އެވެ.\nމުހައްމަދު އިސްމާއީލާއި ރައްޒާން ހައްޔަރުކޮށްގެން ގެންދިޔައީ އަލިމަސް ކާނިވަލުގައި ހުންނަ "ލެވެންޑާ" ކެފޭ ތެރޭގައި ތިއްބަ އެވެ.\nއިއްޔެ ހައްޔަރުކުރި ހަ މީހުންނާ އެކު ފުލުހުންގެ ބަންދުގައި މި މައްސަލައާ ގުޅިގެން 12 މީހުން އެބަތިއްބެވެ. އިއްޔެ ހަ މީހުންނަށް ބަންދުގެ މުއްދަތު ޖެހި އެވެ. އޭގެ ތެރެއިން ހަތަރު މީހުން ބަންދުކުރަން ކޯޓުން އަމުރުކުރީ 60 ދުވަހަށެވެ. ބާކީ ތިބި ދެ މީހުން ބަންދުކުރީ ފަސް ދުވަހަށެވެ.\nގަލޮޅު ދަނޑުގެ ގޭޓްތަކުން މީހުންތައް ވަދެގަނެ, ދިދަތަކުން ބައެއް މީހުންނަށް ހަމަލާދޭން މަސައްކަތްކޮށްފައިވެ އެވެ. އެ މީހުންގެ ހަމަލާ އަމާޒުވި މީހުންގެ ތެރޭގައި އިންޑިއާ ހައިކޮމިޝަނުގެ މުވައްޒަފަކު ވެސް ހިމެނެ އެވެ. ނަމަވެސް، އެއްވެސް ޑިޕްލޮމެޓަކަށް އަނިޔާ ވެފައެއް ނުވެ އެވެ.\nއެ މީހުން ދަނޑަށް ވަދެގަތީ ދަނޑުގެ ބޭރުގައި ޖަހާފައި ހުރި ފެންސް ވެސް ހަލާކުކޮށްލުމަށް ފަހު އެވެ. އެ ތަނުގައި ޖަހާފައި ހުރި ބައެއް ބޯޑުތަކަށް ވެސް ގެއްލުން ދިނެވެ. ފުލުހުންނަށް އެ މީހުން ބޭރުކޮށްލެވުނީ 40 ވަރަކަށް މިނެޓު ފަހުންނެވެ. އަދި، އެއްވި މީހުން ފޮނުވާލަން ކަރުނަ ގޭސް ވެސް ޖެހި އެވެ.


Dr.Iyaz Nasheed ah: Manikufaanan enme gulhenee muzaaharaakurun\nޑރ. އިޔާޒު ނަޝީދަށް: މަނިކުފާނަށް އެންމެ ގުޅެނީ މުޒާހަރާކުރުން\n-6months ago3- އައިޝަތު ސަމާ\nވެރިކަމަށް އައުމަށް ދެކެވަޑައިގަންނަވައި ހުވަފެން ހަނދާން ނައްތާލައިލެއްވުމަށް ދީނީ އިލްމުވެރިޔާ ޑރ. މުހައްމަދު އިޔާޒު އަބްދުއްލަތީފު، ރައްޔިތުންގެ މަޖިލިހުގެ ރައީސް މުހައްމަދު ނަޝީދަށް ގޮވައިލައްވައިފިއެވެ.\nޑރ. އިޔާޒު މިރޭ މިފަދައިން ގޮވައިލެއްވިއިރު ލ. ގަމުގައި މިއަދު ހަވީރު ބޭއްވި ޖަލްސާއެއްގައި ވާހަކަ ދައްކަވަމުން ރައީސް ނަޝީދު ވަނީ ހެންވޭރު ކަޅުބޭ އަބްދުއްލަތީފްގެ ދަރިއެއް އައިސް އެމަނިކުފާނަށް އިސްލާމްދީނަށް ދައުވަތުދޭން ޖެހޭ ސަބަބެއް އޭނާއަށް ނުވިސްނޭ ކަަމަށެވެ.\nނަޝީދުގެ އެވާހަކަތަކަށް ރައްދު ދެއްވައި ޑރ. އިޔާޒު މިރޭ ވަނީ ގިނަ ޓުވީޓެއްގައި ކުރައްވައިފައެވެ. ރައީސް ނަޝީދު ޓެގް ކުރައްވައި ޑރ. އިޔާޒު ކުރެއްވި ޓުވީޓުގައި ވިދާޅުވީ، ވެރިކަން ކުރުމަކީ ރައީސް ނަޝީދަށް ކުރެވޭ ވަރުގެ ކަމެއް ނޫންކަމަށާއި އެކަން 2012 ވަނަ އަހަރު ސާބިތުކޮށްދެއްވައިފި ކަމަށެވެ.\n''މަނިކުފާނާ އެންމެ ގުޅެނީ މަގުމަތީގައި ސަކަރާތްޖެހުމާއި މުޒާހަރާ ކުރުން. ވީމާ ވެރިކަމަށް އައުމަށް ތިޔަ ދެކިލައްވާ ހުވަފެން ހަނދާން ނައްތައިލައްވާ. ވަރަށް ވެދުން.'' ޑރ އިޔާޒު ވިދާޅުވިއެވެ.\nމީގެއިތުރުން މިރޭ ކުރެއްވި އިތުރު ޓުވީޓެއްގައި އިޔާޒު ވިދާޅުވީ ނަޝީދަށް އެމްޑީޕީގެ އެތެރޭގެ އިންތިހާބުގައި ވޯޓް ދިނީ 23000 މީހުން ކަމަށާއި ގިޔާމަތް ދުވަހުން ނަޝީދު ސަލާމަތްކުރަން ނާނާނެ ކަމަށެވެ. އަދި ތައުބާވުން އަވަސްކުރެއްވުމަށް ނަޝީދަށް ގޮވައިލައްވައި ޑރ. އިޔާޒު ވިދާޅުވީ، އާދޭހާއެކު އެހެން ދެންނެވީ ނަޝީދަށް ހެޔޮއެދޭލެއް ބޮޑުކަމުން ކަމަށެވެ.\nއިޔާޒު ވިދާޅުވި ގޮތުގައި ކޮންމެ މީހަކު ވެސް ކުރިމަތިލާންވާނީ އެމީހަކަށް ކުރެވޭވަރުގެ ކަމަކާ އެވެ.\n''ތިމަންނަ މިގައުމަށް އެހެން ދީންތައް ގެނެސް ގައުމު ފަސާދަކުރިޔަސް ތިޔަބައި މީހުން އަނގައިން ނުބުނެ ތިބޭށޭ ބުނާކަހަލަ. މުހައްމަދު ނަޝީދެވެ. މާތް ﷲ މަނިކުފާނުގެ މުޑުދާރު އަމަލުތައް އިތުރަށް ބޭޒާރު ނުކުރައްވަނީސް ތައުބާވެލައްވާ.'' ޑރ. އިޔާޒު ވިދާޅުވިއެވެ.\nމީގެއިތުރުން ރާއްޖޭގައި އޮތް އިސްލާމީ އެއްބައިވަންތަކަން ނައްތައިލައި ތަފާތު ދީންތަކަށް ޖާގަ ހޯދައިދޭން އެންމެ ބޮޑަށް މަސައްކަތްކުރާ ފަރާތުން މިގައުމަކީ އިސްލާމީ ގައުމަކަށްވާތީ، ދައުވަތު ދޭން ނޫޅުމަށް ވެސް ޑރ. އިޔާޒު ގޮވައިލެއްވިއެވެ.\nއިޔާޒު ވިދާޅުވީ ކިތަންމެ ކޯފާވިޔަސް ﷲގެ ދީން މީސްތަކުންނަށް ބަޔަންކޮށްދިނުމަށް ފަހު ނޭވާއާއި ހަމަޔަށް ﷲގެ ރަހުމަތާއެކު އޭނާ ދެމިހުންނަވާނެ ކަމަށެވެ.\n''މަނިކުފާނުގެ ސުންޕާކަމުން މިގައުމާއި ރައްޔިތުން ހިމާޔަތްކޮށްދެއްވުމަށް އެދި ދުއާކޮށް މަސައްކަތްވެސް ކުރާނަން.'' ޑރ އިޔާޒު ވިދާޅުވިއެވެ.\nމީގެއިތުރުން މިއުންމަތުގެ މީހުންނަކީ އެންމެ ހެޔޮ އުންމަތުގެ މީހުންކަމުގައި ލައްވާފައިވަނީ ހެޔޮކަންތަކަށް އަމުރުކޮށް، ނުބައިކަންތައް ނަހީކުރާތީ ކަމަށް އިޔާޒު ވިދާޅުވިއެވެ.\n''ޔަހޫދީންގެ މައްޗަށް ލައުނަތްލެއްވީ އެބައިމީހުންގެ ތެރޭގައި ކުރެވޭ ނުބައި ކަންތައްތައް ނަހީ ނުކުރާތީއެވެ. ވީމާ މަނިކުފާނަށް ދަންނަވަން. ގ. ކެނެރީގެ އަބްދުއްސައްތާރުގެ މުހައްމަދު ނަޝީދެވެ. ރަސޫލާ (ޞޢވ) ސުވަރުގެ ވަޑައިގެންނެވުމުގެ ކުރިން އުންމަތަށް އަންގަވާފައިވާ ބަސްފުޅު ކިޔާބަލާށެވެ. ތިމަންކަލޭގެފާނުގެ ފަރާތުން އެންމެ އާޔަތެއްގެ މިންވަރު ނަމަވެސް އަނެކުންނަށް ފޯރުކޮށްދޭށެވެ.'' އިޔާޒުގެ ޓުވީޓުގައި ވިދާޅުވިއެވެ.\nރައީސް ނަޝީދަށް ވަރަށް ބޮޑަށް ފާޑުވިދާޅުވެ ޑރ. އިޔާޒު ވާހަކަދައްކަވާފައި މިވަނީ ސައްތައިން ސައްތަ މުސްލިމުގައުމެއްގައި، އަދި ނަޝީދުވެސް މުސްލިމެއްގެ ގޮތުގައި ހުންނަވަނިކޮށް، އިޔާޒު އިސްލާމްދީނަށް ގޮވައިލަމުން ގެންދާކަމަށް ވިދާޅުވުމާއި ގުޅިގެންނެވެ.\nޔާ الله ! އިޔާޒް ގެ ޢުމުރު ދިގުކުރަށްވާ އިޔާޒް އަށާ ދިވެހި މުސްލިމުންނަށް ސާބިތުކަން ދެއްވާންދޭވެ. އާމިން\nރައީސް ނަޝީދުގެ އަބުރުގެ ދައުވާ:7އަހަރު ކުރީގެ އިންޓަވިއުގެ މައްސަލަ ފުލުހުން ބަލަންފަށައިފި01 week ago\nރައީސް ނަޝީދު މައްސަލަ ހުށައެޅުއްވީ މީގެ ހަތްވަރަކަށް އަހަރު ކުރިން އާންމުކުރި ވީޑިޔޯއަކާއި ބެހޭގޮތުން!02 weeks ago\n7 އަހަރު ކުރީގެ ވީޑީއޯއެއްގެ މައްސަލައެއް ރައީސް ނަޝީދު ފުލުހަށް ހުށަހަޅައިފި 12weeks ago\nއިންޑިޔާއިން އަބަދުވެސް ރާއްޖޭގެ އިސްތިޤްލާލަށް އިހުތިރާމްކުރޭ: ރައީސް ނަޝީދު03 months ago\nރައީސް ނަޝީދު ވިދާޅުވަނީ ބާޣީއަކަށް ވެވެން ނެތްކަމަށް! 13months ago\nއިދާރާތަކުގައި ތިބި ކޯލިޝަން މެންބަރުންގެ ސަބަބުން މަޝްރޫއުތައް ހިންގަން ދަތިވޭ: ނަޝީދު 14months ago


ވީމޭ މަ ކައިރީގާ (8) – Esfiya\n“ދެޓް… 8 ނިންމާފައައީ ރާއްޖެ.. ބައްޕަ ކޮންމެހެން ބޭނުންވެއްޖެ އަހަރެން ގެންނަން.. ބުނީ ސެޓްފިކެޓް ރަނގަޅު ވާނެއެއް ނޫންހޭ އިންޑިއާއަށްވުރެ..” ދުރަށް އެނބުރުން އައްރާދު މޫނުގައި ކޮންމެވެސް ވަރެއްގެ ރިހުމެއްވިކަން ރުހާނީއަށް ފާހަގަ ކުރެވުނެވެ. އެބުނީ ހަޤީޤަތުގެ ދެބައި ކުޅަ އެއްބައިކަން ރުހާނީއަށް ޔަޤީންވިއެވެ.\n“އަމް ސޮރީ..” އައްރާދުގެ މޫނަށް ފިނިވުމުން އައްރާދު އެދިމާލަށް ބަލާލިއެވެ. ރުހާނީގެ އަތް އައްރާދުގެ ކޮލުގައި ޖައްސާލާފައިވާ ގޮތުން އެލޮލުގެ ރީތިކަން ރުހާނީއަށް ފާހަގަ ކުރެވުނެވެ. ކޮލެޖު ކުރިމައްޗަށް ކާރު ހުއްޓާލިއިރުވެސް ރުހާނީ ހުރީ އެހެންނެވެ. ދުރަށްދާން ބޭނުންނުވެފައެވެ.\nއައްރާދު ރުހާނީގެ އަތް އޭނާގެ ކޮލާއި ދުރުކޮށްލަމުން ބަލާލިއެވެ. އެބެލުމުގައިވި މަސްތީކަން ރުހާނީއަށް ފާހަގަ ކުރެވުނެވެ. ނަމަވެސް އޭނާވެސް ދުރަށްދާކަށް ބޭނުމެއް ނުވެއެވެ. އައްރާދު ކުއްލިއެއް ޖަހާލަމުން ރުހާނި ގެނެސް އޭނާގެ އުނގުމަތީގައި ބަހައްޓާލިއެވެ. އަދި ރުހާނީގެ ތުންފަތުގައި އިނގިލި ޖައްސާލަމުން ކައިރިވެލިއެވެ. އެދެމުގައިވި ދުރުމިން ފަހަނައަޅައި ދިޔައީ އެހިސާބުންނެވެ. ރުހާނީގެ އުނަގަނޑުގައި ދެއަތް ވަށާލަމުން އިތުރަށް ބޮޑަށް ކައިރި ކޮއްލަމުން އައްރާދު އަނގައިން އަޑެއް ލައްވާލިއެވެ. އިރުކޮޅަކު އެހެން ހުރުމަށްފަހު އައްެރާދު ރުހާނީ މިނިވަން ކޮއްލިއެެވެ. އޭރު ރުހާނީގެ ތުންފަތިގައި އިހުނަށްވުރެ ރަތްކަން ގަދައެވެ. އައްރާދު އެއް މިޔަކަނުން ހީލަމުން ރުހާނީގެ ކޮލަށާއި ތުންފަތުގެ އެއްބަޔަށް ވާނެހެން ބޮސްދިނެވެ. ކާރުން ފޭބުމުގެ ކުރިން ރުހާނީގެ ބުރުގާ ރީތި ކުރިތަން ފެނުމުން އައްރާދު ކައިރިއަށް އައީ ނުލަފާ ހިންޏެކެވެ.\nއޮފީހުގައި މަސައްކަތް ފެށިފަހުން ޔަލާ ގުޅާވަރުން އައްރާދު ދޭތެރެއަކުން ފޯނު ނިވާލަން ޖެހެއެވެ. ނަމަވެސް އޭނަގެ މަސައްކަތުގެ ގޮތުން ފޯނު ނިވާލާފައިވެސް ނުބޭއްވެއެވެ. ޔަލާއަކީ އައްރާދު އިންޑިއާއި އުޅުނުއިރު ދިމާވި ކުއްޖެކެވެ. ރާއްޖެއައި ފަހުންވެސް އޭނާއާއި ޔަލާގެ ގުޅުމަކަށް އެއްެވެސް ބަދަލެއް ނާދެއެވެ. އައްރާދު މާލެ ބަދަލުވީ ބައްޕަގެ ނުފޫޒުންެނެވެ. ސުހޭލާ އައްރާދު ރާއްޖެ ފޮނުވީ ރާމިޒު އެންމެފަހުގެ ހަތިޔާރު ބޭނުން ކުރުމުންނެވެ. އައްރާދު މަގުމަތި ކުރާނެ ކަމަކަށް ބުނެ ބިރު ދެއްކުމުން ނުފޮނުވާނީ ކޮން މައެއް ހެއްޔެވެ؟ އެއްވެސް މަޔަކު އޭނާގެ ދަރިއެއް މަގުމަތި ކުރާކަށް ބޭނުމެއް ނުވާނެއެވެ.\nކޮލެޖު ނިންމާލާފައި ނިކުތް ރުހާނީ ބޭނުންވީ މިއަދު ގެއަށް ގޮސްލާފައި ދާށެވެ. މަޑުމަޑުން ހިނގަމުން އައި ރުހާނީ ފަޔަށް ބާރުލުމެއްއައީ އުޑުމަތި ބަނަވާން ފެށުމުންނެވެ. ގޭގޯޅިއަށް އެޅުނު އިރުގައި ކެރި ޖަހަން ފަށައިފިއެވެ. ގެއަށް ވަދެވުނު އިރުގައި ކުޑަކޮށް ވާރޭ ވެހޭތީ ރުހާނީއައީ ހެދުމުގެ މަތީގައި އަތް ފިރުމަމުންނެވެ. ކުޑަކޮށް ތެމިފައި ހުރުމުން އޭނާ އަވަހަށް ވަންނައައި ނަމަވެސް ގޭތެރެ އަޑުގަދަކަމުން ދޮރުކައިރީގައި މަޑުކޮށްލީ އެތެރޭގައި ތިބިމީހުނަށް އޭނާ ނުފެންނާނޭ ހެނެވެ. ރިޔާޒުގެ މޫނުން އެކަނިވެސް އެތެރޭގައި ހުރި މީހާއަކީ އޭނާ ގަޔާ ނުވާ މީހެއްކަން އެނގުނެވެ. އެއަންހެންމީހާ ހުރިގޮތުން ރުހާނީއަކަށް އޭނާގެ މޫނު ފެންނަގޮތެއް ނުވިއެވެ. އެތެރެއަށް ވަންނަން އުޅެފައިވެސް އެތަނުގައި މަޑުކުރީ ހިތުގެ ލަފާލަށެވެ. އެއަންހެންމީހާގެ އޮތީ ދިގުދިގު އިސްތަށިގަނޑެވެ. ރުހާނީއަށް އަމިއްލަ އިސްތަށިގަނޑުމަތިން ހަނދާންވެ ހީލެވުނެވެ. ނޫރު ޝަރޫނާގައި ހިފަހައްޓާލައިގެން ހުރިގޮތުން ކަމެއް ގޯސްކޮށް ވާކަން ރުހާނީގެ ހިތް ބުންޏެވެ. ކުޑަކޮށް ދޮރުމަތީގައި ހުރިއިރުވެސް އޭގެ މީހަކަށް ރުހާނީގެ ހިލަމެއް ނުވެއެވެ. އެއަށްވުރެ ބޮޑަށް އެމީހުންތިބީ ހާސްވެފައެވެ.\n“ރަހުމާ ކައިރީގަ ބުނެފަ އޮންނާނީ މިގެއާ ކައިރިވެސް ވެގެން ނުވާނޭ..” ތުރުތުރު އަޅަމުން ދިޔަ ރިޔާޒު ހުރީ ދެންމެ ދެންމެ ރަހުމާގެ ގަޔަށް އަތްލާ ހިސާބުގައެވެ.\n“އަހަރެން ނައީމުސް އަހަރެންގެ ދަރިފުޅުގެ ކައިވެނީގައި ބައިވެރި ކުރިނަމައެއް..” ރަހުމާވެސް ހުރީ ދޫކުރާ ކަހަލަ ގޮތަކަށް ނޫނެވެ. ރުހާނީގެ ނިތު ރޫތަށް ގިނަވެގެން ދިޔައީ ދަރިފުޅުގެ ކައިވެންޏޭ ބުނީމައެވެ. މިގޭގައި އެމީހާގެ ދަރިއެއް ދިރިއުޅުނު ހަނދާނެއް އޭނާ ނުވެއެވެ.\n“ރަހުމާ ދަރިއޭ ބުނަން އެންމެ ފަހަރަކުވެސް އައިންތަ؟” ޝަރޫނާ ކައިރީގައި ހުރި ސޯފާގައި އަތް އަޅުވާލަމުން އެތަނުގައި އިށީނދެއްޖެއެވެ.\n“ކީއްވެ އަހަންނަށް ނާދެވުނީ؟ އަހަރެންނަށް މިގެއާއި ކައިރިވިއަސް ކަލޭމެން ޕޮލިހުންނަށް ގުޅާ.. އެންމެ ފުރަތަމަ ދުވަހު ޝަރޫނާވެސް ގޮތް ދޫކޮށްފަ އެފުރުސަތު ދިންނަމަ ދެއަންބަށް…”\n“ރަހުމާއާއި އަހަރެންނެއް ނުއިންނާނަން އިންޝާﷲ.. ކަލޭއަކީ އަހަރެންގެ ދިރިއުޅުމުގެ އެންމެ ބޮޑު ގޯސް.. ކަލެއާ ކަލޭގެ ދަރި ރުހާނީ…” އަޑު އިވުނީ ރަނގަޅަށްތޯ ބަލަން ރުހާނީއަށް ދެތިން ފަހަރަކު ކަންފަތުގައި އަތުންވެސް ޖަހާލެވުނެވެ. މިއީ ކުންހީއެކެވެ.\n“އަހަރެން އެކަނިތަ ގޯސްކޮށް އުޅުނީ.. ރިޔާޒެއް ނޫންތަ އަހަރެންގެ ބޭނުން ހިފީ.. ރުހާނީގެ އޮތީ ކޮންކޮށެއް.. ރިޔާޒެއް ނޫންތަ އަހަރެންގެ ބޭނުން ހިފީ.. އަދިވެސް އަހަރެންތަ ލަދު ހަޔާތް ކުޑަ ވާންވީ…” ހިތުގައި ޖެހުނު ރަހުމާގެ ލޮލުން ކަރުނައައެވެ. ދެލޯ ބޮޑުވެފައި ހުރި ރުހާނީގެ ކޯތާފަތް ތެމޭހެން ހީވުމުން އަވަހަށް އަތް ޖައްސާލިއެވެ. އޭނާގެ ލޮލުން ކަރުނަ އަންނަން ފެށި އިރެއްވެސް ހުދު ރުހާނީއަށް ނޭނގުނެވެ. ފެންނަމުންދިޔަ ކަންތައް ޤަބޫލު ކުރަން އޭނާ ބޭނުމެއް ނުވިއެވެ.\n“ކަލޭ އަހަރެންގެ ދަރީގެ ކަރުގައި ވަޅި ޖެއްސި ހަނދާން އަހަރެން ނުނެތެއޭ..” ރިޔާޒުދެން ބުނި އެއްޗަކުން ރުހާނީގެ ގައިން ހީބިހި ނަގައި ނަގެތެވެ.\n‘އެހެންވެ ހެއްޔެވެ؟ ބައްޕަ އަހަރެންދެކެ ރުޅި އަންނަނީ އެހެންވެ ހެއްޔެވެ؟’ އެހެން ހިތަށް އަރަމުންދިޔަ ރުހާނީއަށް މި ރޮވެނީ ކީއްވެ ކަމެއްވެސް އޭނާއަަކަށް ނޭނގުނެވެ.\nދެރަވުމަށްވުރެ ބޮޑަށް އޭނާގެ އެތެރޭގައި ދިޔައީ ރުޅިވެރިކަން ރަސްކަން ކުރަމުންނެވެ. ރިޔާޒުގެ އަމިއްލަ ކުށެއްގައި އޭނާ އެހައި ބާކީވާން ދިމާވާންވީ ކިއްވެ ހެއްޔެވެ؟ އެއީ އިންސާފު ހެއްޔެވެ؟. ކުއްކުރަންވީ އެހެން ބައެކެވެ. ކުރި ކުށުގެ އަދަބު މިލިބެނީ އެެހެން މީހަކަށެވެ.\n“އެހެން ހަދަންވެސް ޖެހުނީ ބޭނުން ވެގެނެއް ނޫން.. އަހަރެން ރައްޔުއަށް އެއްވެސް ގޮތެއް ހަދާކަށް ނޫން އުޅުނީ.. ރުހާނީ ހަމައެކަނި މިގޭގަ ބަހައްޓަން ބޭނުންވީ.. އަހަރެން ވަރަށް ބުނިންދޯ އަހަރެންގެ އެފެންވަރު ނެތިގެންނޭ ރުހާނީ ގެނައީ…” ރަހުމާ ކަރު އެލުވާލިއެެވެ. އެއްވެސް އިރެއްގައި އޭނާއަކީ އެހެން ކުދިންނަށް ގޯސްމީހެއް ނޫނެވެ. އެކަމަކު ރިޔާޒުގެ ހިތް ހަރުކަމާއި ރައްޔާނާއި މެދު އޮތް ލޯބި ފެނުމުން އެހެން ހަދަން ރަހުމާއަށް މަޖުބޫރުވީއެވެ. ރުހާނީ ބެލޭނެފަދަ އޭރުގައި އޭނާގެ ނެތެވެ. ކޮންމެ ގޮތެއްވިއަސް އެނޫން އެހެން ގޮތެއް އޮތްނަމަވެސް އޭނާ ރޫހީއެއް ނުދޭނެއެވެ.\n“ކަލޭގެ ދަރިއަށް މިއަދުވެސް އަހަރެން މިލްކިއްޔާތިން ޒައްރެއްގެ މިންވަރުވެސް ނުދެން..” ކަރުތެރެ ތަދުވެ ނޭވާލާން އުނދަގޫ ވުމުން ރުހާނީ މޭޔާއި ދިމާލުން ހެނދުން ބޮނޑިކޮއްލަމުން ފުންކޮށް ނޭވާލާން މަސައްކަތް ކުރިއެވެ. ނަމަވެސް ލޮލުންއައި ކަރުނަތައް އިތުރުވުން ކަމެއް ނުވިއެވެ.\n“ބައްޕާ..” ދުރުން ރައްޔާން ގޮވާލި އަޑުއިވުމުން އެންމެން ދޮރާއި ދިމާލަށް ބަލާލިއެވެ. ރައްޔާނަށް ފެނުމަށްވުރެ ދޮރުމަތީގައި ޖަހާފައިވާ ބުދެއްހެން ހުރި ރުހާނި ފެނުމުން އެންމެން ކަންބޮޑުވިއެވެ. އެލޮލުން ފައިބަމުން ދިޔަ ކަރުނައިން އެތަނުގައި ދެއްކި ހުރިހާ ވާހަކައެއްހެން އަޑުއިވުނުކަން ހެކިދިނެވެ. ރިޔާޒު މިހުރިހާ ދުވަހު އުޅުނީ ރުހާނީއަށް ހަޤީޤަތް ކިޔައިދީފައި ރަހުމާ ކައިރިއަށް ފޮނުވާ ލެވޭތޯއެވެ. ނަމަވެސް މިއަދު ދަރިފުޅުގެ ލޮލުން އޭނާއަށްޓަކައި ފެންނަމުން ދިޔަ ނަފްރަތުން މެޔަށް ފިނިވެގެން ދިޔައެވެ.\n“އަތުގަ އެއްޗެއް ނެތީމަތަ އަޅުގަނޑު މިތަނަށް ގެނައީ..” ރުހާނި ޝަކުވާ ކުރާފަދަ ގޮތަކަށް ރަހުމާއާއި ދިމާލަށް ބަލާލަމުން ބުނެލިއެވެ.\n“މިގެއިން އަޅުގަނޑަށް ކާންދިން ލާނެ އެއްޗެހި ދިން އެ އެ..” ގިސްލެވެން ފެށުމުން ވާހަކަ ނުދެއްކުނު ރުހާނީ އަމިއްލަ އަތަށް ބަލާލިއެވެ.\n“އެކަމް އަޅުގަނޑު އެންމެންނާއިއެކު ކާކަށް ނޭރޭ.. މިވަރު ވީއިރު އަޅުގަނޑުގެ އަތުގައި ފޯނެއް ނޯވޭ.. އަޅުގަނޑަށް ހެދުމެއް ލިބެނީ އާދޭސް ކުރުމުން.. ނޭނގި ހުއްޓަ ނުވެސް ދަންނަ މިހަކާވެސް އިންނަން ޖެއްސީ އަވަހާއި މިތަނުން ނެރެން ވެގެން.. ދުވަހަކުވެސް ބައްޕަގެ ލޯތްބެއް ނުލިބޭ.. މަންމައަށް އަޅުގަނޑާއި އެއްކޮޅަށް އަރާކަށް ނުކެރޭ.. އަމިއްލަ ދަރިއެއް ނޫންވީމަ އެހެންވެސްވާނެ.. މިގެ ވަށައިގެން ބަލާލަބަ އަޅުގަނޑުގެ އެންމެ ފޮޓޯއެއްވެސް އިންތޯ؟” ޝަކުވާއިން ފުރިގެންވި ނަޒަރަކުން ރުހާނީ ޝަރޫނާއާއި ދިމާލަށް ބަލާލިއެވެ.\n“ހަމައެކަނި ލޯބިއެއީ ކޯއްޗެއްކަން އެނގުނީ ދޮންބެގެ ފަރާތުން.. އެމީހާއަށް ވަންޏާ އަޅުގަނޑު ގްރޭޑް 8 ނިމުނީމަ ކިޔަވަންވެސް ނުފޮނުވީސް.. ދޮންބެ އަބަދުވެސް…” ކުރިއަށް ވާހަކަ ނުގެންދެވުމުން ރުހާނީ ފަހަތަށް ފިޔަވަޅެއް އަޅާލިއެވެ. ޝަރޫނާއަށް އެމަންޒަރު ފެނުމުން އައިސް ރުހާނީގެ އަތުގައި ހިފާލިއެވެ. ރުހާނީއަށް މުޅިން އެހީކުރެވެނީ ރަނގަޅަކަށް ނޫނެވެ. ޝަރޫނާ އަމިއްލަ ދަރިއަށްވުރެ ބޮޑަށް ލޯބިވީ ރުހާނީދެކެއެވެ. ނަމަވެސް ރުހާނީގެ ހައްޤުތަކުގައި ނުނިކުމެވުން އެއީ އޭނާއަށް ލިބުނު ލަދެކެވެ.\n“މިއަދު އެނގިއްޖެ ދޮންބެއަށް އިބްރާހިމް ރައްޔާން ރިޔާޒް ކިޔައިފަ އަޅުގަނޑަށް މަރިޔަން ރުހާނީ ކިޔަނީ ކީއްވެކަން… އާހް..” އަނގަމަތީގައި އަތް އަޅާލި ރުހާނީ ބާރުކޮއްލީ ބޮޑަށް ގިސްލެވިދާނެތީއެވެ. ޝަރޫނާ ރުހާނީގެ ގައިގައި ހިފަހައްޓާލީ ރުހާނީ ތުރުތުރު އަޅަން ފެށުމުންނެވެ.\n“ރުހާނީ.. މަރިޔަމް ރުހާނީ…” ރިޔާޒްގެ ކުރި މަރާލަމުން ރުހާނީ ބުނެލިއެވެ. މިއަދާއި ހަމައަށް ރުހާނީއަކީ ދުވަހަކުވެސް ރިޔާޒާއި ދިމާލަށް ބާރަށް އެއްޗެއް ބުނި ކުއްޖެއް ނޫނެވެ. ނަމަވެސް އެހިތުގެ އުދާސްތައް މަންމަ ދިން އަހުލާޤަށްވުރެ އެހެން ސިފައެއް ހިޔާރު ކޮށްފިއެވެ. ދުނިޔޭގެ އެންމެ ވޭންދެނިވި އެއްސިފައެވެ. ރުޅިއެވެ. ރައްޔާން އެއްފަރާތުން ރުހާނީގެ އަތުގައި ހިފަހައްޓާލުމުން ރުހާނީ އެއަތް ފޮޅުވާލިއެވެ.\n“އެއްޗެއް ނެތިގެން ނުބެލުނިއްޔާ އަޅުގަނޑު މަރުވަންދެން ބެހެއްޓިނަމަ.. މިތަނުގައި އަޅުގަނޑު ބޮޑުވީ ކޮންމެ ދުވަހަކު އެއްފަހަރުހެން މަރުވެގެން… އަޅުގަނޑު އެއްވެސް އިރެއްގަ އެއްވެސް އެއްޗެހިތަކެއް ބޭނުމެއް ނޫނޭ.. ހިތްހަމަ ޖެހޭނެ އެންމެ ފަހަރަކު އެމީހާ ރުހުމުގެ ލޮލުން ބަލާލިއަސް..” ރިޔާޒުއަށް އެމީހާއޭ ކިޔައި ރުހާނީ މުހާތަބު ކުރަން ފެށުމުން ރިޔާޒު ދަރިފުޅުގެ މޫނަށް ބަލާލިއެވެ.\n“އިންޝާﷲ ދެން ވައްދަންޏާ އަޅުގަނޑުގެ ފުރާނަނެތް މަސްގަނޑު މިގެއަށް ވައްދާ…” އެހެން ބުނެފައި ވާރޭ ތެރެއަށް ނިކުތް ރުހާނީ ދުއްވައުގަތީއެވެ.\n“ރޫހީ…” ބޭއިޙްތިޔާރުގައި ރިޔާޒަށް ރޫހީގެ ފަހަތުން ދުއްވައި ގަނެވިއްޖެއެވެ. ދަރިފުޅު އެބުނި އެއްޗެއް ރެއަކާލީ ކަންނޭނގެއެެވެ. އެއަޑު އިވުނު ޝަރޫނާއަަކަށް ކެތެއް ނުވިއެވެ. ހެއަށް ގޮތްވެގެން ވެއްޓުނީއެވެ. ނަމަވެސް ރުހާނީ އަމިއްލައަށް ގޯހެއް ނުހަދާނެކަން އެއެންމެނަށްވެސް ވިސްނެއެވެ. ހަމައެކަނި ދިރިހުއްޓާ އެގެއަށް ނުވަންނާނޭ ވާހަަކަ ބުނި ނަމަވެސް އެއީ ކުޑަ ވާހަކައެއް ނޫނެވެ.\n16 އަހަރު ފަހުން ދަރިފުޅު ފެނުނު ނަމަވެސް އެހިތަކަށް ހަމަޖެހުމެއް ނުލިބުނެވެ. އެގެއިން ނިކުމެގެން ތެމީ ފޯވެގެން ދިޔަ ރުހާނީ ގެއަށް ވަތްއިރުގައި އޭނާގެ މުޅި ހަށިގަނޑު ރޫރޫ އަޅައެވެ. ފިނިވެފައި ހުރިވަރަށްވުރެ ބޮޑަށް އޭނާ ހުރީ ރުޅިއައިސްފައެވެ. ބާރުމިނުގައި ސިޑިން އަރައިގެންގޮސް ފާހާނައަށްވަދެ ޕަސްލާފައި ދޮރު ޖަހައިފިއެވެ. އެނދުގައި އޮތް އައްރާދުވެސް އޭނާއަށް ނުފެނުނެވެ. ވިހި ވަރަކަށް މިނެޓް ފަހުން ފެނުނީ ތުވާލި އޮޅާލައިގެން ނިކުތް ތަނެވެ. އެނދުގައި ބޯދަށަށް އަތް ޖަހާލައިގެން އޮތް އައްރާދު ފެނުމުން ރުހާނީ އަވަހާއި އައިސް އަލަމާރީގެ ދޮރުފަޔް ހުޅުވާލަމުން އޭގެގާއި ނިވާވެލިއެވެ. ލަދުގަތް ނަމަވެސް އޭނާ ހަނދާނެ ގޮތެއްވެސް ނޭނގުނެވެ. ރުހާނީގެ ދުޅަވެފައިހުރި ލޯފެނުމުން އައްރާދު ތެދުވެގެން އައިސް ފަހަތުން ހުއްޓެމުން ރުހާނީގެ އަތުގައި ހިފައި އޭނާއާއި ދިމާލަށް އަނބުރާލިއެވެ.\n“ރޫހީ… ބޭބީ ވަޓްސް ރޯންގް..” އައްރާދު އެހެން ރަނގަޅަށް ނުބުނެވިގެން އުޅެނިކޮށް އަނެއްކާ ރުހާނީއަށް ރޮވިއްޖެއެވެ. ނަމަވެސް އެހާމެ އަވަހަށް ކަރުނަތައް ފުހެލަމުން ހިނިތުންވެލިއެވެ. ރުހާނީގެ އެމަންޒަރު ފެނުމުން އައްރާދު ރުހާނީގެ ކަނދުރާގައި ފިރުމާލިއެވެ. ލޯމެރުނު ރުހާނީ ފަހަތަށް ފަހަތަށް ގޮސްޖެހުނީ ފާރުގައެވެ. އައްރާދު ރުހާނީ ނަގައި އޭނާގެ އުނަގަނޑާއި ހިސާބަށް އުފުލާލުމުން، ރުހާނީ އޭނާގެ ދެފައި އައްރާދުގެ އުނަގަނޑުގައި ވަށާލިއެވެ. އައްރާދު ރުހާނީގެ ބޮލުގައި ޖަހާލައިފައިވާ ހުޅި ނައްތާލަމުން ރުހާނީ ގެނެސް އެނދުގައި ބޭއްވިއެވެ. އަދި އޭނާ ލައިގެން ހުރި ގަމީސް ގަޔާއި ވަކިކޮށްލަމުން ޓައިލްސް މައްޗަށް އެއްލާލިއެވެ. އައްރާދު ރުހާނީގެ ކަނދުރާގައި ޝަހާދަ އިނގިލި ހާކާލުމުން ރުހާނީ ތިރީ ފުންފަތުގައި ދަތްއަޅާލިއެވެ. އައްރާދު ތިރިވެ ރުހާނީގެ ތުންފަތުގައި ދަތްއަޅާލަމުން އިހުނަށްވުރެ ބޮޑަށް ކައިރިވެލިއެވެ.\n“ރާދު…” ރުހާނީގެ އަނގައިން މަޑު އާހެއް ނިކުތެވެ. އަދި ލޯމަރާލަމުން އައްރާދުގެ ބުރަކަށީގައި ރުހާނީ ހިފަހައްޓާލިއެވެ. އައްރާދު މަޑުޖެހިލަމުން ރުހާނީގެ މޫނަށް ބަލާލީ ހުއްދައަށް އެދޭފަދަ ގޮތަކަށެވެ.\n“ޔެސް..” ރުހާނީ އެހެން ބުނުމާއެކު އައްރާދު އޭނާގެ ތުންފަތް ރުހާނީގެ ކޮނޑުގައި ހަރަކާތް ކުރަން ފަށައިފިއެވެ. އަންހެން ކުއްޖެއްގެ މައުސޫމުކަމާއި ހުރިހާ އެއްޗެއް އޭނާ ފިރިމީހާއަށް ހަދިޔާކުރާއި ބަދަލުގައި އޭނާ އެއްވެސް އެއްޗެއް ނޭދެއެވެ. ހަމައެކަނި އެދެނީ ފިރިމީހާގެ ލޯތަބާއި އަޅާލުމެވެ. ނިދިފައި އޮތް ރުހާނީގެ މޫނަށް ބަލަން އޮތް އައްރާދުގެ މޫނުން ފެންނަމުން ދިޔައީ ވަރުބަލިކަމެވެ. ރުހާނީ މިރޭގައި އެހެން މީހަކާއެކު އެއްވެސް ގުޅުމެއް ނުހިންގާކަން އައްރާދަށް ޔަޤީންވިއެވެ. އެނދުން ތެދުވި އައްރާދު ރުހާނީގެ ގައިދަށުގައި އޮތް ބެޑްޝީޓު ނަގަން މަސައްކަތް ކޮއްލިއެވެ. ނަމަވެސް އެކަން ނުވާނެކަން އެނގުމުން އައްރާދު ހުއްޓާލާފައި ރުހާނީގެ މޫނުގައި ފިރުމާލިއެވެ.\nkomme dhuvahakuves stry kiyan post nukuriyas..this is the best stry.????? iru irukolha beleny up vefa intho. adhi 1 episode up kodhdheeba miadhu. plxxxxxxx plxxxxxxxx plxxxxxxxxx plxxxxxxxxx. ???????\ni will try enge 🙂\nNinnu haadha avahakah thi up kohdheny…….thanks ingey aslu avahah up kohdhey thy vx….anwy stry v v v v v v v v habeys maasha allah…..luv yahh ????????\nHudher bby kbr thah\nތިޔަ ލޯބީގެ ހައްޤުގައި (11)\nހިތާމަ އެހެނިހެން މަޖާ ލޯބި March 18, 2020


Saudi airport ah dhin drone hamalaagai 10 meehakah aniyaavejje\nސައުދީ އެއާޕޯޓަށް ދިން ޑްރޯން ހަމަލާ\nސައުދީ އެއަރޕޯޓަކަށް ދިން ޑްރޯން ހަމަލާގައި 10 މީހަކަށް އަނިޔާވެއްޖެ\nދެވަނަ ހަމަލާ ދިނީ ހޮނިހިރު ދުވަހުގެރޭ މެންދަމު\nފުރަތަމަ ހަމަލާ ދިނީ ހުކުރު ދުވަހުގެރޭގެ ވަގުތެއްގައި\nކައިރިކައިރީގައި ދެ ހަމަލާއެއް ދީފައިވޭ\n9 އޮކްޓޯބަރ 2021 | ހޮނިހިރު 14:15\nސައުދީގެ ކިންގް އަބްދުﷲ އެއަރޕޯޓަށް ދިން ޑްރޯން ހަމަލާ\nސައުދީ އަރަބިޔާގެ ދެކުނުގެ އަޒާާުނުގައިވާ ކިންގް އަބްދުﷲ އެއަރޕޯޓަށް ދިން ޑްރޯން ހަމަލާއެއްގައި 10 މީހަކަށް އެކި ވަރުގެ އަނިޔާވެއްޖެއެވެ.\nސައުދީ ސްޓޭޓް މީޑިއާއިން ރިޕޯޓުކޮށްފައިވާގޮތުން ކިންގް އަބްދުﷲ އެއަރޕޯޓަށް ޖައްސަޖައްސައިގެން ދެ ފަހަރެއްގެ މަތިން ޑްރޯން ހަމަލާ ވަނީ ދީފައެވެ. ފުރަތަމަ ހަމަލާ ދީފައިވަނީ ހުކުރު ދުވަހުގެރޭގެ ވަގުތެއްގައެވެ. މި ހަމަލާގައި ސައުދީއަށް ނިސްބަތްވާ6މީހަކާއި، ބަންގްލަދޭޝްއަށް ނިސްބަތްވާ3މީހަކަށް އަދި ސޫދާނަށް ނިސްބަތްވާ މީހަކަށް އެކި ވަރުގެ އަނިޔާ ވެފައިވާކަމަށް ވަނީ ރިޕޯޓުކޮށްފައެވެ.\nފުރަތަމަ ހަމަލާގައި 10 މީހަކަށް އަނިޔާވެފައިވާއިރު، ދެވަނަ ހަމަލާ ދީފައިވަނީ ހޮނިހިރު ދުވަހުގެރޭ މެންދަމުގެ ވަގުތުގައި ކަމަށް ވަނީ ރިޕޯޓުކޮށްފައެވެ. އެހެންނަމަވެސް މި ހަމަލާގައި އަނިޔާވެފައިވަނީ ކިހާ މީހުންނަކަށް ކަމެއް ރިޕޯޓުކޮށްފައެއް ނުވެއެވެ.\nސައުދީގެ ސްޓޭޓް ޓީވީން ބުނިގޮތުގައި ކިންގް އަބްދުﷲ އެއަރޕޯޓަށް އަމާޒުކޮށް ހަމަލާތައް ދިނުމަކީ އާންމު ކަމެކެވެ. ގިނަ ބަޔަކު ތުހުމަތުކުރާގޮތުގައި މި ހަމަލާއަކީ ޔަމަނުގެ ހޫސީ ޖަމާއަތުގެ ފަރާތުން ދީފައިވާ ހަމަލާއެކެވެ. އެހެންނަމަވެސް އެ ޖަމާއަތުގެ ފަރާތުން މި ހަމަލާގެ ޒިންމާ ނަގާފައެއް ނުވެއެވެ.\nސައުދީ އަރަބިޔާގެ ކިންގްޑަމަށް އަމާޒުކޮށް ހޫސީ ޖަމާއަތުން އަބަދުވެސް މިފަދަ އެކި ހަމަލާތައް ދިނުމަށް މަސައްކަތްކުރާކަމަށް ރިޕޯޓުކޮށްފައިވެއެވެ.\n2030 ވަނަ އަހަރު އަންނަންވާއިރު ސައުދީން ޖައްވަށް ދޫކުރާ ކާބަން ދެގުނަ މަދުކުރާނެކަމަށް ބުނެފި\nދެ ހަރަމަށް ވަކި އަދަދަކަށް މީހުންނަށް ވަދެވޭ ގޮތަށް އޮތް އޮތުން ނިމުމަކަށް!\nއުމްރާއަށް ދެވޭނީ ދެޑޯޒް ފުރިހަމަ ކޮށްގެން\nވެކްސިން ފުރިހަމަކޮށްފައިވާ މީހުންނަށް އުމްރާވުމުގެ ފުރުސަތު ހުޅުވާލަނީ


Insaafu Hoadhai Nudhee Aniyaage Vaahaka Dhakkan Thibun Beykaaru: Ali Hussain – adduLIVE\nއިންސާފު ހޯދައިނުދީ އަނިޔާގެ ވާހަކަދައްކަން ތިބުން ބޭކާރު: އަލީ\nSep 19, 2020, 20:13 ހަސަން ރަޝީދު\nއިންސާފު ގާއިމްކުރަން ފުރުސަތު ލިބުމުން ވެސް އެކަން ނުކޮށް، އަނިޔާގެ ވާހަކަ ދައްކަން ތިބުމަކީ މާނައެއް އޮތް ކަމެއް ނޫން ކަމަށް ކެންދޫ ދާއިރާގެ މެމްބަރު އަލީ ހުސެއިން ވިދާޅުވެއްޖެއެވެ.\nއަލީ ހުސެއިން މިހެން ވިދާޅުވެފައިމިވަނީ އީވާން ނަސީމަށް އަނިޔާކޮށް މަރާލުމާއި އަދި ބަޑިޖަހައި އިތުރު ގައިދީން މެރި ޖަރީމާއަށް 17 އަހަރު ފުރުމާ ގުޅިގެން އެމްޑީޕީގެ އިސްވެރިންނާއި އެ ޕާޓީގެ އާންމު މެމްބަރުން ކުރީގެ ރައީސް މައުމޫން އަބްދުލްގައްޔޫމަށް ބޮޑެތި ފާޑުކިޔުންތަކެއް ސޯޝަލް މީޑިޔާގައި އަމާޒުކުރަމުންދާ ދަނޑިވަޅެއްގައެވެ.\nއެކަމާ ގުޅިގެން އަލީ ހުސެއިން ކުރެއްވި ޓްވީޓެއްގައި ވިދާޅުވީ އިންސާފު ހޯދައިދޭން ފުރުސަތު އެތަކެއް ފަަހަރު ލިބުމުން ވެސް އިންސާފާއި އަދާލަތު ގާއިމު ކުރުމުގެ ބަދަލުގައި އަނިޔާގެ ވާހަކަ ދައްކާލަ ދައްކާލަ ތިބުމަކީ އެއްވެސް މާނައެއް އޮތްކަމެއް ނޫން ކަމަށެވެ.\nއީވާން ނަސީމް މަރާލާފައިވަނީ 2003 ވަނަ އަހަރުގެ ސެޕްޓެމްބަރު މަހުގެ 19 ވަނަ ދުވަހު ސިފައިން ތަޅައި އަނިޔާކޮށްގެންނެވެ. ޖަލުގައި ބަޑިޖެހި ހާދިސާ އައީ ޖެހިގެން އައި ސެޕްޓެމްބަރު 20 ވަނަ ދުވަހު އެވެ. އެ ދެ ހާދިސާ އަކީ ވެސް މައުމޫންގެ ވެރިކަމާ ދެކޮޅަށް ރައްޔިތުން ނިކުމެ ފެށި އިސްލާހުގެ ހަރަކާތުގެ ފެށުމެވެ.\nމައުމޫންގެ ސަރުކާރުން އީވާން މަރާލި މައްސަލަ ބެލުމަށް ރިޔާސީ ކޮމިޝަނެއް އުފެއްދުމަށް ފަހު އެ މައްސަލާގައި 12 މީހެއްގެ މައްޗަށް ދައުވާކޮށްފައިވެއެވެ. އޭގެ ތެރެއިން އީވާން މަރާލުމުގެ ކުށް ސާބިތުވެގެން އަށް މީހެއްގެ މައްޗަށް މަރުގެ ހުކުމް އިއްވާފައިވެ އެވެ. އެއީ 1988 ވަނަ އަހަރުގެ ނޮވެމްބަރު ތިނެއްގެ ހާދިސާއާ ގުޅިގެން މަރުގެ ހުކުމް އިއްވި ފަހުން ރާއްޖޭގައި ބަޔަކު މެރުމަށް ހުކުމް އިއްވި ފުރަތަމަ ފަހަރެވެ.\nނަމަވެސް އީވާންގެ މަރާއި ގުޅިގެން ހުކުމް އިއްވި އެއްވެސް މީހެއްގެ މައްޗަށް މަރުގެ ޙުކުމް ތަންފީޒުކޮށްފައެއް ނުވެއެވެ. މައުމޫންގެ ސަރުކާރަށްފަހު ދެން އުފެދުނު ވެރިކަމުގެ ރައީސަކަށް ހުންނެވީ ރައްޔިތުންގެ މަޖިލީހުގެ މިހާރުގެ ރައީސް މުހައްމަދު ނަޝީދު ކަމަށްވާއިރު އެ ވެރިކަމުގައި ވެސް މި މައްސަލަ އެކަށީގެންވާ ގޮތެއްގައި ބަލާފައެއް ނުވެއެވެ.


Sihhathah Enme Faidhaa Huri Meyvaa Thakuge Thereygai Avocado Himeneny Mihenve - Vaguthu\nދުނިޔޭގެ އެންމެ ފައިދާހުރި މޭވާތަކުގެ ތެރޭގައި އެވޮކާޑޯ ހިމެނެނީ މިހެންވެ\nއެވޮކާޑޯއަކީ މިފަހަކަށް އައިސް ދުނިޔޭގެ އެންމެ ސިއްހަތަށް ފައިދާހުރި މޭވާގެ ގޮތުގައި ނަން މަޝްހޫރުވެފައިވާ މޭވާއެކެވެ. މިގޮތުން ރަހަ މީރު މި މޭވާ އަކީ ސިއްހީގޮތުން ކުރިމަތިވާ އެތައް މައްސަލައެއް ފަސޭހަކޮށްދިނުމުގެ އިތުރުން ހަށިގަނޑަށް ބޭނުންވާ އެންމެ މުހިންމު މާއްދާތައްވެސް ގިނަ އަދަދަކަށް ހިމެނޭ މޭވާއެކެވެ.\nސިއްހީ ތަޖުރިބާކާރުން ބުނާގޮތުގައި އަވޮކާޑޯއަކީ ލުއި ކާނާއެއްގެ ގޮތުގައި ނުވަތަ ނާސްތާކުރަން ތައްޔާރު ކުރާ ކާ އެއްޗިހީގައިވެސް ހިމަނައިގެން ކެއުމަށް ރަނގަޅު މޭވާއެކެވެ. އެވޮކާޑޯ އަކީ އޭގައި ފައިބާރ، ފޯލޭޓް، ވިޓަމިން އޭ، ޕޮޓޭސިއަމް އަދި މިނޫންވެސް އެހެނިހެން ހަށިގަނޑަށް ފައިދާހުރި އެތައް އެތައް މާއްދާއެއް އެކުލެވޭ މޭވާއެކެވެ.\nއެވޮކާޑޯ ކެއުމުގެ ސަބަބުން ހިތުގެ މައްސަލަތަކާއި މީހާ ދުރުކޮށްދޭއިރު މީހާގެ ހަށިގަނޑުގެ ހޯމޯންތައް ހަމަހަމަކޮށްދޭންވެސް އެވޮކާޑޯގެ ހުންނަ މާއްދާތަކުން އެހީތެރިވެދެއެވެ. އެވޮކާޑޯ އަކީ މީހާ ކާއެއްޗިހި ހަޖަމްކުރުމަށްވެސް އެހީތެރިވެދޭ މާއްދާތަކެއް ހިމެނޭ މޭވާއެކެވެ. އެވޮކާޑޯގެ ހިމެނޭ އޮލެއިކް އެސިޑް އަކީ މީހާގެ ވިސްނުމާއި ހަދާނުގެ ބާރު އިތުރުކޮށްދޭ މާއްދާއެއްކަމުގައި ދިރާސާކުރާ ފަރާތްތަކުން ހާމަކޮށްފައިވާއިރު މި މޭވާއަކީ ކެންސަރުފަދަ ނުރައްކާތެރި ބަލިތަކުންވެސް މީހާ ރައްކާތެރިކޮށްދޭ އެއްޗެއްކަމަށް މި ފަރާތްތަކުން ވަނީ ހާމަކޮށްފައެވެ.\nއެވޮކާޑޯ އަކީ ކުޑަކުދިންގެ ކެއުމުގައިވެސް ހިމެނުމަށް ވަރަށް އެދެވޭ މޭވާއެކެވެ. މިގޮތުން އެވޮކާޑޯއިން އެކި ކަހަލަ ސިއްހީ މައްސަލަތަކުން ކުއްޖާ ރައްކާތެރިކޮށްދިނުމުގެ އިތުރުން އެވޮކާޑޯއަކީ ކުއްޖާގެ ހެދިބޮޑުވުމަށްވެސް މުހިންމު މާއްދާތަކުން ފުރިފައިވާ މޭވާއެކެވެ. އެވޮކާޑޯއިން ލިބޭ ފައިދާތަކުގެ ލިސްޓެއް މިހާ ދިގުވުމަކީ ސިއްހަތައް އެންމެ ފައިދާހުރި މޭވާތަކުގެ ލިސްޓުގެ ކުރީގައި އެވޮކާޑޯ ހިމެނޭ އެންމެ މުހިންމު ސަބަބެވެ.


ޕާކިސްތާނުގެ ޞިއްޙަތާބެހޭ ވަޒީރު އިސްތިޢުފާ ދެއްވައިފި ޕާކިސްތާނުގެ ޞިއްޙަތާބެހޭ ވަޒީރު އިސްތިޢުފާ ދެއްވައިފި\nޕާކިސްތާނުގެ ޞިއްޙަތާބެހޭ ވަޒީރު އިސްތިޢުފާ ދެއްވައިފި\nޕާކިސްތާނުގެ ޞިއްޙަތާބެހޭ ވަޒީރުކަމުން އިސްތިޢުފާ ދެއްވި ޒަފަރު މިރުޒާ ޢާންމުންނާ ބައްދަލުކުރައްވަނީ - ފައިލު ފޮޓޯ: ރޮއިޓަރސް\nޕާކިސްތާނުގެ ޞިއްޙަތާބެހޭ ވަޒީރުގެ މަޤާމުން ޒަފަރު މިރުޒާ އިސްތިޢުފާ ދެއްވައިފިއެވެ.\nފާއިތުވި ދުވަސްތަކުގައި ޕާކިސްތާނުގެ އިތުރުން އެހެން ޤައުމެއްގެ ރަށްވެހިކަން އޮންނަ މީހުން ރައީސްގެ މުޝީރުންގެ ގޮތުގައި ތިބުމާ ދެކޮޅަށް އިދިކޮޅުންވަނީ އަޑުއުފުލައިފައެވެ. ދެ ޤައުމުގެ ރަށްވެހިކަން އޮންނަވާ ބޮޑުވަޒީރު ޢިމްރާން ޚާނުގެ މުޝީރެއްކަމަށްވާ ތާނިޔާ އައިދުރުސްވެސްވަނީ މަޤާމުން އިސްތިޢުފާ ދެއްވާފައެވެ.\nމިރުޒާގެ މާލީ ބަޔާނުގައި އެހެން ޤައުމެއްގެ ރަށްވެހިކަން އޮންނަކަމަށް ބުނެފައެއް ނުވެއެވެ. އިސްތިޢުފާ ދެއްވަމުން މިރުޒާ ވިދާޅުވީ ބޮޑުވަޒީރުގެ މުޝީރުންނަށާއި ސަރުކާރަށް ކުރިމަތިވަމުންދާ ފާޑުކިޔުންތަކުގެ ސަބަބުން މަޤާމުން އިސްތިޢުފާ ދެއްވަން ނިންމެވީކަމަށެވެ. އޭނާ އަސްތިޢުފާ ދެއްވަނީ ކޯވިޑް-19ގެ ސަބަބުން ޤައުމަށް ކުރިމަތިވެފައިވާ ޙާލަތު ކޮންމެވެސް ވަރަކަށް ރަނގަޅުވެފައިވާ ދަނޑިވަޅެއްގައިކަމަށް ޤަބޫލުކުރައްވާކަމަށް އޭނާ ވިދާޅުވިއެވެ.\nފާއިތުވި ދުވަސްތަކުގައި ޕާކިސްތާނުގައި ކޯވިޑް-19 ފެތުރޭ މިންވަރުވަނީ ދަށަށް ގޮސްފައެވެ. ބަލި ޖެހޭ މީހުންގެ ޢަދަދު ދަށަށް ގޮސްފައިވަނީ ބައްޔަށް ތަހުލީލުކުރާ މިންވަރު ދަށަށް ދިއުމުންކަމަށް ބައެއް ފަރާތްތަކުން ބުނެއެވެ. ޕާކިސްތާނުގައި ބައްޔަށް ތަހުލީލުކުރާ މިންވަރު ދުވާކަލު 50،000 ތަހުލީލަށް އިތުރުކުރުމަށް ދުނިޔޭގެ ޞިއްޙަތު ޖަމުޢިއްޔާ، ޑަބުލިއުއެޗުއޯއިންވަނީ އިލްތިމާސްކޮށްފައެވެ. އެ ޤައުމުގައި މިހާރު ކުރަނީ ދުވާލަކު 20،000 ތަހުލީލެވެ.\nކުރިއަށްއޮތް އަޟުޙާ ޢީދު ޗުއްޓީގައި ޕާކިސްތާނުގައި ބަލި ފެތުރޭ މިންވަރު ވަރަށް ބޮޑަށް އިތުރުވާނެކަމަށް ބެލެވެއެވެ. ރައްކާތެރިކަމުގެ ފިޔަވަޅުތަކަށް އެ ޤައުމުގެ ރައްޔިތުން ތަބާވުމަށް ޕާކިސްތާނުގެ ސަރުކާރުންވަނީ އިލްތިމާސްކޮށްފައެވެ.


Ep. 1 — Baazee | Safuhaa\nޖެހިލި ރޯޅިއާއެކު ހަށިގަނޑަށް އިހުސާސްކުރެވުނު އާދަޔާ ޚިލާފު ފިނިކަމުގެ އަސަރާއެކު ސިހިފައި ޝާޢާއަށް ލޯހުޅުވާލެވުނެވެ. އެއާއެކު އޭނަގެ ނިދިފިލައި ދިޔައީ ހިއްސުތަކުގައި އަޅުވާލި އިންޒާރުގެ ރަނގަބީލުންނެވެ. ފަޅިސިކުންތުކޮޅެއްގެ ތެރޭގައި ހިތަށް ހާސްކަމާއި ބިރުވެރިކަން ވެރިވެގެން ދިޔައީ އޭނައާއި ބައްދަލުކުރި މާހައުލުގެ ސަބަބުންނެވެ. ދެލޯބޮޑުކޮށްލަމުން ފަރާތްފަރާތަށް އޭނަ ނަޒަރު ހިންގާލިއެވެ. އޮވެވުނީ ބިންމަތީގައިކަން ވެސް އޭނައަށް ރޭކާލާން ވަގުތު ނެގިއެވެ. އަވަސްވެފައިވި ހިތާއި ކުރުވަމުން ދިޔަ ނޭވާތައް ހަމައަކަށް އަޅުވަން މަސައްކަތްކުރާ ހާލު ފެތުރިފައި އޮތް އަނދިރިކަމަށް ސަމާލުކަން ދޭން އޭނަ މަސައްކަތްކުރިއެވެ. އޭނަގެ ލޯ އެއަނދިރިކަމުގެ ތެރެއަށް ފަރިތަވާން އިރުކޮޅެއް ނެގިއެވެ.\nވަށައިގެން ވަނީ ބިޔަ ނިކަގަސްތަކާއި ކިނބިގަސްތަކެވެ. ޖެހިލާ ރޯޅިތަކާއެކު ގަސްތަކުން ފައިބާފައިވާ ހިކިފަތްތައް ހަރަކާތްކުރާ އަޑު އިވެއެވެ. ފަޒާގެ ހަމަހިމޭންކަމުގެ ސަބަބުން އެއަޑުތަކުން ވެސް ޝާޢާއަށް އިތުރު ނުތަނަވަސްކަމެއް ގެނެސްދިނެވެ. ޖެހިލުންވެފައިވާ ހާލު ދެފައި މައްޗަށް ކޮޅަށް ތެދުވަން ޝާޢާ ހިތްވަރުކުރިއެވެ. އެކަމުގައި އޭނައަށް ކާމިޔާބު ވެސް ލިބުނެވެ. އެހެނަސް ސަލާމަތުގެ އައްސޭރިއަށް ދާންވީ ރާސްތާއެއް އޭނައަކަށް ނޭނގުނެވެ. އެންމެ ކުޑަމިނުން އާދެވިފައިވާ ހިސާބު ވެސް އޭނައަކަށް ނޭނގެއެވެ. ވަށްބުރެއް ފަދައިންވި ނިކަގަހާއި އެގަސްތަކުގެ އޮފިތަކުން އޭނަ ވަނީ އެތާނގައި ހައްޔަރުވެފައެވެ. ދާނެ ދިމާލެއް ނެތި ރަސްކަންކުރަނީ އަނދިރިކަމާއި ނާމާންކަމެވެ.\nހިތުގެ ތެޅުން އަވަސްވެ ޝާޢާގެ ނިތުން ފިނި ދަލެއް ހިއްލަން ފެށިއެވެ. އޭރު އޭނައަށް ލިބިފައިވި ނުތަނަވަސްކަމުގެ އިތުރުން ސިކުނޑީގައި ސުވާލުތަކެއް ވެސް އުފެދިފައި ވިއެވެ. އޭނަ އެގޮތް ނޭނގޭ ތަނަށް އައީ ކިހިނެއް ހެއްޔެވެ؟ މިއީ ބިރުވެރި ހުވަފެނެއް ހެއްޔެވެ؟ ހުވަފަނެއް ކަމުގައިވަނީނަމަ އަސްލާއި އެއްގޮތް ވެފައިވަނީ ކީއްވެ ހެއްޔެވެ؟ އޭނައަށް ފަޒާގެ ތެތްފިނިކަމާއި މާހައުލުގެ ބިރުވެރިކަން އެހާ ގާތުން އިހުސާސްކުރެވެނީ ކީއްވެ ހެއްޔެވެ؟\nކިތަންމެވަރަކަށް ސިކުނޑިއަށް ބާރުލިކަމުގައި ވިޔަސް ހިތަކަށް ހަމަޖެހުމެއް ނުލިބުނެވެ. ނުވީތާކަށް ފާއިތުވާން ފެށި ކޮންމެ ސިކުންތަކާއެކު އޭނަގެ ހާސްކަން ދިޔައީ އިތުރުވަމުންނެވެ. އަނދިރީގެ ތެރޭން އޭނައަށް ނާމާން އަޑުތަކެއް ވެސް އިވޭ ކަހަލައެވެ. އޭނައަށް ގޮވާ ފަދަ އެވެ. ކަންފަތް އެއަޑުތަކަށް ސަމާލުވެފައިވި ހިނދު އެއަޑު ކައިރިވަމުން އަންނަކަން ވެސް އިހުސާސް ވެއެވެ.\nނުތުނަވަސްކަމުގެ ނޭވާއެއް ދޫކޮށްލަމުން ޝާޢާއަށް ފަހަތަށް ފިޔަވަޅުތަކެއް އަޅާލެވުނެވެ. އެއާއެކު ފިޔަވަޅުތަކުގެ ދަށުވެ ހިކިފަތްތައް މުރަނަވެގެން ދިޔަ އަޑު ފަޒާގައި ގުގުމާލީ އެހިތަށް ސިހުން ގެނުވާފައެވެ.\nފަހަތަށް ފިޔަވަޅުތައް އަޅަމުން ދިޔަ ޝާޢާއަށް ހުއްޓުމެއް ގެނުވީ ގަސްތަކުގެ ގޮފިތައް ހެލެން ފެށި އަޑުންނެވެ. ހީވަނީ ގޮފިތަކުގެ މަތިން ދިރޭއެއްޗެހިތަކެއް ހަލުވިކަމާއެކު ދަތުރުކުރާހެންނެވެ. ބައެއްފަހަރު ގޮފިތައް ބިންދައިގެންދާ އަޑު ވެސް އިވެއެވެ. އެންމެފަހުން ވައިގެ ތެރޭން އެއްޗެއް އުދުއްސައިގަތް އަޑާއެކު ޝާޢާއަށް އިސްއުފުލާ މައްޗަށް ބަލާލެވުނެވެ. އެހެނަސް އޭނަގެ ލޮލަށް އެމަންޒަރު ފެނުމުގެ ނަސީބެއް ނުލިބުނެވެ. ފަޅި ސިކުންތުކޮޅެއް ވެސް ނުވަނީސް ކަންވެ ނިމުނީތީއެވެ.\nރޫޚާނީ ކަންތައްތަކުގެ ހިލަން ޝާޢާއަށް އިހުސާސްކުރެވެން ފެށުމާއެކު އާދެވިފައިވަނީ ރަނގަޅު ތަނަކަށް ނޫންކަން އޭނައަށް ދޭހަވާން ފެށިއެވެ. އޭގެ ސަބަބުން އޭނައަށް އިތުރު ނުތަނަވަސްކަމެއް ލިބުނެވެ. ގޮތްހުސްވެފައިވާ މީހަކު ފަދައިން އަނެއްކާ ވެސް މާހައުލަށް އޭނަ ނަޒަރު ހިންގާލިއެވެ. އޭނަގެ ލޮލުން ކަރުނައިގެ ދިލަކަން ފާޅުވީ އަމިއްލަ މީހާގެ ފުރާނައާއި ރައްކާތެރިކަމާ މެދު އޭނަގެ ނަފުސު ބިރުވެރިކަމެއްގެ ތެރެއަށް ގެނބެމުންނެވެ.\nދެއަތް ގެނެސް މޭގައި ހުރަސްކޮށްލަމުން ޝާޢާ ހިންދިރުވާލިއެވެ. އަދި އިހުނަށްވުރެ ބޮޑަށް މާހައުލަށް ސަމާލުކަން ދިނެވެ. މިހާރު ގަސްތަކުގެ ފުރަގަހުން ވެސް ހިލަންވާހެން އެނައަށް ހީވާން ފެއްޓިއެވެ. ބައެއްފަހަރު ހަލުވި ބާރުމިނުގައި ހުރަސް ކަނޑާލާހެން ވެސް މެއެވެ.\nކުއްލިޔަކަށް އިވެން ފެށީ ގަހުގެ ގޮފިތަކުން އެއްޗެއް ތިރިއަށް ފައިބަން މަސައްކަތްކުރާ އަޑެވެ. އެހިނދު ޝާޢާއަށް ފަހަތަށް ޖެހިލެވުނެވެ. އޭރު ވެސް އޭނަގެ ނަޒަރު އަޑު އަންނަމުން ދިޔަ ގަހާއި ވަތްކެއް ނުވެއެވެ. އޭނަގެ ހިތް އަވަސްވެފައިވާއިރު މުޅި މީހާ ވަނީ ދަލުން ފެންވެރިފައެވެ. ޖެހެމުން ދިޔަ ފިނި ރޯޅިތަކުގެ އިހުސާސް ވެސް އޭނަގެ ހަށިގަނޑަށް ނުކުރެއެވެ. ދެންމެދެންމެ އޭނަގެ މޭގަނޑު އަނގަޔަށް އައިސްދާނެހެން ވެސް ހީވިއެވެ.\nއަޑުތައް ހިމޭންވިތަނާ ކުއްލިޔަކަށް ފެނުނީ ނިކަގަހުގެ އަޅޯގައި ވަކިތައް އަޅުވާލައިގެން ތިރިއަށް ބޯނެރެލި މަހުލޫޤެކެވެ. އަނދިރިގަނޑެއްހެން ވި އޭތީގެ އަނގުރު ދެލޯ ނޫނީ އިތުރު އެއްވެސް ތަނެއް ޝާޢާއަކަށް ނުފެނުނެވެ. ސިފަވަކިކުރަން ނޭގުނަސް އޭތީގެ ބިރުވެރިކަން ތަސައްވަރުކުރެވުނެވެ.\nވާލެއް ފަދައިން އޭގެ ވަކިތައް އަޅޯތަކުގައި އަޅުވާލައިގެ ތިރިއަށް ފައިބަން އެމަހުލޫޤު މަސައްކަތްކުރިއެވެ. މޭގަނޑަށް ވެރިވި ފިނިކަމާއި ބިރުވެރިކަމާއެކު ގަނޑުވެފައިވި ޝާޢާގެ ހިއްސުތައް މަސައްކަތްކުރަން ފެށުމުން އޭނަގެ އަރުތެރޭން ބާރުހަޅޭކެއްގެ އަޑު ނިކުތެވެ. ދުއްވައިގަންނަން އުޅުމާއެކު ބިންމަތިން އޭނަގެ ފައި ކައްސާލާއި މޫނު ވަތަށް ވެއްޓިއްޖެއެވެ. ހަށިގަނޑުގައި ވޭން އެޅިކަމުގައި ވިޔަސް ލިބިފައިވި ހާސްކަމުގެ ސަބަބުން އެތަދު ޝާޢާއަށް އިހުސާސް ވެސް ނުކުރެވުނެވެ. އެއަށްވުރެ ބޮޑަށް އޭނަ ބެލީ އެމަހުލޫޤާއި ދުރަށް ދެވޭތޯއެވެ. އަމިއްލަ ފުރާނަ ސަލާމަތްކުރެވޭތޯއެވެ. ނަމަވެސް ތެދުވާން އުޅުނު ވަގުތު ޝާޢާގެ ކަރުބުޑުން ވޭނީ ހަޅޭކެއްގެ އަޑު އެނުކުތީ އޭތީގެ ތޫނު ވަކިތައް ޝާޢާގެ ފައިގެ ފަލަމަސްގަނޑަށް ހަރާލުމާއެކުގައެވެ. ޗޫސްލާފައި ލޭފައިބަން ފެށިއިރު ވޭނީ އާހްތަކާއެކު ޝާޢާގެ ހެޔަށް ގޮތްތަކެއް ވިއެވެ. ނޭވާ ކުރުވެ މީހާގެ ހަރަކާތް ކެނޑެން ފެށީ އޭގެ އިރުކޮޅެއް ފަހުންނެވެ.\nނިދީގައި އޮތް ޝާޢާއަށް ހަޅޭކެއްގެ އަޑާއެކު ސިހިފައި ހޭލެވުނެވެ. އޭރު އޭނަގެ ނޭވާތައް ހީވަނީ އުފުރިގެން ހިނގައިދާނެހެންނެވެ. ހިތުގެ ތެޅުން ވެސް އަވަސްވެފައިވަނީ ބިރުގަންނަ ވަރަށެވެ. މީހާ ހަމައަކަށް އަޅުވަން މަސައްކަތްކުރާ ހާލު ޝާޢާ އޭނަގެ ހަށިގަނޑު ސީދާކޮށްލަމުން އަވަސްއަވަހަށް ކޮޓަރީގެ ބޮކިތައް ދިއްލާލިއެވެ. އަދި އެނދުގެ ހެޑްބޯޑުގައި ލެނގިލިއެވެ. އޭރު ވެސް އޭނަގެ މޫނުމަތިން ބިރުވެރިކަމުގެ އަސަރު ފާޅު ވެއެވެ. މޭގައި ޝާޢާއަށް ފިރުމާލެވުނީ ރިހުމެއް އުފެދިފައިވާތީއެވެ. ފެނުނީ ހުވަފެނެއްކަން ޔަޤީން ކުރެވުމުން އޭނަގެ ހިތަށް ހަމަޖެހުމެއް ލިބުނެވެ. ނަމަވެސް ސިކުނޑިއަށް އައިސްފައިވި ލޮޅުންތަކުގެ ސިލްސިލާއަށް ނިމުމެއް ނައެވެ. ހަޤީޤަތެއް ނޫންކަން އެނގޭ އިރު ވެސް އޭނައަށް އަމިއްލަ ނަފުސު ހަމައަކަށް އަޅުވާނުލެވުނެވެ. އެހުރިހާ ކަމެއް އަދި ވެސް އިހުސާސް ވާތީއެވެ.\n''ކޮން ކަހަލަ ހުވަފެނެއްތަ އެއީ؟... ހީވީ ހަޤީޤަތެއް ހެން، މިހާރު ހާދަ ގިނަ ދުވަހެއް ވެއްޖެޔޭ އެކަހަލަ ހުވަފެނެއް ނުފެންނަތާ ވެސް، ކީއްވެބާ އަނެއްކާ ކުއްލިޔަކަށް އެފެނުނީ......'' ޚިޔާލުތައްކުގެ ވާފަށް ގެތެން ފެށުމާއެކު ކަމެއްމަތިން ހަނދާންވެ ލައިގެން ހުރި ހަރުވާޅުގެ ފައިކުރި ހިއްލާލަމުން ފައިގެ ފަލަމަސްގަނޑަށް ޒަހަމެއް ލިބިފައި ވޭތޯ ޝާޢާ ބަލާލިއެވެ. ބޭރުފުށުން އަނިޔާއެއް ލިބިފައިވާކަމުގެ އެއްވެސް ނިޝާނެއް އޭނައަށް ނުފެނުނުކަމުގައި ވިޔަސް ހަޤީޤަތާއި ވަހުމާ ދެމެދު ޝާޢާގެ ސިކުނޑީވީ ހައްޔަރުވެފައެވެ. އޭނައަށް ގޮތެއް ނިންމަން އުނދަގޫވިއެވެ.\n''ދަރިފުޅާ ޝާޢާ...'' ފުން ވިސްމުނެއްގެ ތެރެއަށް ގެއްލިފައިވި ޝާޢާ ސިއްސައިގެން ދިޔައީ އޭނަގެ ކޮޓަރީގެ ދޮރުގައި ޓަކި ދިން އަޑަށެވެ. މޭގައި އޭނައަށް ފިރުމާލެވުނީ ހިތުގެ ތެޅުން އަވަސްވުމުންނެވެ. އަދިވެސް ހުވަފެނުގެ އަސަރު އޭނަގެ ސިކުނޑިން ފިލައިގެން ނުދެއެވެ.\n''ޝާޢާ...'' ދެވަނަ ފަރަށް ވެސް ޓަކިދިނުމުން ފުންނޭވާއެއް ދޫކޮށްލަމުން ޝާޢާ އެނދުން ތެދުވިއެވެ. އަދި ކޮޓަރީގެ ދޮރާއި އަރާ ހަމަކޮށްލަމުން ތަޅުގައިހިފާ އަނބުރާލީ މޫނުމަތިން ހާސްކަން ސިއްރުކުރަމުންނެވެ.\nދޮރުމަތީ ހުރީ މުސްކުޅި އުމުރުފުރައިގެ މީހެކެވެ. ހުދުކުލައިގެ ގަމީހަކާއި ކަޅާއި ހުދުން ރޮނގުދަމާފައި ހުރި މުންޑެއް އަނދެގެން ހުރި އެމީހާގެ ބޮލުގެ އިސްތަށިތަކުގެ އިތުރުން ދިގުކޮށް ހުރި ތުނބުޅީގައި ވެސް ވަނީ ނުރަތަކެވެ. ދުވަސްވުމުގެ ސަބަބުން ހަމުގެ ބާރު ދެރަވެ ރޫތައް ވަނީ ޖަމާވެފައެވެ.\n''ދަރިފުޅު ހަޅޭއްލަވައިގަތީމަ ކާފަ މިއައީ، ކިހިނެއްވީތަ؟...'' ފަރުވާތެރިކަމާއެކު ޝާޢާއަށް ބަލާލަމުން ޖާބިރު ވާހަކަދެއްކިއެވެ. އޭނަގެ މޫނުމަތީގައި ހިސާބެއްގެ ނުތަނަވަސްކަން ވިއެވެ. ނަމަވެސް ޝާއާއާއި ހަތަރުކަޅި ހަމަވުމާއެކު އޭނަ ހިނިތުންވެލަމުން ޝުޢޫރުތައް ސިއްރުކޮށްލިއެވެ.\n''ބޮޑު ކަމެއް ނުވޭ... ހޯނެއް ފެނުނީމަ، ކާފައަށް އެނގެއެއްނު އަހަރެން ކިހާ ބިރުގަންނަ އެއްޗެއްކަން އެއީ...'' ގަދަކަމުން ހިނިތުންވެލަމުން ޝާއާ ޖަވާބު ދިނެވެ. އޭނަ ހަޤީޤަތް ހާމަނުކުރީ އޭގެ ސަބަބުން ކާފައަށް ހާސްކަމެއް ލިބިދާނެތީއެވެ. ކުރިން ވެސް އޭނަގެ ހުވަފެންތަކުގެ ވާހަކަ ކާފައާއި ހިއްސާކުރުމުން ލިބޭ ނުތަނަވަސްކަން އޭނައަށް ވަނީ ފެނިފައެވެ. ހުވަފެންތައް ފެންނަކަމުގައި ވަނީނަމަ ހިއްސާކުރަން ވެސް ކާފަ ވަނީ އެދިފައެވެ. އޭގެ ސަބަބުން އޭނަގެ ހިތުގައި ސުވާލުތައް އުފެދުނުކަމުގައި ވިޔަސް މިއަދާއި ޖެހެން ދެން ވެސް ކާފަ ވަނީ އޭނައަށް ޖަވާބުދާރީވާން އުޒުރުވެރިވެފައެވެ.\nޝާޢާގެ ޖަވާބުން ޖާބިރު ގާތަށް ހިނި އައެވެ. އޭނަ އިތުރު ސުވާލެއް ނުކުރީ ޝާޢާ އޭނަގެ ގާތުގައި ދޮގު ނަހަދާނެކަން ޔަޤީން ވާތީއެވެ. މިވީހާ ދުވަހު ޝާޢާ އެފަދައިން ކަންތައްކޮށްފައި ނުވާތީއާއި ކުރެވޭ އިތުބާރެއްގެ ބޮޑުކަމުން ވެސް މެއެވެ.\n''ފަތިސް ނަމާދުކޮށްފިންތަ؟، މިހާރު އިރުއަރަން ކައިރިވަމުން އެދަނީ...'' ޖާބިރު އަހާލިއެވެ.\n''ނަމާދުކުރަން އުޅެނިކޮށް ކާފަ ތިއައީ... މިހާރު މިދަނީ ނަމާދަށް އަރަން...'' ޝާޢާ ބުނެލިއެވެ. އެއާއެކު ޖާބިރު ހިނގައިގަތީ ނަމާދުކުރަން ޝާޢާއަށް ވަގުތު ދެމުންނެވެ. އޭނަ ދިއުމުގެ ކުރިން ޝާއާގެ ކޮޓަރިއަށް ފަރުވާތެރިކަމާއެކު ނަޒަރު ހިންގާލިއެވެ.\nފެންވަރާލައިގެން ނިކުތް ޝާޢާ އަވަސްވެގަތީ ފަތިސް ނަމާދަށް އެރުމަށެވެ. ނަމާދު ކޮށްލުމުން އޭނަގެ ހިތާއި ސިކުނޑިއަށް ލުއިކަމެއް ލިބުނެވެ. ނަމާދަށް ފަހު ޤުރުޢާން ކިޔަވަން ވަގުތުކޮޅެއް ހުސްކޮށްލުމަށްފަހު ޝާޢާ އޭނަގެ ކޮޓަރިން ނިކުތީ ގޭގެ މަސައްކަތްތަކުގައި އަތްގާތްކޮށްލަދޭށެވެ. އޭރު ފެނުނު ބިރުވެރި ހުވަފެނުގެ އަސަރު ކޮންމެވެސް ވަރަކަށް އޭނަގެ ހަނދާންތަކުން ވަނީ ފިލާފައެވެ.\nމުސްކުޅިއުމުރަށް ގޮސްފައިވާ ކާފައާއި މާމައަށް ޓަކައި ޝާޢާގެ ހިތުގައި ވަނީ ހާއްސަ މަޤާމެއް ދެވިފައެވެ. އޭނަގެ މައިންބަފައިންގެ ކުއްލި ވަކިވުމަށްފަހު އޭނައަށް ލޯތްބާއި އޯގާތެރިކަން ދިނީ ވެސް އެދެމީހުންނެވެ. މައިންބަފައިންގެ އުނިކަން ދުވަހަކު އޭނައަށް އިހުސާސްވިޔަކަ ނުދިނެވެ. ފުރާފުރިހަމަވަންދެން އެދެމީހުންގެ ހުރިހާ ވަގުތެއް ވެސް ހުސްކުރީ އޭނައަށެވެ. ކަންއެހެން އޮތް އިރު މިއަދު އެދެމީހުންގެ ހަށިގަނޑުން ހަކަތަ ހުސްވެ މުސްކުޅި އުމުރަށް އެޅިފައިވާ ހިނދު އިހުސާންތެރިކަން އަދާކުރުން އެއީ އޭނަގެ މައްޗަށް ލާޒިމު ކަމެކެވެ. އެމީހުން އުފުލި ބުރައިގެ އަގު އޭނައަށް ދުވަހަކު އަދާނުކުރެވުނުކަމުގައި ވިޔަސް މެއެވެ. އޭނަގެ ދުވަހުގެ ބޮޑުބައި ކާފަމެނަށް ހުސްކުރަނީ ވެސް އެސަބަބާ ހުރެއެވެ.\nމުޅިން އައު ދުވަހަކަށް މަރުހަބާ ކިޔަމުން ފާއްދާލި އިރުގެ ދޯދިތަކުން އުދަރެސް އޮތީ ރަންގުވެފައެވެ. ފަރާތްފަރާތަށް ދައުރުކުރަމުން ދިޔަ ވިލާތަކުގައި ވެސް އިރުގެ ދަޅައިގެ އަސަރު އެކުލެވިފައި ވިއެވެ. މެދުކެނޑުމެއް ނެތި އިވެމުން އައި ކޮވެއްޔާއި ކާޅުތަކުގެ ސަނާ ކިޔުމުގެ އަޑުން މުޅި ރަށް ހޭލައްވާލުމުގައި ކާމިޔާބު ހޯދިއެވެ. ހެނދުނުހެނދުނާ ގިނަ ގެތަކުގެ މީހުން ނިކުމެ ގޯއްޗާއި މަގުގައި ކުނިކަހަން ތިބިއިރު އަވައްޓެރިންނާ ފޮނި އަނގަތަޅަމުން ދިޔައެވެ. އޭގެ ތެރޭން ގިނައިން ދެކެވެމުން ދިޔައީ މިހާރު ރާއްޖޭގެ މަސްރަހަށް އައިސްފައިވާ ބަދަލުތަކުގެ ވާހަކައެވެ.\n''މަރިޔާދު'' އަކީ އާދައިގެ ގޮތަކަށް ހަދާފައިވާ ގެއެކެވެ. އިހުގެ އުވަގަލުން ގޭގެ ހުރިހާ ތަނެއް މަރާމާތުކުރެވިފައި ވާއިރު ޒަމާނީ ކުލަ ފެންނަނީ ހަމައެކަނި ގޭގެ ފުރާޅުތަކުންނެވެ. މުއްދަނސި ބަޔަކަށް ނުވިކަމުގައި ވިޔަސް އެގޭގެ ތަހަރުފާރުތެރޭގައި އުޅެމުން ދަނީ ފުއްދުންތެރި ޢާއިލާއެކެވެ. ޖާބިރަށް ލިބޭ އާމްދަނީން ގޭގެ ހަރަދުތައް ދެކޮޅުޖައްސާލައިގެން ވެސް ފަހަށް ރައްކާކުރަން ހުރެއެވެ. ގޭގެ ގޯތި ބޮޑުވެފައި ހައްދާފައިވާ ތަފާތު ގަސްތަކުން ގެއަށް ފެހިކަމާއި ދިރުން ގެނެސްދީފައި ވެއެވެ. ތަފާތު މޭވާއާއި ތަރުކާރީ ގަސްތަކުގެ އިތުރުން މާމެލާމެލީގެ ސަބަބުން އެގެއަކީ ހަޤީޤަތުގައި ވެސް މަރިޔާދެކެވެ. ބަގީޗާގެ ތެރޭން އެންމެ ބޮޑަށް ވެސް އަޅައިގަންނަނީ ގޭގެ އިން ފާރުން ވަދެވޭ ގޮތަށް ހުރި މައިދޮރުގެ މައްޗަށް ވާގޮތަށް އަރުވާފައިވާ އިރުދޭމާ އަދި ބޯގަންވިލާ ގަސްތަކެވެ. އެގަސްތަކުގައި ތަފާތު ދިރުމެއް ވެއެވެ.\n''މާމާ، އަހަރެން ބުނީމެއްނު މީ މާމަ އަރާމުކުރަންވީ ދުވަސްކޮޅޭ، އިހަށް ދުވަހު ޑޮކްޓަރަށް ދެއްކީމަ ވެސް ބުންޏެއްނު މަސައްކަތްނުކުރާށޭ، އަހަރެން މިހިރީނު ގޭގެ ކަންތައް ކުރަން...'' ޝާޢާ ފެންޑާއަށް ނިކުތްއިރު ގޭގެ ބޮޑު ގޯތީގައި ކުނިކަހަން އޮތް ހަދީޖާ ފެނުމާއެކު ބުނެލިއެވެ. އަދި އަވަސް ފިޔަވަޅުތަކެއްގައި ގޮސް ހަދީޖާ ގާތަށް ހުއްޓިލަމުން އިލޮށިފަތި އަތުލިއެވެ.\n''މާމަ އުނދޯލީގައި އިށީނދޭ، އަހަރެން ކުނިކަހާނަން...'' ހަދީޖާއަށް އަމުރުކުރާ ފަދައަކުން ބުނެލުމަށްފަހު ގޭގެ މެދު ގޯތީގައި ހުރި ބޮޑު އަނބުގަސްދޮށުގައި ހުރި އުނދޯއްޔަށް ޝާޢާ އިޝާރާތްކޮށްލިއެވެ. ޝާޢާގެ އެއަމަލުން ހަދީޖާ ގާތަށް ހިނިއައެވެ.\n''ދަރިފުޅަކަށް ތިކަން ނުވާނެ، އިރުކޮޅަކުން އޮފީހަށްދާ ގަޑި ޖެހިދާނެ، މާމަ ހުންނާނީ ސައި ތައްޔާރުކޮށްފަ، ސައިބޮއެގެން އޮފީހަށް ދާން ތައްޔާރުވާން ދޭ...'' އިލޮށިފަތި ދޭށޭ ބުނާ އުސޫލުން އަތްދިއްކޮށްލަމުން ހަދީޖާ ބުނެލީ ހިނިތުންވުމަކާއެކުގައެވެ.\n''އަދި އެބައޮތް އެއްގަޑިއިރު އެހާއިރަށް ނިންމާލާނަމޭ، ދެން މާމަ ދޭބަލަ އިށީންނަން...'' ގޮތުގައި ހިފަހައްޓަމުން ޝާޢާ ބުނެލިއެވެ.\n''މީ ނިކަން ބޯ ހަރު ކުއްޖެއް...'' އެންމެފަހުން ހަދީޖާއަށް ޖެހުނީ ޝާޢާގެ ބަސް ޤަބޫލުކުރާށެވެ. އޭނަ ޝާޢާއަށް ހިނިތުންވެލަމުން ދާން ހިނގައިގަތެވެ. އެހެނަސް އޭނަގެ މިސްރާބު ހުރީ ޖޯއްޔަކަށް ނޫނެވެ. މައި ގެއާއި ތަންކޮޅެއް ދުރުގައި ހުރި ބަދިގެއާއި ދިމާއަށެވެ. ޖާބިރު ހެނދުނުގެ ސަޔަށް އިންސާފުކުރަން އަންނަންވާއިރަށް ސުފުރާމަތި ތައްޔާރުކުރުމުގެ ބޭނުމުގައެވެ.\nމުޅި ގޯތީގައި ތަފާތު އެކި ވައްތަރުގެ ގަސްތައް ހުރުމުން ފައިބާފައި ހުރި ފައްތަކުން ހީވަނީ ހަރީފު މޫސުން އައިސްފައި އޮތް ހެންނެވެ. މުޅި ތަނަށް އަވަސް ނަޒަރެއް ދެމުން ޝާޢާ ތުންދަމާލިއެވެ. ބުރަކަމުގައި ވިޔަސް އޭނަ އަތްމަތި އަވަސްކޮށްލިއެވެ. އޮފީހަށް ދާން ވާއިރަށް އެކަންތައް ނިންމާލަން އޭނަ ހުރީ އަޒުމު ކަނޑައަޅައިގެންނެވެ.\nހެނދުގެ ސަޔަށް ޢާއިލާގެ ހުރިހާ މެންބަރުން އެކުގައި އިންސާފުކުރުމަށް ފަހު ޝާޢާ އަވަސްވެގަތީ އޮފީހަށް ދިއުމަށެވެ. އޭރު އޭނަ ބަލާ ގޭދޮށަށް ސައިކަލުގައި އައިސްފައި އިން އެކުވެރިޔާއަށް ލަސްވެގެން ދެފަހަރެއްގެ މަތީން ގުޅައިފިއެވެ. ކޮޓަރިއަށް ވަދެ ލައިގެން ހުރި އޮފީސް ޔުނިފޯރމަށް ސެންޓު ބުރުވާލުމަށްފަހު ލޯގަނޑުން އޭނަގެ ސޫރަ ޝާޢާ ބަލާލިއެވެ. ޝާޢާއަށް ލިބިފައިވަނީ މޭކަޕަކަށް ބޭނުންނުވާ ފަދަ ފުރިހަމަ ބުރުސޫރައެކެވެ. އެރީތި މުށިކުލައިގެ ދެލޮލާއި ފިނިފެންމަލުގެ ފިޔަތައް ފަދަ މަޑު ތުންފަތަށް ވެރިވާ ހިނިތުންވުމުން ކޮލަށް އެޅިގެންދާ އަޑިކޮޅަކީ ފިރިހެނުންގެ ހިތްތަކަށް އިންޤިލާބެއް ގެނުވާނެ ފަދަ ފަރިކަމެކެވެ. އޮމާން ހިތްގައިމު އަޑާއި، ހިމަތޮޅި ހަށިގަނޑުގެ އިތުރުން ރޭގަނޑެއް ފަދަ އެދިގު ފަން އިސްތަށިގަނޑަކީ ޝާޢާގެ ރީތިކަމާއި ޗާލުކަން ބަޔާންކޮށްދޭ އިތުރު ސިފަ ތަކެވެ. ޤުދުރުތުން ދެއްވާފައިވާ އެނފުރިހަމަކަށް އުނިއިތުރެއް ގެނައުމަކީ އެސްވެސް އިރެއްގައި ޝާޢާ ރުހޭކަމެއް ނޫނެނެވެ.\nރީތިވާ މޭޒުމަތީ އޮތް އަތްދަބަސް ނަގައި ކޮނޑުގައި އަޅުވާލަމުން ޝާޢާ ކޮޓަރިން ނިކުތެވެ.\n''މާމާ، ކާފާ... ދާނީ...'' ބަދިގޭގެ ދޮރުކުރިމައްޗަށް ހުއްޓިލަމުން ޝާއާ ބުނެލިއެވެ. އަދި އޭނަގެ ފިޔަވަޅުތައް އަވަސްކޮށްލަމުން ގޭގެ މައިދޮރާއި ދިމާއަށް މިސްރާބު ޖެހިލިއެވެ.\n''އަވަހަށް ދަމާ، މިހާރު ގަޑި ޖެހެން ވެސް ކައިރިވަނީ...'' ދޮރާށި ހުޅުވާލާފައި ނިކުތް ޝާޢާ ފެނުމާއެކު ސްކޫޓީގައި އިން އައިޝާ ބުނެލިއެވެ. ޝާޢާ އާއި އައިޝާގެ އެކުވެރިކަން ބަދަހިވެގެން އައިސްފައިވަނީ ސްކޫލް ދައުރުން ފެށިގެންނެވެ. އެކުގައި އުޅުނު ގިނަ ރަހުމައްތެރިންގެ ތެރޭން ރަށުގައި އުޅޭ ހަމައެކަނި އެކުވެރިޔާއަކީ ވެސް އައިޝާ އެވެ.\nޝާޢާ އަދި އައިޝާ މަސައްކަތްކުރަނީ ރަށުގެ ދެކުނުގައި އަލަށް ހުޅުވި އެއާރޕޯޓުގައެވެ. އެއީ ރަށުގެ އަވަށްތަކުން އެންމެ މަދު އާބާދީ އޮންނަ އަވަށެވެ. ގެތައް މަދުވެފައި ޖަންގަލި ބޮޑު ސަރަހައްދެކެވެ.\n''ޖާބިރު އެހިންތަ ޝާޢާ ގާތު ރޭގައި ހަޅޭއްލެވި ސަބަބެއް؟...'' ތަށިތައް ނަގަން އުޅުނު ހަދީޖާ ކާމޭޒު ދޮށުގައި ނަންބަރު އައިނުއަޅައިގެން ދުވަހު ނޫސް ކިޔަން އިން ޖާބިރާ ސުވާލުކޮށްލި އެވެ. ޖާބިރު އޭނަގެ ނަޒަރު ނޫހުގެ ސަފުހާތަކާއި ވަކިކޮށްލަމުން ހަދީޖާއަށް ބަލާލިއެވެ.\n''ބުނީ ހޯނެއް ފެނުނީއޭ... އެމަންޖެ ދޮގެއް ނަހަދާނެ...'' ހަދީޖާގެ ހާސްކަން ފާހަގަވުމުން ޖާބިރު ޖަވާބުދިނެވެ. އޭނަ މަސައްކަތްކުރީ އަންހެނުންގެ ހިތްހަމަޖައްސައިދޭށެވެ. ހަދީޖާ އެވިސްނަނީ ކޮންކަމަކާއިމެދުގައި ކަން އޭނައަށް ރަގަޅަށް އެނގުނެވެ.\n''ހަދީޖާ މާބޮޑަށޭ ކަންތަކާ ތިވިސްނަނީ، ކަމެއް ވަންޏާ މަށަށް ނޭނގިއެއް ނުދާނެ...'' ހަދީޖާގެ އަތުގައި ހިފާލަމުން އެއަތަށް ޖާބިރު ފިތާލީ އޭނަގެ ބަހަށް އިތުބާރުކުރާށޭ ބުނާ އުސޫލުންނެވެ. ފުން ނޭވާއެއް ދޫކޮށްލުމަށްފަހު ހަދީޖާ ގޮޑިއެއް ދަމާލަމުން އޭގައި އިށީނެވެ.\n''އަހަރެން ވަރަށް ބިރުގަނޭ... މިހާރު ޖާބިރަށް ވެސް ކަންތައް ބެލެހެއްޓެނީ ކިރިޔާ... އަހަރުމެން ދެމީހުން ވެސް މިތިބީ މުސްކުޅިވެ ގައިބާރު ދޫވެފަ... އެމަންޖެގެ މުސްތަޤުބަލާ މެދު އަހަރެން ބިރުގަނޭ...'' ހަދީޖާގެ އަޑުގައި މަޑުމޮޅިކަން ވިއެވެ.\nހަދީޖާގެ ޖުމްލައާއެކު ޖާބިރުގެ މޫނުމަތިން ވެސް މާޔޫސްކަމާއި މޮޅިވެރިކަމުގެ ނިޝާންތައް ފާޅުވިއެވެ. އޭނަ ހަށިފުރާ ނޭވާއެއް ދޫކޮށްލި ހިނދު ޚިޔާލުތަކުގެ ވާފަށްތައް ގުޅިލާމެހި ސިފަވާން ފެށީ އެއްގޮތަކަށް ވެސް އޭނަ ހަނދާންކުރަން ބޭނުންވި ދުވަސްތަކެއް ނޫނެވެ. އެހިތި ހަދނާންތަކާ ދުރަށް ދާން އޭނަ ބޭނުން ވިއެވެ. އެއީ އޭނަގެ މުޅި ހަޔާތުގައި ވެސް ކުރިމަތިލާންޖެހުނު އެންމެ ގިލަންވެރި ދުވަސްތަކެވެ. އޭނަގެ މުޅި ޢާއިލާ ބަރުބާދުވެގެން ދިޔަ ދުވަސް ވެސް މެއެވެ.\n''ޖާބިރު... ހަމަ އެންމެ ސުވާލެއް ކުރަން އަހަރެން ބޭނުމީ، އަހަރުމެން ނެތް ދުނިޔެއެއްގައި ޝާޢާއަށް އުފާވެރި ޚަޔާތެއް ލިބޭނެތަ؟...'' ޖާބިރުގެ މޫނަށް ފަރުވާތެރިކަމާއެކު ބަލާލަމުން ހަދީޖާ އެހިއެވެ. އެސުވާލުގެ ޖަވާބަށް އޭނަގެ ކެތްތެރިކަން ކުޑަވެފައިވާކަން ހާމަކޮށްދެނީ އެމޫނުން ފެންނަމުން ދިޔަ ޝުއޫރުތަކުންނެވެ. މިހާރަކަށް އައިސް އޭނަގެ ހިތުގެ ހަމަޖެހުން ގެއްލިފައިވާ މައިގަނޑު ސަބަބަކީ ވެސް އެއީއެވެ. ފެންނަމުންދާ އިންޒާރުތަކުގެ ރަނގަބީލުތައް ނުފެންނަ ކަމަކަށް ހެދޭކަށް ނެތެވެ. ހަމައެއާއެކު މާޒީގައި ކަންވެދިޔަ ގޮތް ހަނދާން ނައްތާލާފައި ދިރިއުޅުމާއިގެން ކުރިއަށް ދެވޭކަށް ވެސް މެއެވެ. އޭނައާއި ޖާބިރުގެ ދިރިހުރުމުގެ ހުޅުކޮޅު އެވަނީ ނިވެން ކައިރިވެފައެވެ. ޖާބިރު ފާޅުނުކުރިކަމުގައި ވިޔަސް އޭނައަށް ޖާބިރުގެ ދެލޮލުން މާޔޫސްކަމާއި ނާއުއްމީދުގެ އޮއިވަރު ފާހަގަ ކުރެވެއެވެ. ޝާޢާގެ މުސްތަޤުބަލާ މެދު ބިރުގެންފައިވާ މިންވަރު ވެސް މެއެވެ. އެއްއިރެއްގައި ވެސް ޖާބިރުގެ ހުނަރާ މެދު ޝައްކު އުފައްދާކަށް އޭނަ ބޭނުމެއް ނުވެއެވެ. އޭނަގެ ޢާއިލާއަށް އެހިސާބަށް ވެސް އާދެވިފައިވަނީ ޖާބިރުގެ ހުޝިޔާރުކަމާއި ޤާބިލުކަމުންނެވެ. އެހެނަސް ޖާބިރުގެ އިހުހުރި ހަކަތައެއް މިހާރަކު އެހަށިގަނޑަކު ނުވެއެވެ. އަންނަން އުޅޭ ގަދަފަދަ ތޫފާނާ ކުރިމަތިލާނެ ހިތްވަރެއް ވެސް މެއެވެ. ޖާބިރު އެދަނީ މުސްކުޅި ބަލީގެ ޝިކާރައަކަށް ވަމުންނެވެ. ހުރިހާކަމެއް ބޮއްސުންލައިގެން ހިނގައިދާނެކަމުގެ ބިރު އޭނަގެ ހިތުގައި ވަކިހިއްޕާލާފައި އެވަނީ އެސަބާ ހުރެއެވެ. އެމީހުން ނެތް ދުނިޔެއެއްގައި ހުރިހަމައެކަނި މާމަ ދަރިފުޅަށް ވެދާނެ ގޮތަކާމެދު އޭނަ ބިރުގަނެއެވެ.\n''ޖަވާބެއް ދީބަލަ...'' އެތައް މިނެޓެއް ފާއިތުވެ ދިޔަފަހުން ވެސް ޖާބިރުގެ ފަރާތުން އިޝާރާތެއް ނުލިބުމުން ޖާބިރުގެ އަތުގައި ހާދީޖާ ހިފާލިއެވެ. ހަދީޖާގެ އެހަރަކާތުން ޖާބިރަށް ސިހުމެއް ލިބުނެވެ. ފުންނޭވާތަކެއް ދޫކޮށްލަމުން ހަދީޖާއަށް ދޭނެ ޖަވާބަކާ މެދު ވިސްނާލަން ޖެހުނެވެ. އޭނަގެ ހިތުގައި ވަންހަނާ ކުރެވިފައިވާ އުދާސްތައް ހަދީޖާއާ ހިއްސާކުރެވޭކަށް ނެތެވެ. އޭގެ ސަބަބުން ގޭގެ މަސްލަހަތައް ބޮޑު އިންޤިލާބެއް އައިސްދާނެތީއެވެ. ބިރުވެރިކަން އުފެދިދާނެތީއެވެ. އެއާއެކު އޭނައަށް މިފަހަރު ވެސް މަޖުބޫރުވީ އޭނަގެ އަންހެނުން އަނދިރީގައި ބަހައްޓާށެވެ.\n''ހަދީޖާ ކަންބޮޑުނުވެބަލަ... މިހާ ތަނަށް ވެސް ހުރިހާކަމެއް ބަލަހައްޓަމުން މިއަންނަނީއެއްނު، އަހަރެން އެދޭނީ އެންމެ ކަމަކަށް، ކުރިން ވެސް އަހަންނަށް އިތުބާރުކުރި ފަދައިން މިފަހަރު ވެސް އަހަންނަށް އިތުބާރުކުރޭ...'' ޖާބިރު އެދުނެވެ.\n''އަހަންނަށް ތިކަން އެނގެޔޭ، އެކަމަކު ދުނިއުމުރަކަށް ހުރިހާކަމެއް އެގޮތުގައި ދެމިއެއް ނޯންނާނެއެއްނު، ކޮންމެވެސް އެއްދުވަހަކުން އަހަރުމެނަށް ހަޤީޤަތާ ކުރިމަތިލާން ޖެހޭނެ، އެދުވަހުން ޝާޢާއަށް އަހަރުމެން ދޭނީ ކޮން ޖަވާބެއްތަ؟... ހުރިހާ ނުރައްކަލަކުން ވެސް އެމަންޖެ ސަލާމަތްކުރަން އަހަރެން ބޭނުން...'' ހަދީޖާގެ ހިތުގައި އުފެދުނު އުދާސްކަން އޭނަގެ ލޮލުން ކަރުނައިގެ ސިފައިގައި ބޭރުވާން ފެށިއެވެ. މިމަންޒަރު ބަލަން އިން ޖާބިރުގެ ހިތަށް އަސަރުނުކޮށެއް ނުދިޔައެވެ. އަވަސްއަވަހަށް ހަދީޖާގެ ގާތަށް ޖެހިލަމުން އެހިތަށް ލިބިފައިވި މާޔޫސްކަމަށް ލުއިކަމެއް ގެނެސްދެވޭތޯ އޭނަ މަސައްކަތް ކުރިއެވެ. އުނދަގޫކަމެއްކަން އެނގޭ އިރު ވެސް މެއެވެ. އެއީ އޭނަގެ ހަޔާތުގެ ދުވަސްވީ ބައިވެރިޔާއެވެ. މުސީބާތުގެ ވަގުތުގައި ހަދީޖާއަށް މަދަދުވެރިވުން އެއީ އޭނަގެ މައްޗަށް ލާޒިމުވެފައިވާ ކަމެކެވެ.\n''މާޒީގައި ކަންވެދިޔަ ގޮތް ތަކުރާރުވެދިކަ ނުދޭނަން!، އިރާދަކުރެއްވިއްޔާ ހުރިހާކަމެއް ވެސް ރަގަޅުވާނެ...'' ހަދީޖާގެ އަތުގައި އޯގާތެރިކަމާއެކު ފިރުމާލަމުން ޖާބިރު ވާހަކަދެއްކިއެވެ. އޭނައަށް ހަދީޖާ ވިސްނަމުން އެދަނީ ކޮންކަމަކާއި މެދުގައިކަން ރަގަޅަށް އެނގުނެވެ. އެއުދާސްތަކުގެ ފަހަތުގައި ފޮރުވިފައިވި ސިއްރުތައް ވެސް މެއެވެ. އެއީ އޭނައާއި ވެސް ވަކިނުވާ ޖަޒުބާތުތަކެކެވެ.\n''އޭ، ކޮން ކަމަކަށް ގެއްލިފަތަ ތީންނަނީ؟، މަށަށް ނާންގާ ކަންތައްގަނޑެއް ހިންގަނީތަ؟، އަނެއްކާ މިއުޅޭ ޔޫނުސްއަށް ޖަވާބެއް ދިނީތަ؟...'' މެންދުރުގެ ކެއުމަށް އިންސާފުކުރަން އައިޝާއާއި ޝާޢާ ތިބީ އެއާރޕޯޓް ރެސްޓޯރެންޓްގައެވެ. ވަގުތުގެ ގޮތުން އެތާނގައި ގިނަ އަދަދެއްގެ މީހުން ހޭލަމޭލަވަމުން ދިޔައެވެ. އިރުކޮޅެއް ފަހުން އަތުގައި އޮތް އޫ، ތަށީގެ ތެރެއަށް ދޫކޮށްލަމުން އައިޝާ އަނެއްކާ ވެސް ޝާޢާއަށް ބަލާލީ އޭނަ ކުރި ސުވާލުގެ ޖަވާބު ނުލިބުމުންނެވެ. އެހެނިހެން ދުވަސްތަކާއި ނުބައްދަލު އާދަތަކެއް ޝާޢާގެ ފަރާތުން އޭނައަށް ފެންނާތީއެވެ. ޝާޢާއަކީ އަނގަގަދަ ކުއްޖެކެވެ. އަބަދު ވެސް އެމޫނުގައި ތަފާތު ޖޯޝެއް ވާނެއެވެ. ނަމަވެސް މިއަދު ހީވަނީ ކަމަކާ މެދު މާބޮޑަށް ފިކުރު ހިންގުމުގެ ސަބަބުން ރޫހު ގެއްލިފައިވާހެންނެވެ. އައިޝާއަށް ހައިރާންކަން ލިބުނީ ވެސް އެސަބަބާ ހުރެއެވެ.\n''ޝާ!، ވަޓްސް ރޯންގް، ގޭގަ ކަމެއް ވީތަ؟، މާމައާއި ކާފަ އަނެއްކާ ބަލީތަ؟...'' އައިޝާގެ އަޑުގައި މިފަހަރު ކަންބޮޑުވުން އެކުލެވިފައި ވިއެވެ.\n''ގޭގަ ކަމެއް ދިމައެއް ނުވޭ، މާމަމެން ވެސް ރަގަޅު އެކަމަކު ރޭގަ ފެނުނު ހުވަފެނެއްގެ ސަބަބުން މޫޑު ކަޓާފަ މިހުރީ، އޭގެ މަތިން ހަނދާން ނެތިފަ ހުރެފަ ކުއްލިޔަކަށް ހަނދާން ވާން ފެށީ... ވިސްނަން ބޭނުން ނުވިޔަސް ވިސްނެނީ... ހީވަނީ ހަޤީޤަތެއް ހެން...'' ސިކުނޑީގައި ހުރިހާކަމެއް ބައްކޮށްގެން ހުންނަން ވެއްޖެއްޔާމު އާޚިރު ނަތީޖާ ރަގަޅުނާވެކަން ދޭހަވުމުން އައިޝާއާއި އޭނަގެ އިހުސާސްތައް ޝާޢާ ހިއްސާކުރިއެވެ. ޝާޢާގެ ވާހަކަތައް އަޑުއަހަން ހުރި އައިޝާ ފެށީ ހޭށެވެ. އެއާއެކު ހިތްހަމަނުޖެހުނު ފަދައަކުން ޝާޢާ ލޯއަޅާލިއެވެ.\n''ޝާ ވެސް ދޯ، ހުވަފެނަކީ ބިލާހެކޭ، ތީ އިހަށް ދުވަހު މިތާ މިއުޅޭ ޖާވިދު މިއަވަށު ކުއްޖަކު ޖިންނި މޮޔަވެއްޖެޔޭ ބުނީމަ އެކަމާ ވިސްނަމުން ގޮސް ފެނުނު ހުވަފެނެއް، އެހެންނޫނަސް އަހަރެން ޤަބޫލުކުރާކަމެއް ނޫން ތީ... ޒަމާން މިދަނީ ބަދަލުވަމުން، އިހުގެ ބޯދާ ވިސްނުންތައް ދޫކޮށްލަން އެބަޖެހޭ... ރަގަޅަށް ވިއްޔާ ޖާވިދު އެބުނާ ކުއްޖާ ވެސް މަޝްހޫރުވާން ޖެއްސި ސްޓަންޓެއްކަމަށް އެވާނީ، އަހަރުމެން ވެސް އިރުއޮއްސޭ ގަޑީގަ ދިޔަވަރުހިކިފަ އޮތިއްޔާ ދަމެއްނު ފަރުހިލަން، ދުވަހަކު އެބުނާ ޖިންނިއަކާ ދިމާވިތަ؟، ނުވެއެއްނު... މީހުން ދައްކާ ކޮންމެ ވާހަކައަކަށް އިތުބާރެއް ވެސް ނުކުރެވޭނެ، ޕްރޫފް ބޭނުންވާނެ ދޯ، ޝާ ވެސް ދެން ބޯގޯސް ކަންތަކާ މެދު ނުވިސްނާ...''\nގެނެސްފައި ހުރި އޮރެންޖު ޖޫސްތަށްޓަށް ލާފައި ހުރި ހޮޅީގައި ތުންޖަހައި ކޯވަރެއް ބޯލުމަށްފަހު އައިޝާ ވާހަކަ ދެއްކިއެވެ. އޭނައަށް ޝާޢާގެ ވާހަކަތައްވީ މަޖާ ކަމަކަށެވެ. އެކަމަށް އިތުރު ސަމާލުކަމެއް ވެސް ނުދިނީ އެހެންވެއެވެ. އޭނައަކީ އެއްއިރެއްގައި ވެސް ރޫޚާނީ ކަންތައްތަކުގެ ހަޤީޤަތް ޤަބޫލުކުރާ މީހެއް ނޫނެވެ. އޭނަ ޤަބޫލުކުރާ ގޮތުގައި އެއީ ކުރީގެ ދިވެހިންގެ ބޯދާ ވިންސުމެވެ. މިހާރު ޒުވާނުން އެއަށްވުރެ މިނިވަން ޚިޔާލެއް ގެންގުޅެން ޖެހެއެވެ. އޭނަ ޝާޢާއަށް ވިސްނައިދޭން އުޅުނީ ވެސް އެކަމެވެ.\n''އެކަމަކު ހާދަ ހަޤީޤަތާ އެއްގޮތޭ، ހީވީ އެތާނގައި އަހަންނަށް ހުރެވުނުހެން...'' ޝާޢާއަށް އަދިވެސް އޭނަގެ ޚިޔާލުތަކުގެ ދުނިޔެއިން ނުނިކުމެވެއެވެ. އެބިރުވެރިކަން ތަޖުރިބާ ކުރަންޖެހުނީ އޭނައަށްކަމުގައި ވީތީ އެވެ.\n''ވިލް ޔޫ ޖަސްޓް ލެޓް އިޓް ގޯ؟... އެންމެފަހުން ތިކަމާ ހުރެ ޝައްކުބަލި ވެސް ޖެހިދާނެ، އޭރަށް މިރަށުގަ އަޑު ފެތުރިދާނެ ޝާ ޖިންނި މޮޔަވެއްޖެޔޭ ކިޔާފަ... ގިނަފަހަރު މި ޖިންނިއޭ ބުނެގެން ވާ ކަންތައްތަކަކީ އަސްލު ނަފުސާނީ މައްސަލަތަކޭ... އިހު މީހުންނަށް ނޭނގޭތީ ފަންޑިތައާ އެއްޗެހި ހަދާ އުޅުނީ... ތި ބޭކާރު ވާހަކަތަކަށް ވުރެން ވިސްނަން ހުރި އެހެނިހެން ކަންތައް ވެސް އެބަހުއްޓެއްނު، ލައިކް ޔޫނުސް... މިހާރު ޔޫނުސްއަށް ދޭނެ ޖަވާބަކާ މެދު ވިސްނާލިންތަ؟...... އެސޮރު މިއަދު ނުވެސް ފެނޭ، އަނެއްކާ އޭނައަށް ކިހިނެއް ވީބަ؟، އެހެންޏާ އަބަދު ހުންނާނީ ޝާގެ ފޫބުޑުގަ ވިއްދާލާފަ...'' އައިޝާގެ ޖުމްލައިން މިފަހަރު ޝާޢާ ގާތަށް ހިނިއައެވެ. އެއީ ހެޔޮ ބަދަލެއްކަމުގައި އައިޝާ ނިންމިއެވެ. އެއާއެކު އޭނަ އިތުރަށް ޔޫނުސްގެ މައުޟޫޢުއަށް ވާހަކަދެއްކިއެވެ. އެއީ ޝާޢާ ގަޔާވާ ކަމެއްކަން އެނގޭތީއެވެ. ހަމައެއާއެކު ޝާޢާގެ ޚިޔާލުތަކުގެ ސަމުގާ ޔޫނުސަށް އަނބުރާލެވޭނެތީ ވެސް މެއެވެ.\n''ޔޫނުސް ކޮއްކޮއަކު ބަލިވެގެން ހޮސްޕިޓަލުގަ އެޑްމިޓްކޮށްފަ އޮތީ... އަދި އެތަނަށް ވެސް ނުދެވިގެން މިއުޅެނީ، މިއަދު ހަވީރު ވާނެ ގެއަށް ދާއިރު ހޮސްޕިޓަލަށް ވަދެލާފަ ދާން...'' ޝާޢާ ބުނެލިއެވެ.\n''ހޫނނނ، ތީ ހަމަ ޔޫނުސްގެ މޫނު ބަލަން ކެތްނުކުރެވިގެން ދައްކާ ވާހަކައޭ...'' ދިމާކުރާ ރާގަކަށް އައިޝާ ބުނެލިއެވެ. އެއާއެކު ޝާޢާގެ ތުންފަތަށް ރަކި ހިނިތުންވުމެއް ވެރިވާން އުޅުނެވެ.\n''ދެން ކޮން ދުވަހަކުން ޖަވާބު ދޭނީ؟، މިހާރު އޭނަ ލޯބި ވެސް ހުޝަހެޅީ، ގިނަ ދުވަސްވަންދެން ތިހެން ހިމޭނުން ހުރުން ރަގަޅެއް ނުވާނެ...... އެނގޭތަ މިތާ މިއުޅޭ ބަޑި ނަދުހާ ވަރަށް މޭކަރައިގަނެގެން އުޅެނީ ޔޫނުސް ޝާއާއެކު އުޅޭތީ، އޭނަގެ ފްރެންޑެއް މަ ގާތު ބުނީ... އެފަނިގަނޑުގެ ބަލާވެރިކަން ނުޖެހެނީސް އަވަހަށް ޔޫނުސްއަށް ޖަވާބެއްދޭން އުޅޭ، އެހެންނޫނީ ތެޔޮނާށި ކާޅު ގެންގޮސްފާނެ، އޭރަށް ފަހުން ހިތާމަކުރަން ޖެހިދާނެ...'' އޭނައަށް ބަލަން އިން ޝާޢާ އާއި ހަތަރުކަޅި ހަމަކޮށްލަމުން އައިޝާ ބުނެލިއެވެ. އޭނަގެ މަގުސަދުކަމުގައިވީ ޝާޢާއަށް ވިސްނައިދިނުމެވެ.\n''އޭނައަށް ލާހިކެއް ނޫން މަގޭ ހައްޤަކަށް އަތްގަދަ ކުރާކަށް...'' ނަދުހާގެ ނަން އިވުމުން ވީ ފޫއްސެއްގެ ބޮޑުކަމުން ޝާޢާގެ ހިތުގައި ވަންހަނާވެފައި އޮތް ސިއްރު އޭނަގެ ދުލުކުރިން ބޭރުވެއްޖެއެވެ. އެއާއެކު އައިޝާ ދެލޯބޮޑުކޮށްލިއެވެ. އޭގެ އިރުކޮޅެއް ފަހުން އޭނަ އަތްތިލަބަޑި ޖަހާލަމުން ކަރުން ތޫލި ހަޅޭކެއްގެ އަޑު ނެރެލުމާއެކު މޭޒުމަތީ އޮތް ޝާޢާގެ އަތުގައި ހިފާލިއެވެ. ވަށައިގެން ހުރި މޭޒުތަކުގައި ތިބި މީހުންގެ ނަޒަރުތައް ދެއެކުވެރިންނަށް އަމާޒުވިއެވެ. އެހެނަސް އެކަމަކަށް އެއިން އެކަކު ވެސް ސަމާލުކަމެއް ނުދިނެވެ. މީހުންގެ ނަޒަރިއްޔާތަކީ މުހިންމުއެއްޗެއްކަމުގައި ނުވާތީއެވެ.\n''އޯ...މައި...ގޯޑް... ދެން އަވަހަށް ތިކަން ޔޫނުސްއަށް އަންގަންވީ، މަށަށް ހީވަނީ އޭރުން އޭނަ އުފަލުން ގޮސް މޮޔަވެދާނެހެން، އޭނަ ކިހާ ދުވަހެއް ވެއްޖެ ޝާ ފަހަތުން އުޅޭތާ، އޭނަ ހިތްވަރުއެލުވާނުލުމުން އެންމެފަހުން ޝާގެ ހިތް ވެސް އަތުލައިފި... ތިދެމީހުން ވަރަށް ގުޅޭނެ...''\nއައިޝާގެ އަޑުގައި ވަނީ އުފާވެރިކަމެވެ. އޭރު ޝާޢާގެ ތުންފަތްމަތީގައި ވެސް ހިނިތުންވުމެއް ވިއެވެ. ހަޔާތުގެ ބައިވެރިޔަކު ޚިޔާރުކުރަން އޭނަ ކަނޑައަޅާފައިވާ ހުރިހާ ޝަރުތުތަކާއި މިންގަނޑުތަކަށް ފެތޭ ހަމައެކަނި ފަރާތަކީ ޔޫނުސް އެވެ. އިސްކޮޅު ދިގުވެފައި ލިބިފައިވަނީ އޭނަ އެންމެ އެދޭ ފަދަ ޒަމާނަށް ފެތޭ ހަށިގަނޑެކެވެ. ލޮލަށް ފިނިކަމާއި ރާހަތު ގެނެސްދޭނެ ފުރިހަމަ ސޫރައެކެވެ. ހިތުގެ ވިންދުތައް އަވަސްކުރުވާނެ ފަދަ ތޫނުފިލި ދެލޮލެވެ. އެހުރިހާ ސިފަތަކުގެ ތެރޭން ވެސް އޭނައަށް އެންމެ ކަމުދަނީ ޔޫނުސްގެ ސަމާސާ މިޒާޖެވެ. އޭނައަށް ބަހައްޓާ ހާއްސަ އަހައްމިޔަތުކަމެވެ. އޭނަގެ ހިތާ ކުޅެލުމުގެ ބާރު ޔޫނުސްއަށް ލިބުނީ ވެސް އެސަބާހެދިއެވެ.\nއިރުއޮއްސެ ދުނިޔެމަތި ހަމަހިމޭންވަމުން ދިޔަ ވަގުތެވެ. އިރުގެ ވަދާއީ ސަލާމުގެ ނިޝާންތައް ލަސްލަހުން ޖައްވުމަތިން ފޮހެވެން ފަށައިފިއެވެ. މަޑުމަޑުން ރޭގަނޑުގެ ހަމަހިމޭންކަމާއި އަނދިރިކަމުގެ ތެރެއަށް ދުނިޔެ ގެނބެމުން ދިޔަ ހިނދު ތަރިތަކުގެ ވިދުން ވެސް ފާޅުވާން ފަށައިފިއެވެ.\nއަނދިރިކަން ވެރިވަމުން އައި ގޯތި ތެރެއަށް ނިކުތް ޖާބިރު އުދަރެހަށް ނަޒަރު ހިންގާލިއެވެ. އޭރު ގޯތީގައި ހުރި އަނބުގަސްތަކުގެ ގޮފި ތަކުގެ ތެރޭން ޖައްވުން ފޭދެމުން ދިޔަ އިރުގެ ދަޅަތަކުގެ ކުލަވަރު ފެނެއެވެ. ފުންނޭވާއެއް ދޫކޮށްލަން އުޅުނު ޖާބިރަށް ސިހުމެއް ގެނުވީ ހަމަހިމޭން މާހައުލުގެ ތެރޭން ކާޅެއް ގޮވަލީ އަޑަށެވެ. އެއާއެކު އޭނަގެ ނަޒަރު ގޮސް ހުއްޓުނީ ފެންޑާއާއި އެންމެ މަގަތަށް ހުރި އަނބުގަހުން ފުރާޅުމައްޗަށް ތިރިވެގެން ގޮސްފައި އޮތް ގޮތްޕަކަށެވެ. އޭރު ގޮފީގައި އިން ކާޅު ބަލަހައްޓައިގެން އިނީ ސީދާ ޖާބިރަށެވެ. ކަޅިޖަހާލުމެއް ނެތި ޖާބިރު އެސޮރާ ދިމާއަށް ބަލަހައްޓައިގެން ހުރެފައި އަވަސް ފިޔަވަޅުތަކެއްގައި ގޭގެ މައިދޮރާއިދިމާއަށް މިސްރާބު ޖެހިއެވެ. އެހިނދު ކާޅު ވެސް ގަހުގެ ތިރީ ގޮފި ދޫކޮށް އުދުއްސައިގަތީ މައްޗަށް އެރުމަށެވެ. ހީވީ ކުރި އަމުރަކަށް ތަބާވީ ހެންނެވެ. އިތުރު އިންސާނެއްގެ ބުއްދިއަށް ޤަބޫލުނުކުރެވޭނެ ކަންތައްތަކެއް އެމަދު ސިންކުތުކޮޅުގައި ހިނގިއެވެ.\nމައިދޮރު ކައިރިއަށް ހުއްޓިލަމުން ޖާބިރު ފަރުވާތެރިކަމާއެކު ބަލާލީ ބޯގަންވިލާ ގަހަށެވެ. އެއަށްފަހު އޭނަ ގަހުގެ މައިމުލާއި ދިމާއަށް ގުދުވެލިއެވެ. އެއާއެކު އޭނައަށް ފެނިގެން ދިޔަ މަންޒަރުން ހިތް ނުތަނަވަސް ވިއެވެ. މޫތަކަށް ބައްޔެއްޖެހިފައިވާ އުސޫލުން ބާރުދޫވެ މަރުވުމުގެ ނިޝާންތައް ވާތަން ފެނިއެވެ. އަވަސްއަވަހަށް ކޮޅަށް ތެދުވަމުން އިރުދޭމާގަސް ކައިރިއަށް ހުއްޓިލަމުން ހަމަ އެފަދައިން ކަންތައް ކުރިއެވެ. އޭރު ޖާބިރުގެ މޫނުމަތިން ކަންބޮޑުވުން ފާޅުވާން ފަށައިފިއެވެ. އަނދިރިކަންވެރިވާން ފަށާފައި އޮތް އުޑަށް ބަލާލަމުން އަވަސްއަވަހަށް އޭނަ މައިގެއަށް ވަންނަން ހިނގައިގަތެވެ.\n''ޝާޢާ، ކޮންތާކުތަ ތިހުރީ؟...'' ބޮޑުކޮޓަރީގައި ހުރި ޖާބިރު އޭނަ ފޯންކޯލުކުރަން ގެންގުޅޭ ނޮކިއާ ބައްތި ފޯނުން ޝާޢާއަށް ގުޅާލަމުން ސުވާލުކުރިއެވެ. އޭނަގެ އަޑުން ލިބިފައިވި ނުތަނަވަސްކަން އޭނަ ސިއްރުކުރިއެވެ.\n''ހޮސްޕިޓަލުގަ މިހުރީ...'' އާދައިގެމަތިން ކާފަ އޭނައަށް އަންގާފައި އޮންނަނީ އިރުއޮއްސެންވާއިރަށް ގެއަށް އައުމަށެވެ. މިފަހަރު ވެސް އޭނައަށް ހީވީ ލަސްވެގެން ގުޅަނީ ކަމަށެވެ.\n''އެކަނިތަ؟... ހޮސްޕިޓަލުގަ ކީއްތިކުރަނީ؟...'' ޖާބިރަށް އަހާލެވުނެވެ.\n''އައިޝާއައެކު ރައްޓެއްސަކު ގާތަށް އައިއްސަ، އިރުކޮޅަކުން ގެއަށް ދާނަން...'' ޝާޢާ މައުލޫމާތު ސާފުކޮށްދިނެވެ. ޝާޢާއެކު މީހަކު ހުރުމުން ޖާބިރަށް ކުޑަ ނަމަވެސް ހަމަޖެހުމެއް ލިބުނެވެ. ލަސްނުވެ އައުމަށް ބުނެލަމުން ޖާބިރު ފޯންކޯލު ކުރުކޮށްލިއެވެ.\n''ހަދީޖާ...'' ކޮޓަރިއަށް މިސްރާބުޖަހަމުން ހަދީޖާއަށް ޖާބިރު ގޮވާލިއެވެ. ނަމާދުން ފޭބި ހަދީޖާއަށް ޖާބިރުގެ އަޑު އިވުމުން ކޮޓަރިން ނިކުންނަން އުޅުނެވެ. އޭނައަށް ދޮރުމައްޗަށް ނިކުމެވުނު އިރު ޖާބިރު އައިސް ވަންނަނީއެވެ.\n''ވަރަށް ދެރަ ގޮތެއް ވެގެން މިއުޅެނީ...'' ޖާބިރުގެ ހާސްކަން ފެނި ހަދީޖާއަށް ހައިރާންކަން ލިބުނެވެ. އޭނަ ސުވާލުކުރަން އުޅެފައި ވެސް ޖާބިރަށް އެތެރެއަށް ވަންނަން ތަންދައްކާލިއެވެ. އެއާއެކު އެނދުގައި ގޮސް އިށީން ޖާބިރަށް ބަލަން ހުރެފައި އެނދާއި ދިމާއަށް ހިނގައިގެންފިއެވެ.\n''ކަންތައްތައް ވަރަށް ގޯސް... ޝާޢާ އަހަރުމެނަށް ކަމެއް ސިއްރު އެބަކުރޭ، ރޭގަ ހަޅޭއްލެވީ ހޯނެއް ފެނިގެނެއް ނޫން...'' ހަދީޖާއަށް ބަލާލަމުން ޖާބިރު ވާހަކަދެއްކިއެވެ. ސިއްރުކުރަން ބޭނުންވިކަމުގައި ވިޔަސް މަސްރަހު ގޮސްފައި އޮތް ނާޒުކު ހާލަތުގެ ގޮތުން އިތުރަށް ހަނުހުންނާކަށް ޖާބިރަށް ނުކެރުނެވެ. ހަޤީޤަތް އެނގުމުގެ ހައްގު ހަދީޖާއަށް އޮތީތީއެވެ. ބޯމަތިކުރުވަމުން އަންނަ ގަދަ ތޫފާނީ ކެރީގެ ހަމަލާތަކުން ރައްކާތެރިވާން ދުރާލާ ފިޔަވަޅުއެޅެން އޮންނާނީ އޭރުންނެވެ.\n''ކޮންކަމެއް؟...'' ހަދީޖާއަށް އަހާލެވުނެވެ. ޖާބިރުގެ ޖުމްލައިން އޭނައަށް ޝޮކެއް ލިބިފައި ވިއެވެ.\n''ގޭގެ މީހުންގެ ރައްކާތެރިކަމަށް އަހަރެން ހަދާފައި ހުރި ކަންތަކުގެ ބާރު އެދަނީ ކެނޑެމުން...'' ޖާބިރުގެ އަޑުގައި ސީރިޔަސްކަން ވިއެވެ. އޭގެ ސަބަބުން ހަދީޖާގެ ހިތުގެ ތެޅުން އަވަސްވަމުން ދިޔައެވެ.\n''އެއީ ކީއްވެ؟... ޖާބިރު ބުނީމެއްނު އެހެން ނުވާނެއޭ... ދެން ކީއްވެ؟...'' ނުތަނަވަސްވެފައިވި އަޑަކުން ހަދީޖާ ސުވާލުކުރިއެވެ. ''ޝާޢާ؟...''\n''މުސްކުޅިވުމުން އެހުރިހާކަމަކަށް އަހަރެންގެ އަތްމަތީގައި އޮތް ބާރު މިދަނީ ކެނޑެމުން، އަހަރެން ކުރިން ކުރި ކަންތައް ކުރަން މިހާރު ހަށިގަނޑު ތަނެއް ނުދޭ...... އެމީހުންގެ ބާރު އޭގެ ސަބަބުން އެދަނީ ގަދަވަމުން... ޝާޢާގެ މައްޗަށް ނުފޫޒު ފޯރުވަމުން އެދަނީ އެހެންވެ... އަހަރެން މިވާހަކަ ބުނަން ހުންނަތާ ގިނަ ދުވަސްތަކެއް ވެސް ވެއްޖެ، އެކަމަކު ހިމޭނުން ހުރީ ހަދީޖާއަށް ނުތަނަވަސްކަމެއް ލިބިދާނެތީ، އެކަމަކު އަހަރުމެން ދެމީހުން ވެސް މިހާރު ތައްޔާރުވާން އެބަޖެހޭ... ޝާޢާގެ ސަލާމަތަށް އަހަރެން އިތުރުކަމެއް ހަދާނަން، އެކަމަކު ވަގުތު ބޭނުންވާނެ... މާދަމާއިން ފެށިގެން ހަފްތާއެއް ވަންދެން ޝާޢާއަށް އިރުއޮއްސޭދަޅައަށް ގެއިން ނުކުމުގެ ފުރުސަތު ދީގެންނުވާނެ...''\nޖާބިރު ބުނެލިއެވެ. ހަދީޖާއަށް އޭރު ރޮވެމުން ދިޔައެވެ. މާޒީ ތަކުރާރުވާކަށް އޭނަގެ ހިތެއް ނޭދެއެވެ. އެހެން ކަންތައް ވެއްޖެނަމަ އޭނަގެ ހިތް ހުއްޓިދާނެއެވެ.\n''މިކަމުން ސަލާމަތްވާނެތަ؟...'' ކަރުނަތައް ފޮހެލަމުން ހަދީޖާ އެހިއެވެ. އެއާއެކު ޖާބިރަށް ފުންނޭވާއެއް ދޫކޮށްލެވުނެވެ.\n''އާނ... މިހުރިހާ ދުވަހު ވެސް އެގޮތަކަށްނު ދެމިއޮތީ...'' ޖާބިރު ބުނެލިއެވެ. އެއީ އޭނަގެ ހިތުގައި އޮތް ހަޤީޤަތެއް ނޫނެވެ. ތެދު ހާމަކުރަންޏާ އޭނަ ޖެހޭނީ އޭނަގެ ނުކުޅެދުންތެރިކަން ބުނެދޭށެވެ. މުސްކުޅިވުމުން އޭނަ އެވަނީ ބަލިކަށިވެފައެވެ. އޭނަގެ އަދުއްވުން އެދަނީ އޭނަގެ މައްޗަށް ގަދަވެގަތުމަށް މަސައްކަތްކުރަމުންނެވެ. ނަމަވެސް ނޭވާހިނގަމުންދާހާ ހިނދަކު ބަލި ޤަބޫލުކުރާކަށް އޭނަ ބޭނުމެއް ނޫނެވެ. ޝާޢާގެ ރައްކާތެރިކަމަށްޓަކައި އޭނަގެ ފުރާނަ ޤުރުބާންކުރަން ވެސް އޭނަ އެހުރީ ތައްޔާރަށެވެ. އެމައުސޫމް ކުއްޖާއަށް ދެރައެއްލިބެން ނޭދޭތީއެވެ.\n''ހަދީޖާ... މީ ބިރުގަންނަންވީ ވަގުތެއް ނޫން، ހިތްވަރާއެކު ކުރިމަތިލާންވީ ވަގުތު...... ޝާޢާއަށް އަދި ބޮޑު ނުރައްކަލެއް ނެތް، ފިޔަވަޅު އަޅައިފިއްޔާ އެކަން އެގޮތުގައި ދެމި އޮންނާނެ...'' ކޮޅަށް ތެދުވެލަމުން ހަދީޖާގެ ކޮނޑުގައި ޖާބިރު ދެއަތުން ހިފާލިއެވެ. އަދި އޭނަގެ ހިތްވަރުކަމުގައި ވާށޭ ބުނެލީ އެދެލޮލުންނެވެ.


އިންތިޙާބަށްފަހު ދަތުރު މަންޒިލަކަށް ކާށިދޫ ދާއިރާ | Jazeera\tއިންތިޙާބަށްފަހު ދަތުރު މަންޒިލަކަށް ކާށިދޫ ދާއިރާ - Jazeera\nޙުސެއިން ޝާހް April 8, 2019 131 views0\nމަޖިލީސް އިންތިހާބު 2019 އަށްފަހު އެންމެ ގިނަބައެއްގެ ދަތުރު މަންޒިލަކަށް ވެފައިވަނީ ކާށިދޫއެވެ. މިކަމުގެ ސަބަބުތައް ބަޔާންކޮށް ދިނުމަކީ ދިވެހީންނަށް ކޮންމެހެން މުހިންމުކަމަކަށް ނުވާނެއެވެ. އެމް.ޑީ.ޕީ ޕުރައިމަރީގައި ވާދަކޮށް ޢަބްދުﷲ ޖާބިރުއަށް ވަނީ ޕުރައިމަރީގައި ނާކާމިޔާބީއާއި ކުރިމަތިލާންޖެހިފައެެވެ. ޕްރައިމަރީގައި ވާދަކޮށް ބަލިވީ ނަމަވެސް ޖާބިރުވަނީ ކޯޓް މަރުހަލާ ކަޑައްތު ކުރުމަށްފަހު މަޖިލީސް އިންތިހާބުގައި އަމިއްލަ ގޮތުން ވާދަކުރެވޭނެކަން ކަށަވަރުކޮށްފައެވެ.\nމީސް މީޑިއާގައި ޖާބިރުގެ ވައުދުތަކަށް ގިނަބައެއްގެ މަލާމާތާއި އެކުގައި ނަމަވެސް ޖާބިރުވަނީ އެތައް ބައެއްގެ ސަމާލުކަން ހޯދާފައެވެ. ކާށިދާ ދާއިރާއަށް ގެންނާނެ ތަރައްގީ ޖާބިރު ހާމަކޮށްފައި ވަނީ ޕީއެސްއެމް މަޖިލީސް ބަހުސް 2019 ގައެވެ. ރައްޔިތުން އޭނާއަށް އެދާއިރާގެ މެންބަރުކަން ދީފި ނަމަ އެއް ބިލިއަން ޑޮލަރުގެ ޕްރޮޖެކްޓް ކަށަވަރުކޮށް ދޭނެކަމަށް މަޖިލީސް ބަހުސްގައި ޖާބިރުވަނީ ވައުދުވެފައެވެ. މިނިވަން ކެންޑިޑޭޓެއްގެ ގޮތުގައި ހުރި ނަމަވެސް ޖާބިރުވަނީ ސަރުކާރަށް ފުރިހަމަ އެއްބާރުލުން ދޭނެކަމަށް ވައުދުވެވަޑައިގެންފައެވެ. ކާށިދޫ ދާއިރާއަށް މީގެ ކުރިން ޖާބިރު ހޮވިވަޑައިގަތީ ބައި އިލެކްޝަނަކުންނެވެ.\nދެ އަހަރުގެ ތެރޭގައި ވަރަށް ގިނަ ކަންކަން ދާއިރާ އަށް ކޮށްދެއްވާފައި ވާކަމަށް ގަބޫލުކުރާކަން 2019 ވަނަ އަހަރުގެ މަޖިލީސް އިންތިހާބަށްފަހު މިވަނީ ރައްޔިތުން ކަށަވަރުކޮށްދީފައެވެ. ގާފަރަށާއި ކާށިދޫއަށް އުމްރާނީ ގޮތުން ޖާބިރު ކޮށްދެއްވާފައިވާ އެތައް ކަމެއް އެބަހުރި ކަމަށް ޖާބިރުގެ އަންހެނުން ދިޔާނާވެސް ވަނީ ވިދާޅުވެފައެވެ. ކުރިއަށް އޮތް5އަހަރުގެ ތެރޭގައި ޖާބިރުގެ ތަސައްވުރު ކާމިޔާބު ކޮށްފިނަމަ އެދާއިރާ ވެގެންދާނީ ރާއްޖޭގެ އެންމެ ތަހުޒީބު ވެފައިވާ ދާއިރާއަށެވެ. ނަމަވެސް އުފެދޭ ސުވާލަކީ ޖާބިރުގެ ތަސައްވުރަކީ ހިޔާލީ ފޮލާއަކަށް ވެދާނެބާއެވެ. މީސް މީޑިއާގައި މިއަދު ޗެކިން ވަމުންދާ އެންމެ ގިނައެއްތަނަކީ ކާށިދޫއެވެ. ކާށިދޫ ދާއިރާއެވެ. ނަމަވެސް މި ހިނގާ ފަސްއަހަރުގެ ތެރޭގައި މިހާރުވަމުންދާ ޗެކިން އަސްލަށް ވެގެން ގޮސްދާނެބާއެވެ؟


BREAKING: Nasheed Vidhaalhuvanee Nizaamu Ge Mashvaraa Akee Vote Akah Dhiun Kamah - Vaguthu\nވެރިކަން ކުރުމުގެ ނިޒާމު ބަދަލު ކުރުމުގެ މަޝްވަރާއަކީ އަދި ކޮންމެ މަސައްކަތަކީ ވެސް ރައްޔިތުންގެ ފެންނަ ނުފެންނަ ވޯޓާ ގުޅޭ ކަންކަން ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވެ ދެންމެ ޓްވީޓެއް ކުރެއްވީ، ބަރުލަމާނީ ނިޒާމަކަށް ވެރިކަން ކުރުމުގެ ނިޒާމު ބަދަލުކޮށް ރައްޔިތުންގެ މަޖިލީހުން ސަރުކާރު ހިންގާ ގޮތަށް ރައީސް އިބްރާހިމް މުހައްމަދު ސޯލިހްއަށް ހުށަހަޅެއްވުމުން ޖަވާބުގައި ރައްޔިތުންގެ ވޯޓަކަށް ދާން ޖެހޭ ކަމަށް ރައީސް ސޯލިހް ވިދާޅުވެފައިވަނިކޮށެވެ.\nރައީސް ނަޝީދު ކުރެއްވި ޓްވީޓްގައި ވިދާޅުވީ ރާއްޖޭގެ ވެރިކަން ކުރުމުގެ ނިޒާމަށް ބަދަލު ގެނެވޭނީ ރައްޔިތުންގެ ފެންނަ ނުފެންނަ ވޯޓަކުން ކަން އެއީ ޝައްކެއް ވެސް އޮތް ކަމެއް ނޫން ކަމަށެވެ.\n"ނިޒާމު ބަދަލު ކުރުމުގެ ކޮންމެ މަޝްވަރާއަކީ އަދި ކޮންމެ މަސައްކަތަކީ ފެންނަ ނުފެންނަ ވޯޓާ ގުޅޭ ކަންކަން،" ރައީސް ނަޝީދު ލިޔުއްވާފައިވެއެވެ.\nރައީސް ސޯލިހްއަށް ރައީސް ނަޝީދު އިއްޔެ ފޮނުއްވި މެސެޖެއްގައި އެމަނިކުފާނު ހުށަހެޅުއްވީ 2023 ގެ ރިޔާސީ އިންތިޚާބު ނުބޭއްވުމަށެވެ. އަދި އެ އަހަރުގެ ކުރީކޮޅު ރާއްޖޭގެ ވެރިކަން ކުރުމުގެ ނިޒާމު ބަދަލު ކުރުމަށެވެ. އަދި 2024 ގައި ބާއްވާ މަޖިލީހުގެ އިންތިޚާބަކީ ބަރުލަމާނީ ނިޒާމަކުން ވެރިކަން ކުރާނެ މަޖިލީހެއް އިންތިޚާބު ކުރަން ބާއްވާ އިންތިޚާބަކަށް ހެދުމަށެވެ.\nމަޖިލީހުގައި ތިއްބެވި އެމްޑީޕީގެ މެންބަރުންނަށާއި ސަރުކާރު ކެބިނެޓްގެ ވަޒީރުންނަށް ވެސް ޚިއްސާ ކުރައްވާފައިވާ އެ މެސެޖްގައި ރައީސް ނަޝީދު ވަނީ ބަރުލަމާނީ ނިޒާމުގައި ބޮޑު ވަޒީރަކަށް ވެވަޑައިގަންނަވަން ބޭނުންފުޅުވާ ކަމަށް ވެސް ދަންނަވައިފައެވެެ. އަދި އެ ކަމުގައި ރައީސްއާއެކު މަޝްވަރާ ކުރައްވަން ބޭނުންފުޅުވާ ކަމަށެވެ.\nއެހެންވިޔަސް ރައްޔިތުންގެ ފެންނަ ނުފެންނަ ވޯޓަކާ ހަމައަށް ދިއުމާ ގުޅޭ ގޮތުން އެ މެސެޖްގައި އެއްވެސް މިންވަރަކަށް އެމަނިކުފާނު ފާހަގަކުރައްވާފައެއް ނުވެއެވެ.\nREPORT: Agenda Ge Bodu Message Haama Ah, Gandukoh Gaanoonu Asaasee Veedhaalun! https://t.co/rxTNma8x0R\nމީގެ ކުރީގައި ބަރުލަމާނީ ނިޒާމެއް ގެނައުމަށް މަސައްކަތް ކުރައްވާނެތޯ އަމާޒު ކުރެވޭ ސުވާލުތަކަށް ރައީސް ނަޝީދު ދެއްވާ ޖަވާބަކީ ވެސް އެ ކަން ކުރައްވަނީ ރައީސްގެ ރުހުން އެ ކަމުގައި އޮތް ނަމަ ކަމަށެވެ. އަދި ރައީސްގެ ރުހުން އޮވެގެން އެ މަސައްކަތް ކުރައްވާއިރު މަޖިލީހުގައި އެ ކަމަށް ބަހުސް ކުރައްވަން ޖެހޭނެ ކަމާއި ރައްޔިތުންގެ ފެންނަ ނުފެންނަ ވޯޓަކަށް ދާން ޖެހޭނެ ކަމަށް ވެސް ނަޝީދު ވިދާޅުވެ ވާހަކަފުޅު ދައްކަވާފައިވެއެވެ.\nރާއްޖޭގައި ބަރުލަމާނީ ނިޒާމަކުން ވެރިކަން ކުރަން ރައީސް ނަޝީދު އަބަދުވެސް ވަކާލާތު ކުރައްވައެވެ. 2007 ގައި ބޭއްވި ރައްޔިތުންގެ ފެންނަ ނުފެންނަ ވޯޓުގައި، ރައީސް ނަޝީދާއި އެމްޑީޕީއިން ތާއީދު ކުރީ ވެސް ބަރުލަމާނީ ނިޒާމަށެވެ.\n2007 ގައި ބޭއްވި އެ ވޯޓްގައި ރައްޔިތުންގެ 60 އިންސައްތަ ވޯޓުން ރާއްޖޭގައި ބޭއްވުމަށް ކަނޑައެޅީ ރިޔާސީ ނިޒާމެވެ.\nއެކަމަކު އެ އިންތިޚާބެއް އެމްޑީޕީއިންނާއި ރައީސް ނަޝީދު ބަލައެއް ނުގަނެއެވެ. ރައީސް ނަޝީދު އަބަދުވެސް ވިދާޅުވާ ގޮތުގައި އެ އިންތިޚާބުގެ ނަތީޖާ ވަނީ އޮޅުވާލައިފައެވެ.\nއޭރު އެމްޑީޕީއިން ބަރުލަމާނީ ނިޒާމަށް ތާއީދު ކުރިޔަސް އެމްޑީޕީގެ މެންބަރުންގެ މެދުގައި މި ކަމުގައި ޚިޔާލުތައް ދެކަފިއެވެ. ބައެއް މެންބަރުން ބަރުލަމާނީ ނިޒާމެއް ގެންނަން ވަކާލާތު ކުރައްވާއިރު ބައެއް މެންބަރުން ގެންދަވަނީ ރިޔާސީ ނިޒާމުގެ ދިފާއުގައި ވާހަކަ ދައްކަވަމުންނެވެ.\nއޭޕްރީލް 19, 2021 17:57\nތިޔަ ވޯޓެއް މިވަގުތު ނަގައިގެން ނުވާނެ. ކަލޭ ކަހަލަ ޚުދުމުޚުތާރު ޑިކްޓޭޓަރަކު މިގައުމަށް ބޭނުމެއް ނުވޭ. ގައުމުގެ ރައްޔިތުން ބިކަވެ އިގްތިޞާދު ވަޅުޖެހިފައި އޮތް ވަގުތެއްގައި މުހިންމު ކަމަކީ ކަލޭ ޚުދުމުޚުތާރުކޮށް ވެރިކަންކުރާނެ ނިޒާމެއް ނޫން. މިވަގުތު ހުރި ފައިސާއިން ކުރަންވީ ކަމަކީ ރައްޔިތުންނަށް ތަނަވަސްކަމާއި އުފާވެރިކަން ލިބޭނެ ކަންކަން ކުރުން. ގައުމުގެ ރައްޔިތުން ބަޑަށްނުޖެހި ގައުމު ބޭންކްރަޕްޓް ނުވެ ސަލާމަތްކުރުން. މައުމޫން ވެރިކަމުން ފޭބިއިރު މި ގައުމުގައިއޮތީ އެންމެ 12 ބިލިއަން ރުފިޔާގެ ދަރަނި. އޭރު ކަލޭ ގޮވީ ދަރިންގެ ދަރިންނަށްދާންދެން ދަރުވައިފިޔޭ. ކަލެއަށާއި ކަލޭ ޕާޓީއަށް ވެރިކަން ދިނީމާ2އަހަރުގެ ތެރޭގައި2ބިލިޔަން ރުފިޔާ ފެންފޮދަކާ ނުލާ ދިރުވާލި. އަދި އަދަށްދާނދެންވެސް އެއިން ލާރިއެއް ދައުލަތަށް ނުލިބޭ. އޮޑިޓް ރިޕޯޓްތަކުން އެހުރީ ފެންނަން. މިހާރު އޮތް މުހިންމު ކަމަކީ ކަލޭ މިގައުމުން ފައިބައިގެން ދިޔުން. އެއީ ރައްޔިތުންގެ އާދޭހަކީ. ރައީސުލްޖުމްހޫރިއްޔާއަށް ވެރިކަން ރަނގަޅަށް ނުކުރެވިގެން އުޅެނީ ކަލޭގެ ދުއްތުރާލާހެދި.\nއޭޕްރީލް 19, 2021 20:22\nވޯޓު ލާން އަހުން ބޭނުން ވަނީ، ސީދާ މިހާރު ނޫނަސް ފަހުން ވިޔަސް..މި މޮޔަ ބުއްޅަބެ އަށް މީނާގެ ސައިޒު ރަނގަޅަށް ދައްކާލަން.. ރާޑިއަރުވާލާނަން ތިޔަ ވޯޓެއް ނަގައިފިއްޔާ.. ކެރެންޏާ ބިކަން ވޯޓު ލާބަލަ ވާގޮތެއް ބަލަން..ދެން ދުވަހަކު ވޯޓޭ ކިޔާ އަނގަ ހުޚުވާ ނުލެވޭވަރަށް ރާޑި އަރުވާލާނަން އިންޝާﷲ..\nއޭޕްރީލް 19, 2021 22:35\nމިބާގަނޑު ވެ ރިކަމށް އައިސްފިޔާ އަބަދުވެސް ގައުމު މިއޮންނަނީ ނޭވާ ހޮޅިޔަށް އެޅިފަ ރައްޔިތުން މިޖެހެނީ އަބަދުވެސް މޑޕގެ ވެ ރިކަމުގަ ގައުމު އޮންނާނީި ވެންޓިލޭޓަ ރަށްލާފަ ގައުމުސަލާމަތަށް ނު ރައްކާވެފަ އަބަދު ވެސް ރައްޔިތުން ގަނޑަތެޅުވުން ކު ރިން ޖީމ ރ އަށް ގައުމު ވިއްކާލީ މިހާރު ގައުމު ގަނޑަތަޅުވަނީ މިދެން ބަލާ\nރިކަމެއްނު ވެ ރިކަމާ މަގާމާ ސާނާ ސައުގަތާ ލައްޒަތް ބޭނުން ވެގެން އަބަދު ގައުމު ހަނާއަ ރު ވަން އެފުއްމިފުށަށްޖަހަން ދީނާ މިނިވަންކަން ވެއްޔާ މޮޑޭތަން މިފެންނަނީ ހެޔޮނުވާނެ މިގައުމު ހަމަނޭވާލާން ފު ރުސަތުދީފަ ކޮންމެވެސް ތަނަކަށް ތިބާގަނޑު ދާންވެއްޖެނުން ރައްޔިތުން މިތިބީ އަޅެ ބީތާވެތަ މިމީހުންގެ ފަހަތުގާ ރައްޔިތުން ނިކުމެ މިމީހުން ބޭ ރުކު ރަން ވެއްޖެނު މީ ދިވެހިންގެ އުފަން ފަސްގަނޑު ވިއްޔާ\nއޭޕްރީލް 19, 2021 18:01\nޚުދުމުޚުތާރު ޑިކްޓޭޓަރު ކަލޭގެ ރާޑިވީތަ! ހައެއްކަ މީހުންގެ ވޯޓުގަނެގެން އައިސް ގައުމުގެ ވެރިކަން ކުރާ ނިޒާމެއް މިހާރު ބޭނުމެއް ނޫން. ގައުމުގެ ހުރިހާ ރައްޔިތުންގެ ވޯޓަކުން ނުހޮވޭ މީހަކު ވެރިޔަކަށް ބަހައްޓާކަށް ބޭނުމެއް ނޫން. މިހާރު ތިއުޅެނީ މިހާތަނަށް ރައްޔިތުންގެ އަތުގައި އޮތް ބާރުކޮޅުވެސް ދަމައިގަނެ ޖީބަށް ލައިގެން ޚުދުމުޚުތާރު ކަމާއި އަނިޔާވެރިކަމާއި ކަލޭގެ ހުރި ނުލަފާކަމާއެކު ޗާޓުން ބޭރުން ވެރިކަން ކުރަން.\nއޭޕްރީލް 19, 2021 18:12\nވަރައްހަސީލަތްނުބައި 2މީހުން ރައްޔިތުން މިދެމީހުނައް ވަރައްބޮޑައް.ފާރަވެރިވާންވާނެ\nއޭޕްރީލް 19, 2021 18:13\nކެނެރީގޭ ނަޝީދު ކޮއްމެ ފަހަރަކު ވެރިކަންކުރާ ނިޒާމާ ތޮޅިގައްނަން ވިމާ ރައްޔިތުންގެ ލާރިހަރަދު ކޮއްފަ ފެއްނަ ނުފެއްނަ ވޯޓަކަށް ދާކަށެއްނުޖެހޭ،\nއޭޕްރީލް 19, 2021 18:14\nމީނާ މިގައުމުން ފައްސާލަން ބޭނުން ރައްޔިތުން ލައިކު ދެއްވާ!\nރައްޔިތުންގެ ވޯޓަކަށް ދާންވީ މިލާދީނީ ކަލޭގެ ރާއްޖޭގައި ހުންނަން ފެނޭތޯ ނުވަތަ ނޫންތޯ!\nއޭޕްރީލް 19, 2021 18:16\nމީނާ މިއުޅެނީ ހިނދުކޅު އައިސްގެން\nއޭޕްރީލް 19, 2021 18:31\nކަލޯ މިޔޮށްފަދަ ރަމަޝާން މަހުވެސް އަޅުކަމެއް ނުކުރާތާ ތިޔަ ބޮޑު އަނގަ މަޑުން ލައިގެން ހުރެވޭތޯބަލާބަލަ... ހައްދަވާ ބޮޑުކުރެއްވި ރަސްކަލާކޮ މި ޖައްބާރުގެ ކިބައިން މި ދިވެހިރާއްޖެ ސަލާމަތް ކުރައްވާނދޭ. ޢާމީން..\nއޭޕްރީލް 19, 2021 18:32\nނަށީދަކީ މި ދިވެހި ގައުމަށް ޖެހިފާއޮތް ބޮޑު މުސީބާތެއް. މީނާގެ ކިބައިން ސަލާމަތް ކުރައްވާތޯ ގިނަގިނައިން ދުޢާ ކުރޭ\nއޭޕްރީލް 19, 2021 18:34\nވަގުތު އިން ޕޯލްއެއް ހަދާދެވިދާނެތޯ. ބަރުލަމާނީ/ރިޔާސީ އަައި ބެހޭ ގޮތުން ރަނގަޅު އާރޓިކަލް އަކާއެކު. މަށަށް ބުރަވެވެނީ ރިޔާސީ. މަގޭ ރައީސް، ރ ޔާމީން ދެން މި ރާއްޖޭގަ ވެރިކަން ކުރާނީ. އެވެސް ރިޔާސީ އިންތިހާބަކުން.\nއޭޕްރީލް 19, 2021 18:53\nކެނެރީގޭ ނަޝީދު ކޮއްމެ ފަހަރަކު ވެރިކަންކުރާ ނިޒާމާ ތޮޅިގައްނަން ވިމާ ރައްޔިތުންގެ ލާރިހަރަދު ކޮއްފަ ފެއްނަ ނުފެއްނަ ވޯޓަކަށް ދާކަށެއްނުޖެހޭ،ރައްޔިތުން އޮއްނާނީ ވޯޓަކުން ބުނެފަ ރިޔާސީ ނިޒާމުކަމަށް ބޭނުމީ\nއޭޕްރީލް 19, 2021 19:04\nއެއިރުގައި ބަރުލަމާނީ ނިޒާމަށް ތާއީދު ކުރީ އެމްޑީޕީ އާއި ޕީއޭ...\nހަމައެކަނި އެއްޕާޓީގެ ނަން ތިގެންނަނީ ފިތުނަ އުފައްދަން ނޫން ދެން ކޮންބޭނުމެއްގައި...\nރައްޔިތުން ބުނެފަ އޮތީ މިގައުމުގަ އޮންނަންޖެހޭނީ ރިޔާސީ ނިޒާމޭކޭ، ދެންއިތު ރަށް ނަގަންޖެހޭ ވޯޓެއް ނޯންނާނެ، ކަލޭ މޮޔަވެގެން ތިއުޅެނީ.\nއޭޕްރީލް 19, 2021 19:06\nޢޭނަފުރަތަމަ ރޯކުރާނީ ހުޅު .ދެންދައްކަންބޭނުންވާނީ އޭނަކީ އޯގާތެރިމީހެއްކަން އިންސާފަށްލޯބިކުރާމީހެއްކަން .\nއޭޕްރީލް 19, 2021 19:16\nކެނެރީގޭ ނަޝީދަކީ މި ޤައުމައް ޖެހިފަ އޮތް ބަލާ މުސީބާތެއް މިކަލޭގެ ވެރިކަން ވެއްޓިގެން ދިޔައީ ނަސީބަކުން ކަން މިއަދު ރައްޔިތުން ޤަބޫލް ކުރާނެ..\nއޭޕްރީލް 19, 2021 19:44\nގައުމުފުޑާލާފަވެސް ތިމާމެންގެ އެދުންފުދޭތޯބަލާ މިއަދުވެސްމަޖިލީހުގަ ދެއްކީގައުމުގެހާލަތު ލޯނުނަގާ ދަ ރިންގެބޮލުގައަޅުވަަމުންދާވާހަކަ އޭ ރުތިބޭފުޅާ ގޮވީއެހެންމީހުންއެކަންކުރާވާހަކަ މިހާ ރުވެސް ދުވާލަކައް 70 ތަންފަޅާ ވައްކަންއިތުޜުވެ ޒުވާނުން ޑަސްބިންހޮވަމުންދަނީ ގައުމުގެ އިގުތިސާދުފުނޑި ގިނަބައެއްގެވަޒީފާގެއްލި ވިއަފާޜިތައްހުއްޓި ކުންފުނިތަކުން މުސާޜަނުދެވޭހިސާބައްގޮއްފަވަނީ މިކަންއެއްމެ ރަނގަޅައް އެގޭބައެކައްތިބޭނީ ފުލުހުން ދުވާލަކުކިތައް މިބާވަތުގެ މަސަލަތައް ހުށެއެޅޭތޯ ނުސްތަކުންވެސްސާފުކުޜުންމުހިއްމު މިވަގުތު ގައުމުގެހާލަތު ދަނީއިތުޜައްގޯސްވަމުން އަނެއްކާވީ ބޮޑުހަހަރަދެއްކޮއްގެން ނިޒާމުކަނޑައަޅާވޯޓެއްނަގަން އިތުޜައްގިނަޜައްޔިތުންނިކަމެތިވާނީ ވެޜިކާމާހެދި ތެޅިބާލަނީ ބޭޜުމީހުންގެއެހީތެޜިކަމުގަބަޔަކު .\nއޭޕްރީލް 19, 2021 19:51\nބަރުލަމާނީ ނިޒާމެއްގައި ވެރިކަން ކުރިއަސް ރައީސް ނަޝީދު ފެއިލްވާނެ ކަން ޔަޤީން ޤައުމުގެ އަދި ސިޔާސީ ގިނަމީހުން ތިބީ ރައީސް ނަޝީދު ގެ ވިސްނުމާއި ފިކުރާ ދެކޮޅަށް، ﷲގެ ވާގިފުޅާއި އެކު މި ޤައުމެއް ވެރިކަން ބޭނުން ހާ ގޮތަކަށް ބަދަލު ކުރުމުގެ ފުރުޞަތު ދިވެހިރައްޔިތުން ރައީސް ނަޝީދު އަށް ނުދޭނެ. ރައްޔިތުންގެ ކުރިމަތީގައި ރައީސް ނަޝީދު އަކީ އިރެއްގައި ގަދަރު ހުރި މީހަކަށްވިޔަސް މިހާރު ރައްޔިތުން ރައީސް ނަޝީދު ދަށް ގަދަރެއް ނުކުރާތާގައި އިތުބާރެއްވެސް ނުކުރޭ.\nއޭޕްރީލް 19, 2021 19:58\nކަލޭމެން ބަލަން ތިބޭތި...މިއީ ސޯލިހާ ނަޝީދުގެ ރޭވުން\nއޭޕްރީލް 19, 2021 20:11\nކޮން ފަދަ ބޮޑު އުނދަގުލެއް ތަ، ނިޒާމޭ ކައުންސިލޭ، ޕަލަމެންޓޭ ކިޔާފަ އިންތިޚާބު ތައް،،، ލާރި ތައް ސިޔާސީ ކަންކަމަށް ތަޅާ ބުރުވަނީ. ގައުމަށް ކޮށްދޭ ވޭ ކަމެއް ނެތް\nއޭޕްރީލް 19, 2021 20:48\nމިކަލޭގެ މިއުޅެނީ ލާރިޔާހެދި ބޫތުކައިގެން ކުރިންވެރިކަމަށްއައިސްފަ އަންހެނުންގެ ރަށްކުރިއަރުވާކޮމެޓީތަކުގެ ލާރިގަނޑު ބަނޑުއަޅާލީ އޮޑިޓުރިޕޯޓުން އެހުރީ ފެންނަން މިކަލޭގެ މިގައުމަށް ބޭނުމެއްނޫން އައިތާކަށް އަވަހަށްދޭ . ބަރުލަމާނީ ރަށްޔަތުންބޭނުމެއް ނޫން .\nއޭޕްރީލް 19, 2021 21:35\nއެންމެ މީހަކު ކަމެއް ބޭނުންވެގެން މުޅިޤައުމު ވޯޓަކަށް ދާކަށް ނުޖެހޭނެ ، ވިސްނަބަލަ ކިހާފައިސާއެއްތޯ އިންތިހާބަކަށް ޚަރަދުކުރަންޖެހެނީ\nއޭޕްރީލް 19, 2021 21:42\nއާދޭ ފިސާރި ތެދެއް މި ބުނަނީ ބަރުލަމާނީ އާއި ކަލޭ ހަޑިގޮތަކަށް ދިވެހި ސިޔާސީ އުދަރެހުން ދިވެހިން ބޭރުކުރާނެ .އިން ޟާ ﷲ.ކޮން އިރަކު ވޯޓުއޮތީ.ނިކަން ތައްޔާރަށް މިތިބީ ބަރުލަމާނީ އަށާއި ކަލެއަކަށް ނޫނެކޭ ބުނަން.\nއޭޕްރީލް 19, 2021 21:51\nވެރިކަމުގެ ނިޒާމަކީ ވަކިމީހެއްގެ ވަށައިގެން އެނބުރެންޖެހޭ އެއްޗެއްނޫން.\nޢެއްމެފަހަށް ނެގި ކައުންސިލް އިންތިހާބު ވޯޓުން ސައުފުކޮށް އެބައިނގޭ އަންނި އަދި އިސްކޮށް ކެމްޕެއިންގައި އުޅުނު އެކަކުވެސް ރައްޔިތުން ބަލައިނުގަންނަކަން.\nދެންކޮން ކަނޑުކޮހެއް ހަދަން ތިއުޅެނީ ؟\nއޭޕްރީލް 19, 2021 21:55\nއަންނި ކިޔާ ލަވައާ ޖަހާބެރަކާދިމާލެއްނުވި. ކައުންސިލްތަކުގެ މުއްދަތު5އަހަރަށްދަންމާލާ،މުސާރަ\nބޮޑުކުރިއިރު ހީކުރީ މޭޔަރުކަމާއި، ކައުންސިލްގެ\nގޮނޑިތައް އަންނި ހިތުހުރިގޮތަކަށް ނެގިދާނެކަމަށް.\nއެކަމެއްނުވި. އެގޮތައްހެދިޔަސް ކުރިމަތިލިމީހުންގެ ފެންވަރުވެސްމައްޗެއްނުވި. 5ކައުންސިލަރުންނެގޭއިރު ގުރޭޑު4ގެފެންވަރުވެސް\nނެތް އެތައް ކައުންސިލަރުންނެއްތިއްބަވާނެ. މިޙަޤީއަތްބައްލަވާލައްވާ؟ހިތާމަހުރިކަމެއް. އެހެންވީމަ\nމިޤައުމު މިޙާލަތައްވައްޓާލުމުގަ އަންނި ގެބައިވެރި\nވުމެއްނެތީތަ؟މިހާރު އަންނި ގަންނަ ގަނޑު ނެއިގޭ\nކުޑަކުއްޖަކުވެސް މިޤައުމުގަހުންނާނެހެނެއް ހީއެއްނުވޭ.\nއޭޕްރީލް 19, 2021 22:13\nމިކަލޭގެ ކިބައިން ދިވެހި ޤައުމު ސަލާމަތް ކުރައްވާށި\nﷲ ގެ ހެޔޮ ރަހްމަތްފުޅާއެކު ބުއްޅަ ތައްހާނު ރީތި ބައްޔަކުން ބަލިވެ ގޮނޑި ދުއްވަން ދާންޖެހޭނީ އާމީން\nއޭޕްރީލް 19, 2021 22:57\nކިހާބޮޑު.... މިކަލޭގެ ބޭނުން ކޮންމެކަމެއް ކުރަމުން މިހިރަގެންދާއިރު އެންމެން ހަމަހޭގައި ކުރާކޮންމެ ކަމަކަށް ވާގިވެރިގެން ތިބެންވީތަ މިކަލޭގެ މައިތިރި ކުރެވޭވަރުގެ ބަޔަކުނޫޅެނީތަހަމަ މިއަދު ނިޒާމް ބަދަލު ކުރާގޮތަށް ދެންއަންނަ ސަރުކާރަކުން ނިޒާމް ބަދަލް ކުރަންހިފާނެ ދުވަހަކު ރައްޔިތުންނަށް ހަމަޖެހުމެއް ކުރިއެރުމެއް ލިބުންއެބައޮތްތަ މިމީހާ ބޭނުންވާގޮތަށް އިންތިޚާބުތައް ބަދަލުކޮށްފަ ނިޒާމް ބަދަލުކުރުން ނޫންކަމެއް ނުކުރާއިރުވެސް ފަހަތުން އަތްޖަހަމުން ދުވާއިރު ވިސްނާފިކުރު ހުރީކޮންތާކުބާ؟\nއޭޕްރީލް 19, 2021 23:33\nކިޔޭ ނުކިޔޭ ނޭނގޭ މީހަކަށް ވެރިކަން ދޭން ހެޔޮ ނުވާނެ އެވެ.\nއޭޕްރީލް 19, 2021 23:41\nކޮންވޯޓެއް އޮޅިގެން ބަރުލަމާނީއޭ ރަނގަޅީ ބުނެވޭތޯތަޥޯޓްލަންވީ. އެއޮތީ ކުރިންވޯޓްލައިފަ ރައްޔިތުން ބަރުލަމާނީ ބޭނުންނުވާކަމަށް ބުނެފަ. ބޮޑުވަޒީރަކަށް އިންޑިޔާއަށް ދޭބަލަ . މުސްލިމް ގައުމަށް ބޭނުންވާނީ މުސްލިމް ވަޒީރުން .\nއޭޕްރީލް 20, 2021 00:19\nކޮން ވޯޓެއް! ކަލެއަށް ވެރިކަން ދެވިއްޖެ ނުވި\nކަލެއަށް ހުރިހާ ޕާޓީއަކުން ވެރިކަން ހޯދަ ދީފި ކެރަފާ ޢާއިލާއަކަށް މިވެރިކަން ވެސް ނުވި\nކަލެ އާއިނ ޞާލިހު އެދުނީ މަޖިލިސް ދެން.އެކަން ވެސް ވެއްޖެ. ޤައުމެއް ނުހިނގުން. އިދަ ޖެހުނީ\nކަލެއަށް ސްޕަމެޖޯރިޓީ ވެސް ލިބިއްޖެ\nކައުންސިލްވެސް ލިބުން . ރައްޔިތުން ހަނާވީނޫންތޯ؟ ކަލޭ ކޮށްދިން ކަމެއް ކޮބާބާ؟\nދެން މިހާރު ތި ދައްކަނީ މިޤައުމު އެފުއްމިފުށަށް ޖަހާލަން! މީ އަޅެ ކޮންތާކުން ވިސްނާ ބީތާއެއްތަ؟ މި ކަލޭގެ މި އުޅެނީ ރައްޔިތުން ގެ އިޙްސާސް ތައް ކޮންތާކުން ދެނެގަނެގެން މޮޔަވެގެން!\nއަހަރެމެން ކަލޭ ދަސްކޮށްފީމު. ދެންނެތް ޗާންސެއް!\nއިންޑިޔާ ގެރި މޯދީ އައުޓް\nމާގިނަ ދުވަހެއްނެތް ދެން އިންޝާﷲ\nއޭޕްރީލް 20, 2021 00:45\nމި ނުލަފާ މަކަރުވެރި ގޮތެއްފޮތެއް ނެތް ޚުދުމުޚުތާރު ޑިކްޓޭޓަރާހެދި ދުއްޕާނަކަށްވެއްޖެ. ދަރިންގެ ދަރިންނަށް ދާންދެން ގައުމު ދަރުވާލައިފިޔޭ ގޮވަމުން އައިއިރު މި ގައުމުގައި އޮތީ އެންމެ 12 ބިލިޔަން ރުފިޔާގެ ދަރަނި. ވެރިކަމަށް އެރިތާ2އަހަރު ނުވަނީ2ބިލިޔަން ރުފިޔާ ފެންފޮދަކާނުލައި ދިރުވާލައިފި. އޮޑިޓް ރިޕޯޓުތައް އެހުރީ ފެންނަން. މިހާރު މިގައުމުގެ ދަރަނި 80 ބިލިޔަނާ ގާތަށް ހިނގައްޖެ. މި ޑިކްޓޭޓަރު ޑިމޮކްރަސީއެއް ގެނައިފަހުން. ދަރިންގެ ދަރިންނަށް ދާންދެން ކީއްކުރަން މިނިމިނިއްޏަށް ދާންދެން ދަރުވާލައިފައި ދެން ހުރި ލާރިކޮޅުން މި ބަލަނީ އަނެއްކާވެސް މީނާއަށް ވެރިކަމަށް އާދެވޭތޯ ނިޒާމު ބަދަލުކުރުމަށް ވޯޓެއް ނެގުމަށް. ރައްޔިތުން ނުކައިނުބޮއި ބަނޑަށްޖެހިފައި ތިއްބަސް ވޯޓަށް ޚަރަދުކުރާނެ ފައިސާ ހުރޭ. މިވަރުގެ ދުއްޕާނެއް ރައްޔިތުންނަށް ޖެހިފައި މިގަރުނުގައި އަދި ނެތް.\nއޭޕްރީލް 20, 2021 01:53\nނުދެނަހުރިން ކެނެރީގޭ މުހައްމަދުބޮޑު ވަޒީރުކަމަށް އައްނަން ބޭނުން ވާ އިރަށް ރައްޔިތުންގެ ޓެކަސް ފައިސާ އިން ހަރަދު ކޮށްގެން ވޯޓުލާފަ އިނތިހާބަކަށް ދާންޖުހޭ ކަމެއް.އިރާދަ ކުރެއްވިއްޔާލާހިކަ އެއްނޫން މިފަހަރު ތި ފެއްނަ ނުފެއްނަ ވޯޓެއް ނަގާކަށް .\nއޭޕްރީލް 20, 2021 02:33\nތިވޯޓަށް މިލިއަނުން މިލއަނުން ހިނގާ ޚަރަދޫ އެކޮއި ޖީބުން ދައްކާނަންތަ؟\nއޭޕްރީލް 20, 2021 03:16\nއާން ވޯޓެއް ލާން ބޭނުން، ކަލޭ މި ގައުމުމުގެ ސިޔާސީ މައިދާނުން ބޭރުކުރަން!\nއޭޕްރީލް 20, 2021 04:17\nތިޔަބުނާ ބޮޑުވަޒީރަކުވެރިކަންކުރާނިޒާމެއް ދިވެހިންބޭނުންނުވާކަމަށްއޮންނާނީބުނެފަ!!\nއިތުރަށް ރައްޔިތުންނަށް ދުއްޕާންކުރަން އުޅޭނެކަމެއްނެތް!! ތިހާވަރަށް ބޮޑުވަޒީރުކަންކުރާހިތްވަންޏާ އިންޑިއާގެބޮޑުވަޒީރުކަމަށްގޮސްކުރިމަތިލާ!!\nރައްޔިތުންނޫނެކޭބުނެފައޮތްވާ ތިއުޅެނީ ރައްޔިތުންބަލާޖައްސަންކަން ހަނދާންކުރާތި!!!!!!!!!!!!!!!!\nއޭޕްރީލް 20, 2021 08:43\nމީދެން ޖެިހިފަހުރި ކިހާބޮޑު ވަބާއެއްތަ،؟ ކޮންފަދަ ނިޒާމެއްތަ؟ ފުރަތަމަ ގައުމު ކޮވިޑް ބަލިކަމުން ސަލާމަތް ކޮށްދީބަލަ، މިހާރު މިއޮށްދަނީ ކޭސްތައް އިތުރުވެ އަތްނުފޯރާފަށަށް ވޯޓެއްލާންވީމަ ތަންތަނަށް ފުރައިގެންވެސްދެވޭ ފުރައިގެން ތަންތަނަށް ދިއުމުގެނަތީޖާއިން ކޭސްތަޢް އިތުރުވެގެން ދާއިރުވެސް މަސްއަލައަކަށްނުވެ ނިޒާމެއްގަ އަޅައިގަނެގެން.......\nއޭޕްރީލް 20, 2021 09:07\nއަމިއްލަ އެދުންބޮޑަސް ތަންކޮޅެއް ބޯޑުވަރު:\nކޮވިޑް-19 ޕެންޑަމިކުން އަރައިނުގަނެވޭ، ރާއްޖޭގެ މާލީހާލަތު ތިޔަ ބޭފުޅުން ހީނުކުރާހާ ގޯސް މިހާލަތުގައި ވަކިމީހަކު ވެރިކަން ބޭނުންވީމާ ނިޒާމުބަދަލުކުރަން 80 ވަރަކަށް މިލިޔަން ރުފިޔާ ނިޒާމީ ވޯޓަށް ހަރަދުކުރަންވީތޯ؟ މިގައުމު ދަރަނިވެރިވަނީ ކޮވިޑުގެ މަސައްކަތުގައި އުޅޭ ނަރުހުންނާއި ޑޮކުޓަރުންނާ އެހެންމީހުން ނުލައި ހަމައެކަނި ފުރަންޓުލައިންގައި މަސައްކަތް ކުރާ ކުދިންނަށް ދޭންޖެހޭ އެލަވަންސްވެސް ނުދޭތާ7މަސްވެއްޖެ!\nބުއްޅަންބެގެ ކަންތައް މިހާރު މާމައްޗަށްދަނީ. ރައްޔިތުން ނިކުމެ އަނެއްކާވެސް ސައިޒު ކުރަންވީ. މުލިޔާގެ ތެރޭން ފުޅިތަކާއިއެކު ނެރުނުގޮތަށް މަޖިލީހުން ނެރެންވީ.